
DEN lille fredelige Landsby paa Falster, der laa tæt 
ved Postvejen fra Guldborg Færge til Gaabense, var 
i Løbet af faa Timer ikke til at kende igen. Allerede 
Aftenen før, om Søndagen, var det rædselsfulde Bud- 
skab kommet. Det var ved Tusmørketid. Gæssene kom 
vraltende hjem i en lang Række fra det tilfrosne Gade- 
kær, Køerne var afmalkede, og der skinnede Lys ud 
fra Husene. Folkene holdt sig inde i den skrækkelige 
Kulde, og i Ole Hassels store Fæstegaard sad Konen 
henne ved Ildstedet med et Træfad i Skødet og spiste 
med lille Helle, medens Anne gik til og fra Amen med 
Mad til Faderen, gamle Elias og et Par Husmandsfolk, 
^ som var Helligdags-Gæster. Da blev Døren reven op, 

3 og en skingrende Drengestemme raabte: »Fjenden er 

^ paa Lolland, han kommer! han kommer !< Og han kom. 

Thi det var i Begyndelsen af Februar i det ulykke- 
^ lige Aar 1658. Som alle véd havde den svenske Konge, 

-r Carl X Gustaf, bemægtiget sig Hertugdømmerne, Jyl- 

land og Fyen, og nu havde han netop udført det Vove- 
«f stykke, som Krigshistorien ikke kendte Magen til og 

^ som bestemte Nordens Skæbne for lange Tider, at gaa 

Landet i Vaade I 

over Isen med sit Rytteri fra Fyen til Langeland og fra 
Langeland til Lolland. Om Lørdagen satte han Foden 
i Land ved Grimstedgaard, det nuværende Frederiksdal, 
og saa drog han uden Modstand videre ind i det arme, 
snebedækkede Land, der i umindelige Tider ikke havde 
set en Fjende, og hans Soldater bredte sig i deres 
ustyrlige Triumf ud over de velnærede Øer. Kongen 
havde Hast og gav sig ikke Tid. Selv Nakskov Fæstning 
drog han forbi, saa Borgerne af Rædsel for Plyndring 
maatte løbe efter ham for at overgive deres By. Som 
en ilende Storm foer han hen over Landet, han fulgte 
Vejene saavidt de kunde findes for Sne, og de Byer, 
der laa ved disse Veje, var fortabte, men uden for Hær- 
vejen, inde i Landet bag de hvide Marker og sorte 
Skove blev de mange Smaabyer liggende uberørte efter 
ham, ængstelig bævende ved den fjerne Larm og de 
flyvende Rygter — ak, deres Tid kom, næsten alle blev 
de voldtagne og skændede, da »Svecus« næste Aar kastede 
sig over Øerne, rasende over sit Nederlag ved Kjøben- 
havn. 

Men nu havde han ikke Tid. Han lod sine Avant- 
garde-Ryttere ile forud til Overgangsstederne fra Falster 
til Sjælland. Sejrsberuste rendte de et dansk Kom- 
mando overende, der søgte at gøre Modstand, og 
Dagen efter havde Forvagten besat Færgestedet ved 
Gaabense. 

Det blev en sørgelig Helligaften for den lille Landsby, 
og ingen turde gaa i Seng. Bønderne ventede i stum 



Rædsel paa, hvad der vilde ske. Om Mandagen havde 
raabende og hoverende Rytterskarer flere Gange sprængt 
gennem Byen uden at standse ; de fulgte ikke de glatte, 
haardt frosne Veje, men søgte ind over Markerne, hvor 
Sneen laa løs og blød, og først uden for Byen fulgte 
de Vejen, hvor den svingede mod Nord, og forsvandt ! 

Dagen gik hurtigt og travlt for de arme Bønder. 
Alle de unge Karle, som ikke allerede var borte, søgte 
skyndsomst at naa over til Sjælland og komme til 
Kjøbenhavn. Kun de gifte Mænd blev hjemme, og de 
vidste ikke deres levende Raad. De gravede deres Smule 
Sølv, Kobber og Tin ned i Baghaverne og skovlede 
Sne derover. Men Dyrene! At jage Heste og Krea- 
turer ud paa Markerne eller skjule dem i Skoven, hvor 
de plejede at færdes naar Vejret var mildere, vilde 
være deres visse Død i den umaadelige Kulde. Og Bør- 
nene! Pigerne! Hver Gang en Trop Ryttere viste sig 
nede ved Guldborg Færgested blev de allesammen 
gennede bort, op paa Høstængerne eller ned i Kælder- 
rummene. 

Først om Eftermiddagen, da det mørknede, stand- 
sede en Rytterskare ved Byen og besatte den. Det 
skete uden Manddrab og uden megen Vold. Det var 
omtrent hundrede Mand af smaalandske Dragonregi- 
ment. Kort efter fulgte en halv Snes højtpakkede 
Vogne, der blev kørt op igennem Byen og stillede i 
Række norden for denne som en Slags Vognborg neden 
for Kirkebakken, hvor Vejen svingede; men det var 
ikke det rigtige store Tros med sit umaadelige 




Tilbehør af Vognlæs med Bytte, ja Kvinder og Børn, 
thi det var ikke kommet med over Isen. Forspands- 
hestene blev ført tilbage igen ; det var udtærede Ralliker 
og tykke smaa Bønderheste, der lige var røvede ud af 
varme Bondestalde og som nu blev lejrede vesten for 
Byen, Side om Side i lange Rækker. De stod i deres 
Bløg med hængende Muler og udslukte Øjne, udpinte 
og forasede; men Bondehestene, som endnu aad af Hø- 
bunkerne foran dem, foer af og til sammen og rejste 
Hovederne, idet de forskræmte vendte det Hvide ud 
af Øjnene og hev og sled i Rebene, der bandt dem 
til hinanden, indtil Rytterdrengenes Raab og Svøbernes 
Læderremme fik dem til at dukke sig. Her stod ogsaa 
en Del i al Hast sammenrøvet Ung£ae, Kvier, Kalve 
og Faar, hvis ynkelige Brægen og Brølen skar By- 
mændene og deres Kvinder i Hjærtet og fik det til at 
bløde, saa Øjnene løb over. 

Ude paa Gaden, hvor Svin og Fjerkræ ellers drev om 
som de vilde, havde Rytterne tændt smaa Baal af 
det Ved, Gærdsel og Kvas og alle de brændbare Sager, 
som de forefiauidt. Det var mere for at lyse i Mørket, der 
rugede tæt og sort uden om de hvide Marker, end for 
at varme; thi Kulden var for stærk til at man kunde 
færdes ude. Kun oppe ved Gadekæret, hvor Vagten 
havde taget sin Standplads, brændte der et vældigt 
Baal. De havde her revet et Hus ned ved Siden af 
Smedien og af Bjælkerne og Bindingerne tændt en Ild, 
der stadig blev mættet af Tagstraaet, saa den blussede 
op og lyste for dem, naar de trak Hestene ned til Kæret 

for at vande dem. Isen var brækket op, og de knuste 
Flager laa ved Bredden, saa baade Mennesker og Dyr 
idelig gled og snublede. Ildens Skær flammede og flim- 
rede hen over Sneen saa det snart tabte sig i Mørket, 
snart lyste og glødede ud over Kæret eller op til Kir- 
ken paa den runde Banke mod den sorte, tykke Luft. 
Dragonerne havde travlt med deres Heste, som var 
ret uanselige, studs- og stikkelhaarede ; de fleste vilde 
ikke drikke og var aabenbart halvt ødelagte af An- 
strængelse. Sadlerne med de vældige Tasker og Hylstre 
laa endnu paa dem, og Folkene bar endnu den korte 
Pallask omkring Livet og Lunte-Karabinen paa Ryggen. 

Nogle Børn, der ikke var krøbet i Skjul eller som 
Mødrene ikke havde gemt med Pigerne paa Lofter og 
Stænger, morede sig kosteligt over dette »St. Hans Bluse 
midt om Vinteren og havde travlt med at føde Ilden 
med alt, hvad de kunde finde, de jublede, da et Par 
Ryttere kastede Borde og Bænke fra det nedrevne Hus 
paa Baalet, og de stod med Hænderne paa Bagen og 
stirrede ind i Luerne med dumme, blændede Øjne og 
saa, hvor det vaade Træ sydede og spyttede, og hvor- 
ledes Halmens gule Røg og lette Gnister føg tilvejrs, 
fejede hen over dem og slugtes af Mørket. 

Der var ingen Kro i Byen, men Smeden, som havde 
sin Esse neden for Bakken, havde af Lensmanden — 
maaske i Følge det gamle Ord, at hvor Gud bygger 
en Kirke, bygger Fanden en Kro — Privilegium paa 
Krohold mod en aarlig Afgift. Men det var ikke Lystig- 
hedsraab og Glædesskrig, deri Aften lød derfra. Rytterne 



havde bundet Smeden til Hestepælen. De havde strax 
skubbet ham bort fra Essen og kastet ham ud af Døren, 
og da han havde sat sig til Modværge, havde de slaaet 
ham til Jorden med hans egen Forhammer. Da han 
kom til sig selv, bandt de ham. Der stod han og maatte 
se R)^emes egen Fanesmed arbejde med hans Værktøj 
og taale, at de slog Tappen af hans Tønde og drak 
hans gamle 01. Ryttersmeden kastede Ved paa, satte 
Bælgen i Gang, stænkede Gløderne, og den mørke glo- 
røde Ild farvede den bundne Misuids hæslige forvredne 
Ansigt. Han var skævmundet og fuld af Udslet helt 
op i den skaldede Pande, og hans graadige Øjne for- 
talte om Drukkenskab, Fraadseri og hemmelige Synder. 
Hans lodne Hue, som var rimpet sammen af et Ræve- 
skind, der kun var tørret i Luften saa man mærkede 
Kadaverlugten, var slaaet af ham, og Ansigtet drev af 
Sved og Skægget af Fraade. Det var Byens kloge 
Smed, hele Omegnens Skræk, Lægen for Mennesker 
og Dyr, Vismanden, Vovehalsen, som ikke frygtede 
nogetsomhelst, som havde Magten over Troldtøj ogHexe, 
som turde tage Urter om Natten paa Kirkegaarden og 
Bly af Kirkens Vinduer, selve Præstens Medbejler og 
Konkurrent og Dødsfjende. Rytterne beslog deres Heste 
uden at bryde sig om ham og holdt ham undertiden 
det hvidglødende Jærn eller det skummende Ølkrus 
for Næsen, naar han rykkede i Rebet og skældte og 
spyttede. 

Mellem Smedien og Gadekæret laa den gamle Brønd, 
der var saa dyb, at den aldrig frøs, og Vippen var i 



stadig Bevægelse op og ned. Luerne fra Baalet lod 
dens gamle grønne Brædder straale i det lyseste Guld, 
medens Smediens mørke Ild malede dens anden Side 
ligesom med Blod. Der blev slagtet ved Brønden. Der 
laa D3aiger af Huder, Fjer og Indvolde i Pøle af Blod, 
og Rytterne løb bort med store Kødstykker, der dryp- 
pede rødt i den rene Sne, ja uden for hvert Hus var der 
Blodp)^er og Mærker paa Døre og Mure af blodige 
Fingre. Soldaterne var vilde af Sult efter deres lange 
æventyrlige Ridt over Havet. 

Men ovre paa den anden Side af Gadekæret sad en 
Hob af Byens gamle Folk, Gubber og Gamlinger. De 
var flygtet ud af Huse og Hytter, drevne ud som Dyr 
af deres Huler, og havde ikke som de Yngre Mod og 
Kraft til at blive ved Hjemmet og forsøge paa at gemme 
og forsvare deres Ejendele. De havde hylet og jamret 
og vredet deres Hænder og var saa flygtet ud i den 
kolde Aften, indtil de som Møl havde samlet sig ved 
Baalet for Varmens Skyld, for Lysets Skyld, ja fremfor 
alt for ikke at være i Mørket, hvor alt det Onde fødtes, 
husedes og lurede. Dér sad de, og deres gamle, benmagre 
Lemmer rystede og bævede af Angst og Kulde, me- 
dens de klynkende ventede paa, at det skulde blive 
Dag, saa at de kunde se Ulykken ret ind i Øjnene. 
Af og til skændtes de højt indbyrdes, tyssede saa paa 
hinanden, naar Rytterne kom dem nær, og krøb angst 
tæt ind til hinanden, naar de hørte den bundne Smed 
raabe op. De stødte vredt til Ludse fra Kohaven, en 
ældgammel udtæret Kvinde, hvis tandløse Gummer 

ustandselig skældte og forbandede^ indtil hun udmattet 
faldt sammen, for saa atter at kravle op og med skri- 
gende Stemme og mimrende Mund at synge Salmer: 
Vor Skabermand, o Jesu Christ, din Huld og Naade vi 
forvist — skreg hun gennem Rytternes Raaben og Latter, 
Hestenes Vrinsken og Trampen, Børnenes Jubel, Flam- 
mernes Knitren og Larmen fra Smedien, — og Ilden 
farvede hendes smudsige, rynkede Hexefjæs, der var 
blankt af Graad og Angstens Sved. Hun blev helt vild, 
da hun saa' nogle Ryttere, der havde røvede Kvinde- 
Tørklæder om Hals og Bryst, tumle med et Barn. Det 
var en lille Dreng, der havde gemt sig med sin lille 
Hundehvalp inde i et mørkt Hul ved Smedien. R)^- 
ternes store Hunde havde sporet den, og da de trak ham 
ud, skreg han: Tullefas, min lille Tullefas ! Han tænkte 
ikke paa andet, og Rytterne lo. Men en af dem saa' 
en Snor om Drengens Hals, og med et begærligt Ryk 
drog han i den, saa Drengen hvinede og Snoren sprang 
og en lille Mønt faldt i Sneen. Saa gramsede de om 
Mønten, og den Lille løb med Tullefas i Favnen. 

Lyset strømmede ud af alle Husenes aabne Døre paa 
den tilsølede, optrampede Landsbygade, og der lød 
Larmen og Skrigen, Støjen, Raaben og Sang overalt. 

Da Dragonerne kom ridende ind i Byen, gjorde de 
forreste Ryttere Holdt ved Ole Hassels Gaard, der var 
en af de vestligste og største i Byen, og faldt over den 
som Fluer over et Aadsel. Den øvrige Del af Kolonnen 
spredte sig omkring i Byens andre Huse og Gaarde. 

En menig Dragon, som red en prægtig Hoppe, der 



stak underlig af mod de andres uanselige Dyr, lod sig 
strax glide ned paa Jorden og vilde være falden, hvis 
han ikke var bleven støttet af et Par andre. En For- 
binding, der var fugtet med Brændevin, for at der ikke 
skulde gaa Kulde i Saaret, var snøret sammen om hans 
Hoved, men Blodet, der var sivet igennem, var størknet 
og havde kaget og skorpet sig sammen over Ansigtet 
og paa Klæderne. Han blev baaret ind i Stuen sam- 
tidig med, at de andre med høje Raab stormede ind. 

Stuen var efter den gamle Bygningsmaade et stort 
halvmørkt Rum, der uden Loft naaede helt op i Taget, 
hvor det fik Lys fra Lyren, hvor Røgen fra det aabne Arne- 
sted havde sin Udgang. De svære Tværbjælker, som over 
Ildstedet laa højere end de andre i Stuen, var her sorte og 
sværtede af Røg og Sod, men henne over det lange Ege- 
træs Bord kunde man skimte, at de var pyntelig malede 
med brunrøde og hvide Far ver. Rundt langs Væggene stod 
Slagbænke og Kistebænke. I den ene Krog længst til- 
højre fra Fremmerset, var Gulvet trælagt og her var 
Lemmen til Kælderen og Mælkehyldeme paa Væg- 
gen. I det andet Hjørne førte Døren ud til Stalden 
og til Stænget i Sidelængen, og tæt ved denne Dør 
var der en lukket Skabsseng, men noget indenfor igen 
den store aabne Fyrretræs Himmelseng, i hvilken de 
lagde den saarede Mand. 

Ole Hassel, en høj, rundrygget Gamling med langt, 
glat nedhængende Haar og et skægløst Ansigt, stod 
med mimrende Læber og kunde ikke faa et Ord frem. 
I Angst og Bæven havde han ventet det frygtelige. 

Der havde ikke været Fjender i Landet i Mands Minde 
og han havde kun hørt om en Krig, som noget fjernt, 
helt ovre i Jylland, noget forfærdeligt, der ikke kunde 
naa ham. Han vidste jo nok, at Fjenden ogsaa var i 
Fyen, men forstod ikke, hvad han vilde her. Og Krig 
kunde da vel ikke være værre end Pesten ? Den kendte 
han, det var ikke fire Aar siden, den havde huseret. 
Fjenderne var vel dog Mennesker, man kunde komme 
tilrette med. 

Han var endnu i Søndagstøjet og stod stolt i sin 
Dør da de kom, men da en Dragon rev den store Stok 
med Messingknappen ud af hans Haand og raabte op 
paa et Sprog, han ikke forstod, da de sled den lange, 
fodside Kofte med de flade Sølvknapper af hans Krop, 
da han saa' dem tumle med Konen, støde til hende, 
rive i hende, da han saa' den saarede Mand blive baaren 
ind og lagt i hans Ægtesengs Dyner og Skind og saa' 
hvorledes de slog sig til Ro, slængte Brændsel paa Amen, 
bar Levnedsmidler ind og brød Kisterne op — saa 
faldt Ole Hassel helt sammen og listede sig fortumlet, 
forvirret og halv vanvittig af Skræk ud af Stuen, uden 
at faa sagt et Ord af alt det, han havde tænkt at im- 
ponere dem med — op paa Stænget i Sidelængen sneg 
han sig, hvor Børnene var gemt. 

Men Trine Ole Hassels var stærkere end Manden. 
Hun var en fed lille Kone. Huden laa hende glat og 
blank om Panden og de røde Kinder, men hun havde 
et Par dybe Furer fra Næsen ned til Mundvigeme, som 
gav hendes lille Gammelkone-Ansigt en barsk og stræng 



II 

Mine, især naar Sod og Snavs fra Amen i Løbet af 
Dagen havde samlet sig i dem. Den smalle Strimmel 
af Lærredskappen, som man skimtede under hendes 
glatte brune Hue, var derimod altid lige saa snehvid 
som Baandene, der var snøret sammen under den 
runde Hage. Hun havde en svær, ulden, ærmeløs Trøje 
paa, som sad stramt om Overkroppen og om de tunge 
Bryster. De lo af hende og kommanderede hende, 
liien hun lystrede ikke. Da hun fik Ryggen mod Væg- 
gen, talte hun dem til med sin skarpe Stemme, der 
lød i Stuen, og blev staaende rolig og saa, hvad de 
gjorde. Kim hendes rynkede Hænder med de spændte 
Aarer, som hun holdt foran sig paa Maven idet hun 
idelig skiftede den ene over den anden, rystede stærkere 
og stærkere, da de aabnede hendes Kister, da de slog 
Fadebursdøren ind og sprængte Lemmen til Kælderen. 
Men da de sparkede Ler- Muren ud ved Fremmersdøren 
og slog den ene Dørkarm ud for at faa tre Heste ind, 
som der ikke var Plads til i Stalden, saa lod hun sig 
glide ned i Krogen ved Arnen og sad stum og bleg 
og saa' til, uden selv at blive lagt Mærke til. 

Lollands og Falsters Bønder var den Gang vidt be- 
kendt for deres fede, kostbare Levemaade. Falstrin- 
gerne ikke mindst, thi Falster var Kronens Gods fra 
Dronning Sophies Tider, og hvor slemt Bønderne end 
havde havt det under den nøjeregnende og nærige Enke- 
dronnings Regimente, der endog sendte Bønderko- 
nerne Hør til Spind for hende, stod en Fæstegaard 



ikke ledig paa Falster før der var en Lysthavende til 
den. Det var ikke som paa Herregaardene andre Steder 
i Landet, hvor de Vomede blev tvunget til at tage 
Fæste, og Ødegaarde kendtes kun lidt paa Falster. 
Men det blev ogsaa sagt, at Bønderne levede højt og 
at de aad og drak saa meget, at de aldrig samlede 
sig Rigdomme, ja alt var saa dyrt, fordi Bønderne 
vilde have bedre, drøjere og overflødigere Føde end i 
de andre danske Provinser. »En Lollik og Falstring 
er slikken om Munde, men haver intet paa Kistebunde« 
er et gammelt Ord. Derfor var ogsaa mange tilbage 
med Landgilde og andre Afgifter. Men nu ved Vinter- 
tide fandt Svenskerne alle Forraadskamre og Fadebure 
og Kældere fulde, og de sultne Dragoner opdagede 
snart, at Ole Hassels gode Gaard var et Kvarter efter 
deres Lyst og Smag. 

Der var en vældig Hede og Dunst inde i Stuen. 
Den store Kødgryde paa den aabne Arne løb over 
af Skum og Fedt, fyldt som den var af Flæsk og Høns 
og alskens anden Kødmad, og den mægtige Steg af 
næsten en halv Kalv, der var spiddet paa en Jæm- 
stang bag ved Gryden, sendte kraftige og saftige 
Dampe op mod den aabne Lyre. De bredte sig i Stuen, 
hvor de blandede sig med Brænderøgen, med de mange 
skidne Menneskers Uddunstninger, med Lugten af 
Hestenes Gødning, af Ridetøjemes og Støvlernes Læder, 
med Osen af Tranlygteme og de store Talglys, som i 
Jærnstager var skruet fast i Bordet, og med den fugtige 

Em af den smeltede Sne, som Fødderne slæbte ind 
og som gjorde Gulvet til en Sump, indtil det ud paa 
Aftenen blev dækket med et tykt Lag Halm og Hø. 

En Klynge af Dragonerne flokkedes tæt om Amen 
og betragtede længselsfuldt Madens Tilberedelse, sugede 
den fede, stegte Duft i sig og nød Varmen fra Ilden, 
der glødede i deres brune, stærke Ansigter. De skyg- 
gede for nden og tog dens Lys fra Stuen, saa der blev 
mørkt i Krogene, og deres Skygger tumlede om mellem 
Skinkerne, Pølserne og Faarekroppene oppe paa Bjæl- 
kerne, hvor Røgen samlede sig for at trække ud. 

Der var en mægtig Larm og Støj derinde af Karlene 
ved Arnen, af Ryttere, der kom og gik med deres 
Saddelposer og Mantelsække eller med Kasser, som de 
hentede fra Troskarreme og som de pakkede ud eller 
pakkede om i de halvmørke Kroge, hvor de drog deres 
Støvler af og gned deres stive, iskolde Fødder og Ben 
eller skiftede Tøj. Thi nogle af dem havde fine Sager 
i deres Oppakning, ja Silkevamse og Undertøj af fint 
Skind og meget andet, som de ikke holdt af at vise 
hinanden og som de færreste nænnede at tage paa Kroppen 
under Køllerten. De skændtes og stredes om alle de 
Sager, der flød hen ad Gulvet fra de opbrudte Kister. 
De rev og sled i de stopfyldte Dyner, Puder, Skind- 
tæpper og Fjerposer, faldt som graadige Dyr over 
Uldent og Linned, Strømper og Hoser, og Lærreds- 
rullerne — dem, som den lille Kone henne i Krogen 
kendte fra de havde været Frø paa Marken, som hun 
havde saaet og høstet og rusket og knevlet til det var 

Taver, som hun havde skættet og heglet og tvundet 
og spundet til Traade, som hun havde spolet og vævet 
i mange lange Aftners Tid, indtil hun stolt havde 
bleget den smukke Væv paa Græsset — dem rullede 
de op under Latter og Skraal og skar dem i Stykker, 
Strimler og Klude for at svøbe dem om deres stakkels 
forfrosne Fødder, saa at disse kunde kende Nydelsen 
af at være ude af de stive Kanonstøvler. Men alle de 
andre rare Ting, de runde Bundter Hørgarn, Hellig- 
dagsklæder, Skørter og Bul og Huer blev kun revet 
op og traadt i Skarnet. 

Men højest raabte og skraalede de henne ved Skiven, 
hvor de slog Spundsen af Kælderens Øltræer og Mjød- 
dunke. Alle de gode Drikke, som Konen derhenne 
havde høstet af Humlehaven og samlet af Bistaderne 
og presset og kogt og skummet og siet og gæret, 
tappet paa Fade og Tønder og gemt i den kølige 
Kælder, lod de strømme i Tudekander og Krus og 
Stobe og Skaale af alle Slags. Der var nok til alle, 
og de drak Triumf og raabte hoverende kongelig 
Majestæts Kong Carl Gustafs stolte Navn. Vivat! Vivat! 

Saa blev Maden baaren frem, og der var en Skrigen 
og Raaben uden Ende, en Larm af Skælden og For- 
bandelser og Latter, Vrælen af tyggende Munde, Brølen 
og Sang af lallende Tunger, af Hundenes graadige 
Gøen og Hestenes Trampen. Dampen stod ud af Døren 
fra det overhedede Rum, men den mægtige Kulde sad 
endnu de stærke Karle i Kroppen, og stadig sluttede 
de sig om Arnen indtil Larmen lidt efter lidt stilnede 

af, og de fleste af dem faldt overmætte sammen i Hal- 
men og sov med Kniven og Bægret i Haanden. 

En Hob blev siddende ved Bordet, hvor et Par af 
dem spillede Skervensel eller Verkehring om det friske 
Bytte. 

Dér sad Kvartermesteren, en høj, svær Smaalænding, 
bred over Lænder og Mave. Hans gustne Ansigt var 
ftildt af Fregner, der endog krøb hen over de blege, 
blaalige Læber og ind under det tynde, rødlige Haar 
og Skæg. Han havde en Næse som et Næb, og naar 
han bandede og lo udvidede Næseborene sig og man 
saa', at han ved et Skud eller Hug havde faaet Læ- 
berne flakt. Kæberne knust og Tænderne slaaet ud. 
Det var stygt at se. Kvinder og Børn løb for ham, 
men han var netop kær i Kvinder og Børn, og jo mere 
han læspede for dem, jo mere bange blev de. Saa 
brugte han Vold. 

Han spillede med en lille lavstammet Holstener, der 
sad nøgen til Bæltestedet og med bare Fødder. 
De havde kun én Pibe at røge af, en knækket hol- 
landsk Lerpibe, der gik fra Mund til Mund. Holste- 
nerens snerrende Røst skar igennem alle de andres, 
han grinede og lo, snoede og tvandt sit lange Fipskæg 
med sine korte, skidne Fingre, kløede sin haarede Over- 
krop, og naar han vandt kastede han sig tilbage og 
lo, saa de smaa onde Øjne blev helt borte, men han 
havde dem alligevel med sig, naar Kvartermesteren 
spillede ud eller naar de fyldte hans Sølvbæger, som 
han pressede fast mellem Knæerne naar han ikke drak. 

thi det var hans eget og lignede svært en Kalk fra en 
Kirke. 

De slog i Bordet begge to og var betagne af Spillet, 
som ufravendt blev fulgt af den Klynge, der havde 
slaaet Kres om dem. Trompeteren, en ganske ung, 
rødblond Fyr lænede sig frem over Bordet, saa Lyset 
nedenfra lyste ind i hans fedtede Mund, der halvt smi- 
lende stod aaben i spændt Forventning, det skinnede 
over hans buttede, røde Ansigt, de hvide Tænder og 
den stærkt opstrøgede Knevelsbart. Hatten havde han 
strøget af, saa den hang ned ad Ryggen i Stormsnoren 
om hans Hals, men Jæmkrydset, som han havde i 
Hattepullen for at bøde for Hug, sad over hans stub- 
bede Haar. Ved Siden af ham, halvt med Ryggen til, 
sad en underlig Skikkelse. Det var Korporalen selv, 
en lang, krumrygget Mand, mager som en Djævel, med 
mange Furer og Folder, Skrammer og Ar og sort tottet 
Skæg om de smalle Læber og den spidse Hage. De 
lyse, næsten hvide Øjne flakkede stadig spejdende om, 
naar han sad stille, og Spidsen af Tungen gled idelig 
hen over Læberne. Han indgød en sælsom, hel ufor- 
klarlig Skræk. Folkene skyede ham, naar de kunde, 
af og til skottede alle til ham, naar han var^ tilstede, 
og ingen holdt af at ride alene med ham i Mørke. 
Men naar han talte og var venlig, glemte de Frygten. 
Der var ingen, de hellere hørte fortælle end Korporalen. 
Naar han fik Tungen paa Gled kom der Liv i hans 
døde Ansigt, og lo han, saa Rynker og Folder krøb 
frem om Øjne og Kinder helt op i hans skaldede 

Pande, saa maatte de alle le, skøndt hans Historier 
drev og dryppede af Blod og Mord og Voldtægt og 
Raahed. Men saa kunde han pludselig tie og se paa 
en af dem med et Blik, der fik den kækkeste til at 
blegne, som om han saa' et Genfærd eller Døden selv. 
Han havde »onde Øjne c mente de, og at han kunde 
den sorte Kunst, var lige saa sikkert. 

Bag ved Spilleme stod endnu en Del Ryttere, alle 
havde de forvovne, vejrbidte, arrede og senede Ansigter 
med opstrøgne Skæg, der dryppede af 01; men hvor 
forskellige de end var i Skikkelse og Klædedragt, lig- 
nede de dog hinanden i ét : de havde et skarpt, spej- 
dend'e, haardt og hungrigt Udtryk i Øjet, der uden at 
blinke saa' langt, ligesom i det fjerne — som Rov- 
dyret ser. Undertiden lignede de alle Korporalen. 

Der blev spillet med knyttede Hænder og lynende 
Øjne, og i Spændingens Øjeblikke var de alle tavse 
og stod lydløse med stirrende Blik og aabne Munde 
— saa kom Afgørelsen af hvem der vandt : Hænder og 
Arme fægtede i Luften, Kroppene kastede sig tilbage, 
de skreg og bandede og lo, anraabte de Omstaaende, 
der galede af Latter, talte paa Fingrene og pegede, 
kom med fiffige Forslag og gav snedige Raad. 

Uden at blive bøonærket havde' den lille Kone af og 
til listet sig ud og ind af sin Krog for at rejse en 
væltet Lygte eller for at slukke et udbrændt Lys. Hun 
vaagede over dyrere Skatte end dem, hun saa' flyde i 
Skarnet. 

En pludselig Larn) af Stemmer, Stampen af Heste 

lAodet i Vaade 2 

og Klirren af Vaaben lød udepaa Gaden. En stor, svær 
Herre i Følge med en lille indskrumpen Graaskæg 
kom ind fra Mørket og var ved at falde over Hestene, 
der havde strakt sig i Halmen ved Hullet i Væggen. 
Det var Rytterlieutenanten, en Mand højt op i Fyr- 
rerne , han havde en pelsforet Frakke paa med lange 
Skøder, der skrævede foran den svære Mave saa de 
stod ud til Siderne som et Skørt og viste en purpur- 
rød Vest, hvorover der var bundet et folderigt blaat 
Silkeskærf. 

Korporalen rejste sig og gik ham i Møde, de andre 
blev ved at spille. Lieutenanten saa' omkring paa de 
Sovende, blinkede med de smaa Øjne og puttede Snus- 
tobak op i den runde Braknæse med en lille Ske. 
Saa sp5^tede han i Snavset, hvor der var Plads, gjorde 
en rund Bevægelse med Armen over hele Stuen og 
spurgte : 

»Drukne ?€ 

»Ja — aa ja,« svarede Korporalen, »fedt og kraftigt 
01,« og han smilte med de smalle Læber. 

Lieutenanten slog Hovedet tilbage med en flot Be- 
vægelse, saa den gule Hattefjer viftede og det røde 
Haar, der flød ham ned over Skuldrene, spredte sig 
endnu mere. 

Tranlamperne og Lysene var for en stor Del brændt 
ud, der var mørkt i Krogene. Kun henne ved Sengen 
lyste en stor Hornlygte over den saarede Mand, der 
uden at røre sig havde ligget i D)aieme med Støvler 
og Vaaben. Kammeraterne havde af og til budt ham 



19 

Drikke, men han havde kun set paa dem med store 
sorte Øjne uden Blik. 

Lieutenanten pegede hen paa ham. »Er det Lasse 
Månsson?« Og han gik hen imod Sengen, fulgt af Kor- 
poralen og den lille Mand, der stadig søgte at se ham 
op i Ansigtet, som om han vilde drikke hvert Ord af 
hans Mund, hvert Blik af hans Øjne. 

»Hvor staar det til, Lasse Månsson?« spurgte Lieute- 
nanten. Men den Saarede rørte sig ikke, hans Øjne 
gled stadig sorte og tomme om fra den ene til den 
anden. 

»Feber!« sagde Lieutenanten. »Har I Arkebusade- 
vand?« 

Den lille Mand bøjede sit rynkede og bekymrede An- 
sigt over Lasse. Hans kortklippede, staalgraa Haar spid- 
sede sig ned i den furede Pande mellem høje Kriger, 
som man brugte det paa Gustav Adolphs Tider, hans 
elskede, højsalige Herre og Konge, hvis Lig han for 
over 25 Aar siden som ung Feltskærer havde været 
med til at tvætte i Skolemesterens Hus i Meuchen. 
Medens han forbandt Lasse Månssons Saar i Hovedet, gik 
Lieutenanten sin Vej med Korporalen. Spilleme slut- 
tede endelig deres Lanter, og der blev ganske stille. 
Man hørte kun langt borte, rimeligvis fra Vagtilden, 
hvis Skær svagt og usikkert flakkede derude i Mørket, 
en høj Baryton synge en lang, lang Soldatervise og 
næsten uhørligt nogle Stemmer brumme Kor. 

Da sneg den lille, krumme Skikkelse sig igen for- 
sigtig ud af Krogen ved Amen og hen imod Døren 

2* 

mellem de sovende Mænd, men Feltskæreren standsede 
hende paa Vejen og gav hende Ordre til at hjælpe 
sig med at faa Støvlerne af den Saarede og at bringe 
Vand og Linned. Hun vidste ikke, hvor hendes Mand 
var henne, hun vidste ikke, om Børnene endnu laa 
godt skjulte paa Stænget, hun vidste ikke, om Dyrene 
var i Stalden eller slupne ud, hun vidste intet, men 
hun spurgte ikke. Tavs hjalp hun med at vaske den 
fremmede Mand, der laa i hendes Ægteseng, Husets 
Helligdom, og tilsølede den med Blod og Snavs. 

DET var næppe lyst næste Morgen, før den tykke 
Trompeter satte den lige, alenlange Trompet for 
Munden og blæste til Afmarch. Og saa tørnede de ud. 
De fløj frem fra Huse og Gaarde, trak Hestene ud, 
kastede den mægtige Oppakning over deres magre 
Rygge, ivrige efter at komme i Sadelen og afsted, be- 
gærlige efter at føle Dyret under sig og sprænge ud 
i den stærke, haarde Frostluft, hidsige efter at naa 
Forvagten ved Falsters Kyst og komme over til Sjæl- 
land, efter nye Æventyr, nye Farer, nye Kampe, Be- 
drifter og Bytte. De var allerede borte. 

Alle Døre gabede tomme efter dem, men endnu var 
Beboerne ikke krøbne frem for at maale deres Jammer 
og Elendighed. Enkelte Hoveder kom tilsyne, men Kor- 
poralen holdt endnu oppe ved Smedien og talte til 
den løsladte dødblege Smed, der stod og støttede sig 
til sin Dør og brækkede Blod. 

Da kom endnu en Rytter ud af Ole Hassels Gaard. Det 
var Lasse Månsson og hans Hest. Han havde en brun- 
lig-rød Filthat med en falmet rød Fjer paa det for- 
bundne Hoved. Han bar en stærkt slidt Klædes Kofte 

eller Køllert inden for en Vams af Skind, hvis' Skøder 
var opflossede og iturevne, en bred Lærreds Halskrave 
var bunden over Koften med hvide Snore, der endte 
i smaa Kvaster, men Kraven og Koften var sort af 
størknet Blod. Hoserne var af gult Skind med en stor Lap 
paa højre Laar, og i et meget bredt Skuldergehæng, 
der ogsaa var oversprøjtet med Blod, hang et pragt- 
fuldt damasceret Sværd med et kunstfærdigt drevet 
Greb af Staal, som ethvert Museum nutildags vilde 
regne for en Skat, og som vel maatte være Krigsbytte, 
da det befandt sig i en simpel Dragons Eje. Han havde 
et fint skaaret Ynglinge-Ansigt med lige Næse og 
kraftig Mund, Skægget krusede sig spaltet og kort om 
Hagen og op om Munden og Kindeme, hvor det næppe 
havde været synligt, hvis det ikke, ligesom Bryn og Øjen- 
haar, havde været bleget af Vejr og Vind og synede 
som sølvhvide Dun mod den brune Hud. Han lugtede 
af Læder og Metal, af Sved og Blod og Snavs. 

Han trak sin prægtige Hest ved Tøjlen, og den fulgte 
ham villigt, men den manglede Oppakningen, og Sadel 
og Hovedtøj hang skævt. I den anden Haand holdt 
han sine mægtige, ufarvede Kravestøvler med de stive 
Skafter, tommetykke Saaler og lange spidstandede 
Sporer, paa Armen hang en Musket med Flintelaas, 
hvilket den Gang var ret sjældent. 

Kammeraterne havde forladt ham i Sengen, da han 
ikke var sig selv bevidst. Saa havde han selv tumlet 
med sin Hest og sit Tøj til han fik Hesten ud og Tøjet 
paa, men han følte selv, at det ikke var som det skulde 

være. Han vaklede, da han stod ude i den tiltrampede 
Sne, støttede sig til Hesten for ikke at falde og tog 
sig sammen for at tænke. Han vilde følge Kammera- 
terne! — Han maatte afsted! Der var jo blæst! — Hvor 
var de henne? for alle Djævle! I det samme rejste 
den sorte Hoppe sig i Vejret og vrinskede højt og 
klingert, saa at Manken stod brusende om dens Hoved. 

Der lød Raab og mange galoperende Hestes haarde 
Hovslag knaldede mod Vejens Is. Det var den svenske 
Konges Vagt, 200 finske Ryttere, der kom springende. 
Smaa uanselige Karle, mørke, knoglede Ansigter med 
langt stridt Haar. De havde ugarvede Læderkøllerter 
under Kyradset, graalige Filthoser ned i Støvlerne og 
paa Hovedet Stormhuer af Jæmblik. De magre, lang- 
toede Heste med de korte, afgnubbede Manker og Haler, 
der var indfiltret med Isklumper og Høtotter, var lige 
saa svedige og smudsige som deres Herrer, deres smaa 
mørke Øjne var lige saa livlige og nysgerrige som 
deres, og de bar deres Træsadler og Hovedtøj, som 
var sammenflikket af Reb og Remme, med lige saa 
godt Humør som Rytterne deres Lanser og brændende 
Lunte-Pistoler. 

Saa kom Kongen selv. Han sad i en Bredslæde 
med et Forspand af fire blankbrune Dyr, de samme, 
som havde trukket ham og den svenske Gesandt over 
Isen fra Langeland. Kongen saa' ikke ud som en Trium- 
fator, men som en fed Mand, der frøs. Han var helt 
indhyllet i Pelsværk, og hans svære Legeme blev der- 
ved saa uformeligt, at Monsieur Terlon svandt ind til 

intet ved hans Side. Pelsen var ham for snever i Hal- 
sen og den skar i hans hængende Dobbelthage, naar 
han drejede Hovedet, og hans klare, udstaaende Øjne 
fik saa et stikkende Udtryk. Han var rød i det svære 
Ansigt, og hans lange sorte Haar hang glat ud over 
Pelsens Krave. Han var i glimrende Humør, thi det 
havde truet med Tø om Natten, men nu frøs det 
haardt igen, og Himlen var graa og stræng, kun langt 
nede i Horizonten grinede en gullig Stribe ud over 
Møens Land. Kongen saa' det selv, da han lidt efter 
kørte over Bakken. Men da han nu ved Indkørslen i 
Landsbyen saa' Lasse Månssons stejlende Hest, smilte 
han under den lille smalle Knebelsbart, og da Lasse i 
det samme vaklede frem og tilbage og pludselig sank 
sammen i Sneen uden en Lyd og uden at slippe hver- 
ken Hesten eller Støvlerne, rakte Kongen Haanden 
i Vejret og raabte. Slæden holdt saa øjeblikkeligt, 
at de bagvedværende Ryttere maatte parere Hestene i 
Farten, saa de satte sig paa Bagparten; men Fortroppen 
red videre. 

Korporalen var kommen til. Krumrygget og mager 
stod han ved Siden af sin Hest og saa' paa Kongen 
med sine spejdende Øjne, idet han besvarede hans 
Spørgsmaal. 

Om det ikke var en af Smaalændings-Dragoneme, 
der laa dér paa Landevejen? spurgte Kongen og pe- 
gede paa Lasse Månsson. Naa! Om det var den Hest, 
Dragonen havde taget i Polen, da han reddede Grev 
Totts Liv? Naa! Og hvorfor han laa dér paa Vejen? 

Korporalen svarede med Hatten i Haanden^ at Lasse 
Månsson var bleven saaret Dagen før om Morgenen, 
da de paa Marchen sprængte en fjendtlig Hob af 
Fodfolk ved den store Købstad, der hed Mariebo. I 
Nat havde de havt Kvarter her i Landsbyen og var nu 
paa Vejen til Stranden. 

Om Lasse Månsson havde et svært Saar? 

»Gud velsigne kongelig Majestæt, det er kuns en 
lille Blessure paa en otte Dages Tid eller saa.« 

Der var kommet Folk til rundt omkring fra; blege, 
søvnløse, udhungrede og udplyndrede Mennesker laa 
knælende i Sneen omkring Slæden og bad om Naade 
og Barmhjærtighed for Jesu Christi Skyld for deres 
usle Hjem og deres fattige Børn. Kongen saa' paa 
dem med sine kolde Øjne og løftede Haanden, da deres 
Jamren og Hylen overdøvede Korporalen. Han spurgte 
saa om dennes Navn. 

Korporal Johan Frintz af Smaalands Dragonregiment. 

Manden dér laa, sagde Kongen højt, var en saa brav 
svensk Soldat, at han vilde have ham karsk igen. Og 
det skulde Bymændene sørge for, og derfor skulde nu 
Korporalen blive paa Stedet som Salvegarde for ak- 
korderet Betaling og holde Byen og dens Folk fri for 
Pl)aidring og Insolentier af hvad Art nævnes kunde. 
Kongen sagde de sidste Ord med et fast, haardt Blik, 
og det plumpe Træk kom frem om hans Mund. Saa 
løftede han Haanden for tredie Gang. Hestene, som 
havde staaet og hængt med Hovederne, indhyllet i den 
Damp, der rullede op ad deres Flanker, trak et Par 

Gange til, thi Kælkeme frøs fast i Sneen, atter susede 
den lange Svøbe over dem og med et Ryk foer de 
afsted i Galop, — alle de smaa Finner bagved fløj 
afsted efter ham paa én Gang som et Skud, der 
gik af. 

Bymændene kom frem og samlede sig ængstelige 
om Korporalen, men denne sagde intet, han rettede kun 
sin lange Krop og saa' sig langsomt om imellem dem, 
— der var ligesom noget slimet, glidende i hans Blik. 
Saa lod han den Saarede bringe ind i Ole Hassels 
Gaard og Bønderne blev staaende udenfor og ventede 
paa ham. Konerne gik hjem, rystende af Kulde og 
Angst, og der begyndte nu et Oprydningsarbejde efter 
de forfærdelige Gæster, der fremkaldte mange Forban- 
delser, et Eftersyn af deres Ejendele, der vakte jam- 
rende Veklager, thi der var vendt op og ned paa alt 
i de gamle Huse og Gaarde, som om et Uvejr var 
faret hen over Byen; der var røvet og stjaalet, slagtet 
og brændt, ødelagt, sønderslaaet, spildt. Og dog havde 
det ikke været en egenlig Plyndring, thi Avantgarde- 
R)^tere kan kun føre lidet med sig. Hvis Hæren var 
fulgt efter samme Vej, vilde de først have lært Ulyk- 
ken at kende, skrækkelige Ting, som Korporalen senere 
fortalte dem: ikke Tag over Hovedet, ikke Skjorten 
paa Kroppen og kanske ikke Hjærtet i Livet, ikke et 
Bæst, ikke et Øg, ikke et Nød i Stalden. Og Bymæn- 
dene betalte med Glæde Salvegarde-Pengene til Kor- 
poralen. 

Men det svenske Fodfolk, som langsomt, trøgt og 

sejgt arbejdede sig frem gennem Lollands og Falsters 
dybe Sne, fulgte sydligere Veje end Avantgarden og 
kom ikke gennem den lille By. Faa Dage efter stod 
Carl X Gustaf paa Sjælland og rykkede frem mod sit 
Maal, mod Kjøbenhavn. Som en giftig Aande spyede 
han en panisk Rædsel foran sig, der lammede eller 
splittede alle danske Mænd og — som Sneglen en 
slimet Sti — lod han et bredt Spor af Pl)mdringer og 
Voldsgeminger efter sig. Kun en ringe Besætning blev 
efterladt paa Øerne, i Nakskov Fæstning, omkring i 
Købstæderne og paa Landet. De huserede som de 
vilde, medens Kongen forhandlede om Freden i Ringsted. 

I den Tid var Korporal Johan Printz Herre i den By, 
som selve Kongen havde givet i hans Varetægt. 

Lasse Månsson kom først til sig selv i Ole Hassels 
Seng lidt >efter at Kongen var kørt, og Byens Folk 
mere og mere samlede sig efter Skrækken. Den lille 
rolige Moer Trine havde været paafærde lige sidjen 
Dragonerne var redet bort, og Lasse trak sin Hest ud 
af Stalden. Saa listede hun sig op paa Stænget til 
Manden og Børnene, der Natten igennem havde rystet 
af Skræk for Moderen, og for at der skulde blive stuk- 
ket Ud paa Gaarden. Nu kom hun atter ned, aabnede 
forsigtig Døren fra Stalden, kiggede ind og raabte 
efter de andre, og saa kom de : Ole Hassel selv, Elias 
Hugger, de gamle Husmandsfolk og tilsidst Datteren 
og Sønnen: den smukke Anne Olsdatter Hassel og 
den lille Helle. 

Lasse laa i Sengen og saa' paa dem med sine store 
mørke Øjne. De græd allesammen, talte i Munden 
paa hinanden og kælede for den lille Dreng. Elias 
og Husmandsfolkene gav sig til at tage Mundfulde af 
de mange Madlevninger paa Amen, og saa begyndte de 
alle at rydde op og flytte om og gøre rent. Alt imel- 
lem skottede de til den fremmede Mand i Husets Seng 
og hviskede. De havde tusinde Ting at se efter og 
Spørgsmaal at gøre, først om Dyrene : om Køerne var 
slagtede, om Hestene var tagne, hvor Hunden var og 
om Naboerne. Og der blev mere og mere at fortælle, 
og jo mere de fortalte, jo mere havde de oplevet. 
Drengen søgte stadig efter sin røde Kat, men turde 
ikke kigge ind under Sengen, hvor Manden laa. Ang- 
sten og Uroen sad og kippede i dem, og de saa æng- 
stelige ud paa Vejen gennem den udstødte Mur, hvis 
Ler laa i Halmen hele Gulvet over, og stadig kiggede 
de hen til den Fremmede, der laa og stirrede paa dem. 

Ja, han laa og saa', men det var kun Anne han 
saa'. Aa, saadan en rank, hvid En! Høj og stærk om 
Skulder og Bringe! Og det mægtig svære, lyse Haar! 
Men der hang Hø og Frø i Haaret og i de fine Klæ- 
der, thi det havde jo været Søndag den Aften, da 
hun maatte skjule sig paa Foderloftet, og hun var endnu 
i sin stribede, højrøde Bul, der var snøret over Bar- 
men med Sølvlænker, der endte i to dinglende Dup- 
per, som klirrede, naar hun rørte sig og tog fat med 
Kost og Rive, og derfor var hun endnu i sit gode 
grønne Skørt med de utallige Folder og Læg og 

Spænderne paa Hofterne. Men den lille Silkehue med 
de grønne Baand havde hun revet af og slængt fra sig, 
hun vidste ikke hvor. 

Han undrede sig over hende. Aldrig havde han 
hos noget Pigebarn set saa lange Haar om Øjnene, 
man kunde næppe se Øjnene selv. Saa svandt hans 
Bevidsthed bort, og han vidste ikke i flere Dage, hvad 
der foregik om ham. 

Der hændte da heller ikke noget mærkeligt i den 
første Tid. Huset blev bragt i Orden, og trods Kul- 
den stod Ole Hassel og Elias og klinede den ituslaaede 
Mur og lagde Ild og Gløder om den for at faa den 
tør. Ole var snart tilfreds igen, thi hans Tab havde 
ikke været noget at tale om, og det laa ikke for ham 
at hænge med Hovedet. Han var Byens første Mand 
og var godt kendt paa Slottet i Nykjøbing, hvor Ride- 
fogden tidt havde Brug for den solide Mand til mange 
Tillidshverv og derfor skaanede hans Heste mere end 
de andre Fæsteres. Han var sjælden bagefter med 
sine Afgifter, og det var hans hemmelige Ærgerrighed 
at købe sin Gaard, thi der var kun et Par Selvejer- 
bønder paa hele Øen. 

Han var født i Veggerløse Sogn paa Hassel-Øen, der 
laa ude i Fjorden Syd for Nykjøbing, men som nu er land- 
fast, og man sagde, at Befolkningen dér stammede fra 
de hollandske Nybyggere, som Christiem II fik her til 
Landet. Klædedragten og de Sædvaner, som havde 
hjemme paa den lille 0, mindede stærkt om Stamfædrene. 
Sikkert er det, at Ole Hassel og hans Børn havde et 

vist fremmed Præg. Han kunde huske, at hans Bedste- 
fader havde baaret de vide Stormbuxer, og der var over 
ham og hans Børn en særegen Nethed og Renlighed, 
der især i hine raa Tider var ret sjælden. De var høje 
og slanke, lyse af Lød og havde en stærk Haarvæxt. 
Sønnen, den lille Helle, der var en halv Snes Aar, 
havde Haaret staaende som en Hjælmbusk om Hovedet, 
og Anne var højere end andre Piger paa Egnen. Hen- 
des Hud var nu ved Vintertid, da Tiden gik inden- 
dørs ved Rokken eller ved Kærnen, lige saa fin og skær 
som den om Sommeren var rød og brun, naar hun 
var i den friske Luft hele Dagen. Hendes Haar havde 
hun svært ved at tvinge glat tilbage under Huen uden 
Skilning. 

Ole Hassel var ret tilfreds med, at hans Hus var taget 
i Kvarter til den saarede Rytter, som Kongen selv 
havde lagt dér i Byen. Han mente, at det kunde 
komme til Nytte. Han følte sig stærk og han — som 
altid førte det store Ord, — førte det nu større og 
større. Nej, saa havde lille Moer Trine det værre, hun 
ærgrede sig, og det var ogsaa helt sørgeligt at se, 
som der paa en eneste Nat var blevet tomt i Fadebur, 
Kælder og Kister. 

Korporalen havde slaaet sit Kvarter op hos Smeden. 
Han opdagede strax, at det var Byens klogeste og fif- 
figste Mand; havde han først ham i sin Magt, kunde 
han gøre, hvad han vilde. Det lykkedes ham ogsaa 
i den Grad, at den kloge Smed snart beundrede ham 

lige saa meget, som han frygtede ham. Da Korporalen 
havde faaet sit Salvegarde-Brev i Orden var han altid 
at finde i Smedens Hus. Han sad dér og spejdede 
med sine hvide Øjne ligesom en langbenet Edderkop, 
der ganske langsomt og umærkeligt suger og suger. 
Han vidste alt, hvad der skete i Byen paa enhver Tid 
af Dagen, og hvor alle Byens Folk var henne. Bøn- 
derne skottede til hans Dør, naar de gik forbi, om de 
kunde se hans Øje i dens trekantede Kighul. 

Der var Bekymringer nok for de stakkels Menne- 
sker, men de fæle Rygter, der indløb om Plyndringer 
andre Steder og de mange Flygtninge, der kom over 
Isen paa Guldborgsund og som »jammerlig udplyn- 
drede var forjagne fra deres Hus og Hjem i den grue- 
lige Vinters Kulde«, var dog ligesom en Trøst for 
Byens Folk. De tænkte kun paa at hytte deres eget, 
haabede at det værste var overstaaet og følte sig lige- 
som helt trygge — de havde jo Salvegarden! 

Al den Smule sund Sands, som Skrækken og Ang- 
sten i den ene Nat havde ladet tilbage hos de stak- 
kels Bønder, var henvendt paa Korporal Printz. Endnu 
i den første Tid, især i de Par Dage, da det svenske 
Fodfolk holdt Rast paa Falster, inden det gik over 
Isen til Vordingborg, var Byens Folk bange og frygt- 
somme, de flygtede som Rotter og gemte sig, naar 
der lød Larm paa Gaden eller ude over de stille Mar- 
ker. Og naar der kom Soldater gennem Byen, hvad 
enten det var smaa marcherende Hobe, Transporter af 
Kvæg, Tros eller enkelte omstrejfende, byttegraadige 

Marodører, var Gaden i et Øjeblik tom, Dørene luk- 
kede og Asken over Ilden. Men da de et Par Gange 
i saadanne Tilfælde havde set Korporalen staa oppe 
ved Smedien eller uden for Ole Hassels Gaard med 
dennes høje, messingknappede Stok i Haanden og med 
et spottende Smil om Læberne fremvise Byens Salve- 
garde-Brev, fik de den mest uindskrænkede Tillid til 
hans Magt 

Hver Dag saa' de ham komme gaaende langsomt 
og værdigt op ad Gaden, iført hele sin krigerske Mon- 
dur, Sværdet ved Siden, Pistolerne i Bæltet, Musketten 
over Ryggen og den lange Stok i Haanden. Han saa' 
altid lige ud, aldrig til Siden. Børnene løb for ham 
og Kvinderne smuttede ind ad Dørene, men Mændene 
stod stille og tog Huerne i Haanden. Han var paa 
Vejen til Ole Hassel. Her blev Kruset strax sat for 
ham, — da Trine igen havde faaet et Anker eller to 
i Kælderen — efter at hun først havde lettet sit Hjærte 
i Klager før hun tappede. 

Saa satte Korporalen sig hen til Lasse Månsson for 
at forbinde ham. Den første Gang det skete, havde 
en Stemme i Stuen raabt: »Kender I noget til det? 
Lad os hente vor Præst, han véd mer end andre Men- 
nesker og har da selv og været Krigsmand, c — Det 
var Anne, som var Præstefolkenes Yndling; men da 
Johan Printz vendte sig om og saa' paa hende med 
det Blik, som fik Folk til at blegne, tav hun, men 
han studsede ved, at hun uden Frygt saa' ham i Øjnene. 
Helt mærkeligt var det nu ogsaa at se, med hvilken 

Behændighed hans lange Fingre forstod at behandle 
den Syge og hans Saar. I de første Dage, da Lasse 
havde Feber, lagde han Sne paa hans Hoved, og hver 
Dag vaskede og rensede han Saaret, badede det med 
Vundvand, som han havde i en lille Tinflaske og for- 
bandt det. Og da Anne nysgerrig saa' til, lærte han 
hende at lægge Bindet, og lod hende gaa sig tilhaande. 
Saa lagde han sig tilbage i Halmstolen og betragtede 
hende paa en Maade, som næppe havde behaget hende, 
om hun havde lagt Mærke dertil. Hendes lyse Ansigt 
havde et sælsom barnligt og uskyldigt Udtryk, og hun 
havde en saa besynderlig troskyldig Maade at se Folk 
i Øjnene paa, at Johan Printz, der var vant til at alle 
var Jbange for ham, blev hel underlig tilmode. Naar 
hun uden Sky, frimodigt og frejdigt færdedes mellem 
de to Mænd, den syge i Sengen og den uhyggelige 
Læge i Stolen, var hun helt optaget af sit Hverv og 
virkede mægtigt hidsende paa den sidstes Sandser. 
Johan Printz lod da sin Snogetunge vellystigt glide 
hen over sine Læber, naar han kom i nær Berøring 
med Pigen, men han følte sig usikker og ængstelig, 
ligesom stærke Mænd over for spæde Børn. 

Men Anne lagde ikke Mærke til ham. 

Hun havde hjulpet den saarede Mand med samme 
Iver, hvormed hun altid forrettede sit Arbejde, uden 
at tænke andet derved, end at Manden var syg, eller 
lægge Mærke til andet, end at han var bleg som en 
Død og at hans mørke Øjne rullede om uden Udtryk. 
Men en Morgen, da hun lænede sig over ham, slog 

Landet i Vaade 3 

han Øjnene op og saa' et Øjeblik ind i hendes med et 
Blik, som gjorde hende helt bange. De saa' saa be- 
dende ind i hendes, syntes hun, som om de bad om 
Naade og Gunst, som en stakkels Hund, der beder 
om Mad, ja al Verdens Jammer og Pine laa i det korte 
Blik, saa hun blev helt underlig tilmode. Hun blev 
uvilkaarlig staaende og ønskede, at han atter vilde 
hæve de tunge Laag og se saaledes op paa hende 
igen, men da han saa slog de dybe, mørke Øjne op og 
atter saa' lige ind i hendes, blev hun angst. »Jesus!« 
raabte hun og fløj tilbage. Men hun glemte ikke siden 
Lasse Månssons Øjne, og fra nu af var han ikke 
en stakkels svagelig Karl med et Strejfskud i Hovedet, 
men han var det skønneste Menneskebarn, Anne Ols- 
datter nogensinde havde set. 

Men fra den Dag af var Saarfeberen forbi, og Lasse 
Månsson begyndte at tale med sine Husfæller. 

Lasse Månsson var en Skaaning og altsaa en dansk 
Mand, uagtet han nu var svensk Soldat. Han var fra 
en meget afsides, ensom og mager Egn, hvis Beboere 
levede af Havet og Skoven, og hvor der var langt til 
Købstad, langt til Kirke og langt til Lov og Ret. En 
Egn, hvor det i hver Familie gjaldt om at hytte sig selv 
og holde Livet oppe. Enhver maatte selv skaffe sig 
sin Føde paa alle Maader, og Maaden var ligegyldig, 
naar blot Maalet blev naaet. Man stjal fra hinanden, 
naar man var sulten, og aad det i Krogene. Man tog, 
hvad man vilde have, naar blot man kunde faa det, 

og det gjaldt baade om Mad og Drikke og Kvinder og 
Søvn og Varme og al Livets Glæde, der frembød sig; 
men det var saare lidt, ynkelig lidt, — der var saa 
fattigt og magert paa Livets Glæde i de tynde Skove 
og pa«i de stenede Strande. Noget af den gamle pa- 
pistiske Kirketro sad endnu den spredte Befolkning i 
Sjælene, men iøvrigt bestod dens egenlige Religion 
mest af Overtro og al den Trolddom, som selve Natur- 
kræfterne øvede. Han hørte hjemme i en Egn, hvor 
Drifterne endnu var stærkere end Loven og hvor der 
ikke kendtes Hensyn, naar de tog Magten. 

Lasse havde altid været i Besiddelse af store Le- 
gemskræfter og havde derfor, baade som Dreng og 
som Mand, altid været sine Kammerater overlegen. En 
dansk Herremand tog ham i sin Tjeneste og førte 
ham med sig til Danmark og senere paa en Rejse til 
Udlandet, hvor Lasse saa blev Berider hos Grev Clas 
Tott til Ny Carleby, en af Sverrigs stolteste Adels- 
mænd, lige saa overmodig og ødsel som smuk og tap- 
per. Han fulgte denne høje Herre i Krigen i Polen 
som Dragon og var saa heldig at redde hans Liv ved 
Warschau. Det gjorde Lasse Månsson bekendt hos 
de høje Herrer, ja Kongen selv havde lagt Mærke til 
den kæmpestore Rytter og hans Blodhest, som Greven 
havde skænket sin Redningsmand tillige med sjældne 
Vaaben, Penge og Taksigelser. 

Men saa udbrød Krigen mellem Danmark og Sverrig. 

Lasse Månssons Saar var uden videre Betydning og 

han kom snart paa Benene igen. Saa vilde han ikke 
mere ligge i Folkenes store Seng, men redte sit Leje 
paa Bænken i Hjørnet tilhøjre, hvor der var Trægulv 
og en Lem ned til Kælderen. Her havde Ole Hassel 
sit lille Bord, hvorved han gjorde Forretninger og Hand- 
ler om Kreaturer, og her fandtes det lille Væggeskab, 
hvori han havde sine Papirer og Penge og hvor Moer 
Trine kunde huske sin Fader og Bedstefader staa og 
gemme deres Kostbarheder. Men nu stillede Lasse 
sine Vaaben og sine andre Sager i dette Hjørne; thi 
det første han havde forhørt sig om, da han kom til 
sin Bevidsthed, var Hesten, Vaabnene og først og frem- 
mest Sadeltaskerne, som da ogsaa blev fundne ude i 
Stalden. Da de bragte ham de mægtige Tasker og 
han saa', at de var urørte og vel tilsnørede, lo han for 
første Gang højt og straalende af Glæde. 

Vejrliget vexlede stærkt den Vinter mellem Frost 
og Tø, men Tøvejret blev aldrig til noget, den haarde 
Østenvind brød altid ind, og saa knagfrøs det. Sunde og 
Bælter laa stadig med Is. Folkene holdt sig inde i 
den store, lune Stue, og Lasse, der var bange for, at 
der skulde gaa Frost i Saaret, levede mellem dem. 
Det varede ikke længe, før han var gode Venner med 
dem alle. 

Først blev han gode Venner med Drengen, der ikke 
veg fra hans Side, saa talte han venligt og sønligt med 
Konen og lidt efter lidt med Ole Hassel, og da han 
et Par Gange havde siddet og langet til samme Fad 
med dem ved Maaltiderne, hørte han snart helt hjemme 

mellem dem. Det varede et Par Dage længer med 
Anne. 

Da hun første Gang saa' ham staa oprejst i Stuen, 
blev hun bange for den høje, stærke Karl, og da han 
rakte Haanden imod hende og paa sit syngende Maal 
sagde: >Kan Du binde mig den Liste om? c idet han 
satte sig foran hende paa Bænken og rakte Hovedet 
hen til hende, blev hun helt forknyt. Da han laa 
hjælpeløs i Sengen, tænkte hun intet derved, men nu 
skælvede hendes smaa røde Hænder, da hun rørte ved 
hans Hoved og hans lange Haar, der efter Tidens Skik 
hang ham ned over Skuldrene, og hun undgik at se 
ham i Øjnene. Men allerede næste Dag lagde hun 
ham dog Bindet om Panden, som om det var lille 
Helle hun forbandt, og saa sagde hun højt et gam- 
melt Vers, hun ellers havde tænkt ved sig selv: 

Intet bedre Plaster haver man, 
Som alle Vunder læge kan, 
End flittig alle Stunder 
Betænke Jesu Vunder. 

»Ja, saa er det,€ sagde han. 

Og da han saa hver Aften efter Nadveren sad hos 
dem ved Spiddelyset, der brændte rødligt i Jæmstagen 
paa den brede Skive og kun lyste et Par Alen i Om- 
kreds, og han saa fortalte om sig selv, hvem han var, 
hvor han kom fra, og hvad han havde oplevet, var 
det snart ligesom om hun havde kendt ham i mange 
Aar, ja altid. 

Han fortalte dem da om Krigen, thi hvad andet havde 

han vel at fortælle om. Om hans Hjemstavn var der 
kun lidt at sige, i det mindste sagde han intet. Han 
vidste ikke om hans Fader og hans Søskende var 
døde eller levende hjemme paa den fattige Strand, 
det var jo sex, syv Aar siden, han kom derfra. Han 
havde altid været saa stærk, sagde han, derfor havde 
de taget ham til Rytterjung. Men han fortalte dem 
om fremmede Lande og Riger, om Slag og Fægt- 
ninger og Træfninger, om hærgede Byer og plyndrede 
Gaarde og afbrændte Kirker og om de lange Marcher 
over Polens vidtstrakte Stepper med deres Sne og deres 
Is og bidende Vinde, og om Sulten, de havde lidt og 
om de polske Friskarer. Ja, dernede havde han væn- 
net sig til en Kulde og Frost, der var værre end her 
oppe ved Vandet. Især kunde han fortælle om de 
endeløse Marcher gennem Egne, hvor Markerne laa 
udyrkede hen, og hvor de smalle opkørte Veje var 
bundløse eller bundfrosne, saa Hestenes Hove raadnede 
eller revnede. Og disse forfærdelige Veje havde han 
set opfyldt af flygtende, hastende, grædende Menne- 
sker, overstrøet med væltede Vogne og sønderbrudt 
Bohave. Han kunde fortælle om de pjaltede Kvinder, 
de jamrende Børn og de gamle Mænd, der skændte 
og rasede eller bed Tænderne sammen i indædt Tavs- 
hed med forstenede Udtryk i de gule, blodløse An- 
sigter, ligesom de var døde, han kunde fortælle om 
Røgen fra den brændende By, der fulgte Rytterne 
med sin Stank og lagde sig fladt hen over de oprevne 
Marker, hvis Sæd og Frugter var fortæret af Fjenden 

og hans Heste, og han kunde fortælle om Heste- 
kadaveme, der laa i Grøfterne med opsvulmede Buge 
og om de halvraadne Menneskeligs blege og blaa An- 
sigter, hvis udslukte Øjne stirrede op i den røgfyldte 
Luft. — Og Ole Hassel sad med aaben Mund og knyt- 
tede Næver og hørte paa ham, og vor Moer standsede 
i sin huslige Travlhed og støttede sig med Sleven paa 
Bordet og hørte til, medens hendes skikkelige Ansigt 
stirrede strængere og strængere paa ham; men Anne 
flyttede helt hen til ham paa Bænken og lagde Armene 
paa Knæerne og ligesom aad Ordene ud af hans Mund. 
En Aften fortalte han om en Bro, de havde fundet 
afbrudt, da de vilde over en Flod, hvis Navn han ikke 
kunde huske, men som han omstændelig maatte be- 
skrive for Ole Hassel og gamle Elias Hugger, og om 
Bagholdet næst ved Floden, da de sloges ude i Van- 
det, medens Hestene svømmede under dem. Mest for- 
talte han om det Tre-Dages Slag ved Warschau for to Aar 
siden, da han den første Aften havde reddet Grevens 
Liv, den Gang de stødte paa Lithauernes Forposter. 
Greven havde da givet ham den polske Hest, og 
det var den fjendtlige Høvidsmands Sværd, der stod 
dér henne ved Bænken. Ja den Gang sloges de og 
den Gang gav de ingen Pardon og tog ingen Fanger 
— og han tav og sad og stirrede ud for sig, saa der 
blev ganske stille i den store Stue og kun Grenene 
knitrede paa Amen og lille Helle drog Vejret henne 
paa Bænken under Dynen. Ja, der blev saa stille, at 
da Hunden pludselig loppede sig under Bordet og 

bankede med Poten imod Bænken, foer Anne sammen 
med et lille Skrig; men saa lo de alle sammen og hun 
sagde: »Og hvad saa mere, Lasse Månsson?« 

Ja, saa fortalte han videre, medens Moer Trine pir- 
rede i Dyppelyset og de andre saa* sig om i den store 
Stue med de mange mørke Kroge. Han fortalte om 
Slaget og om den vældige Støv, der stod om dem under 
Kampen i Hulvejen mellem Biallalenka-Skoven og Byen, 
saa det var som en Nat, ikke sort men gul Nat, og om 
den pressende Trængsel i Kolonnen, der næsten knuste 
dem og som var saa tæt, at hans Hest ikke rørte Jor- 
den med Hovene, og saa om Dræbningen den næste 
Dag. — Saa laa de stille i lang Tid ved den brede 
Flod og havde ikke været i Slag før Dagen før Jule- 
Helligaften, — og saa jagede de rundt efter Fjenden 
i mange Tider, men fandt ham aldrig. 

Alt det kunde han fortælle paa sit syngende Maal, 
paa sin rolige, tørre Maade, som om det var alminde- 
lige Hverdags-Ting. Selv følte han ikke den Gru eller 
den kildrende Undren og Spænding, som hans Til- 
hørere, og Fortællingen rev ham aldrig med sig, selv 
hvor den gik løs paa Liv og Død. Men naar han talte 
om det, tav han undertiden et lille Øjeblik og saa' 
hen for sig. »Gud hjælpe mig arme, fattige Synder,« 
sagde han en Gang, »jeg maatte jo værge mit Liv.« 
Det glemte Anne ikke, at han havde sagt. Men Lasse 
saa' sig om, strakte Benene velbehageligt fra sig og 
ytrede sin Glæde over, at Krigen nu snart var forbi, 
for nu havde Kongelig Majestæt hele Danmarks Rige 

inde og saa maatte da Freden komme. Saa rejste Ole 
Hassel sig og sagde: »Gud evig forbyde Rigets Under- 
gang og Elendighed ic Lasse Månsson lo saa smaat, 
men om det Bytte, han havde gjort i Krigen, som 
han havde solgt i Byerne og byttet med Guldpenge i 
Hamburg, talte han ikke. 

Men Anne havde aldrig troet, at der kunde være 
saa store, stærke og mægtige Mennesker som Lasse 
Månsson. 

ANNE havde altid været helt forskellig fra de andre 
^ Piger i Sognet. Som Barn var hun en sælsom 
fin lille én, saa lys og spædlemmet, at Konerne i Byen 
talte om Byttinger og EUebørn, men da hun voxede 
til, blev hun stærk og fik Slægtens høje, slanke Væxt. 
Hun bevarede imidlertid sit barnlige Væsen og en 
besynderlig troskyldig og frejdig Maade at være paa. 
Hun tog alting i Spøg, legede altid, selv Arbejdet tog 
hun som en Leg, hvilket vel var Skyld i, at det gik 
saa let fra Haanden; men mærkede hun, at der var 
Alvor paafærde, kom der en Bestemthed og Myndig- 
hed over hende, som ingen kunde bryde, og hun 
gjorde, hvad hun vilde. Lidt efter lidt fik hun Mag- 
ten i Huset. Da det viste sig, at hun var meget lære- 
nem og altid stod sig bedst ved Undervisningen i den 
kristelige Børnelærdom baade hos den lærde Degn, 
der nu var Hjælpepræst et Sted ovre i Jylland, og ved 
Overhøringen i Kirken, saa tog de gamle Præstefolk 
sig af hende. Hos dem gik hun ud og ind og lærte 
mange Ting, baade at læse og skrive og meget andet, 
som egenlig var over hendes Stand. Dette bidrog og- 

saa til, at hun holdt sig meget for sig selv. Tiderne 
var raa den Gang, og skøndt det paa Falster ikke var 
Brug, at Pigerne gik med paa Hovarbejde, var der dog 
megen Raahed med Drukkenskab og Vildskab ved 
Karlenes og Pigernes Fester og Lege, og det holdt 
Anne Olsdatter sig for god til. 

Hun var vant til i Ugens Løb, strax efter at der 
var læst fra Bords, især efter Nadveren, at læse den 
kommende Søndags Evangelium højt, saa at de alle 
kunde det paa deres Fingre inden Søndagen kom. 
Deri gjorde hun nu ingen Forandring, men lod Lasse 
Månsson høre til, hvis han vilde. Men naar saa Al- 
voren var lagt tilside, fik hun ham til at fortælle. 
Forældrene vilde saa ogsaa have hende til at berette 
de mange Historier, hun kunde eller til at synge, 
men det vilde hun ikke, — det var først senere, under 
helt andre Forhold, at hun kom til at synge for ham, 
— nu kom hun kun en Gang imellem med Rim og Gaa- 
der og med smaa morsomme Sagn som det om Fan- 
den og Smeden og den Slags. Men vilde hun ikke 
fortælle, saa var Ole Hassel altid beredt til at snakke 
med den svenske Dragon, og saa drejede Talen sig 
naturligvis om Heste, thi Ole kunde mange Heste- 
historier fra sin Ungdoms Tid, da han kørte om og 
solgte Kaal og Grønt. 

Lasse Månssons første Følelse over for Anne var For- 
bavselse og Beundring som over for en sjælden og 
kostelig Ting, en Henrykkelse som over en fejlfri 
Hest af det ædleste Blod. Han havde jo set skønne og 

fornemme Kvinder ude i Verden, som da han var i 
Frankrig med Greven, men de silkestnittende og juvel- 
glimtende Damer var jo ikke for ham, og blandt 
Bønderpigerne og Soldaterkvindeme — han vilde slet 
ikke tænke paa dem. Anne var jo ogsaa en Bondedatter, 
men hun hverken løb for ham eller lokkede for ham. 
Hun var saa rolig, saa overlegen og saa sikker som 
en Dreng og dog saa fin, saa stærk som en Treaaring 
og dog spæd som en Fugl. Dér sad hun og spandt 
og saa' saa frimodig og troskyldig ud som en Frugt 
paa Grenen, der ikke véd, at den frister og vækker 
Tørst. 

Der var kommen en Del svenske Ryttere til Ny- 
kjøbing, hvorfra der af og til blev sendt smaa Kom- 
mandoer omkring i Landet. Undertiden kom de og- 
saa til den lille Landsby, hvor Korporal Printz var 
Salvegarde og blev indkvarterede dér. Det gjaldt for 
Svenskeme om at holde sig i Respekt, thi der var 
saa faa Tropper paa Øen, at det havde været let for 
Bøndeme at faa Bugt med dem; men hvad kunde det 
hjælpe, — hele det øvrige Land var jo i Svenskens 
Magt. 

Korporalen levede højt. Havde der ikke før været 
Søgning hos Smeden, saa var der nu desto mere Liv, 
altid lød der højrøstet Tale, Raab og Sang, ja Kvinde- 
skrig fra Smedens Hus. Johan Printz gled desuden 
ud og ind af. alle Gaarde og Huse i Sognets Byer, og 
hvor han kom, diskede de op for » Sal vegarden €. Paa 

en uforklarlig Maade fandt han netop først ind, hvor 
der endnu fandtes rede Penge. Som oftest sad han 
dog hjemme, men havde altid en af Bymændene hos 
sig — næsten altid kun én ad Gangen — med Kor- 
tene i Haanden og Kruset paa Bordet. Man kunde 
ligefrem se, at hans slunkne Krop blev federe i disse 
Uger, men især blev hans Sadeltasker forbavsende 
tunge. Man kunde ikke sige, at Johan Printz plyn- 
drede eller røvede, ja ikke en Gang, at han modtog 
Gaver, men han spillede Kort, og de Bønder, der ikke 
fandt Vej til Smedien, besøgte han venskabeligt og 
nedladende. Og se, hvor der ikke var Penge at spille 
om, var han altid saa heldig at vinde et Svin eller et 
Nød eller Skinker og Pølser, og Smeden var Mand for 
at kræve Gevinsterne ind og gøre dem i Penge. Der 
var en hel lille Handelsforretning i Smedien i den Tid, 
men det mærkedes ikke synderligt, det gik saa stille 
til, og morsommere Mand end den svenske Korporal 
havde Bønderne aldrig truffet og deres Kvinder da 
heller ikke. Som han kunde fortælle og som han 
kunde faa dem til at le ! Og saa havde han saa mange 
mærkelige Ting at betro dem i al Hemmelighed, baade 
om Krigens Gang og Fredens Komme, men de rigeste 
Bønder og deres Koner hviskede han alskens lønlige 
Ting i Øret, baade om Hexeri og Djævlebesættelser, 
om Vandprøver og Voxbørn og meget andet, som han 
ikke betroede andre end den ene, han i Øjeblikket 
talte med, og mod edelig Tavshed naturligvis: tre 
Fingre i Vejret og en dragen Kniv paa Struben, - 

men alt imens blandede han de smudsige Kort og 
gav og spillede ud og stak og tog hjem. Bønderne 
gik helt fortumlede fra ham med tomme Lommer, ja 
hvad værre var: de havde som oftest sat deres Bo- 
mærke paa et Stykke Papir, der tidt var mere end en 
Malkeko værd, og Smeden drev det ind og svang med 
Glæde Stokken over deres Rygstykker, naar Korpo- 
ralen gav Ordre. Johan Printz var en værdig Salve- 
garde, han plyndrede ikke og tog ikke Gaver og Be- 
stikkelse, og hans Sadeltaskers Omfang forøgedes dog. 

Hos Ole Hassel kom han ikke saa ofte, efter at 
Lasse var bleven rask. Han sad der vel af og til og 
lod sine Øjne glide langsom^ om i Stuen fra den ene 
til den anden, idet de hyppigt ligesom klæbede fast 
ved' Anne. Dette undgik ikke Lasse Månsson. Da 
han en Dag stod i Døren og indaandede Tøvejrets 
fugtige Luft, flyttede han sig næppe af Stedet, da Kor- 
poralen kom og vilde ind. 

»Hum!« sagde Korporalen, og de saa hinanden i 
Øjet et kort Sekund. Lasse var ikke fri for at være 
bange for ham, ligesom selv de stærkeste Mænd kan 
være bange for Kryb, men han tvang sig. 

»Nu,« sagde Korporalen, »det havde dog kanske 
været godt om Han havde havt en lille Passauer-Seddel i 
Lommen, lille Lasse. Slig en Seddel, véd han, kan 
gøre haard og skudfast. Saa havde Han nu ligget for 
Kjøbenhavn, og jeg og.« 

»Jeg kerer mig ikke om sligt Djævelstøj!« svarede 

Lasse, som altid havde havt stor Lyst til at komme i 
Besiddelse af disse hemmelige Sltytsmidler. 

»Saa havde vi nu ligget for Kjøbenhavn,€ gentog 
Korporalen, >og naar den store Fæstning akkorderer en af 
disse Dage, vil der falde stor Glorie og Lystighed af. 
Det faar vi nu ikke at smage, gode Lasse.« 

>Jeg er nu hel sund og kan ride, naar Tiden er,< 
svarede Lasse og strøg Haaret op fra det lægede Saar, 
hvorover Huden laa rød og frisk. 

»Hum,€ sagde Korporalen, »Han har havt en ange- 
nem liden Feltskærer. Men bedre er dog hel skudfast 
at være.« 

»Og Isen gaar snart løs til Sjælland, om Tøvejret 
varer.« 

»Saa betaler Kongelig Majestæt Færgepenge, gode 
Lasse. Oberstlieutenanten flyr os nok Ordre og Betaling. « 

Han satte Foden frem for at gaa ind, standsede saa 
et Øjeblik og saa' Lasse skarpt ind i Synet, idet han 
sagde med dæmpet Røst: »Maanen kommer i Ny om 
faa Dage. Maanen efter Kyndelmisse er god. En kløgtig 
og forfaren Mand kommer da til mig med lønlige Ting. 
Han kan fly Ham riare Sager, Lasse Månsson, for en 
ringe Penge, rare Sager, der gør haard og forlænger 
Livet, frier for Sot og Syge, Djævelens Herredom, 
onde Kvinders Forgørelse og Forlokkelse og — « han 
smilte, idet han før han gik ind tog Hatten af og 
stænkede Vandet fra Tagdryppen af den — »og duf- 
tendes Urter, hvilke kan volde Jomfruer Længsler og 
Hjertekval.« 

»Jeg spytter ad Jeres Helvedes Kram ! c sagde Lasse. 
Men han gjorde det ikke. Thi det er netop det, 
Menneskene tror mest paa og sætter deres højeste Lid 
til, som de ivrigst fornægter, Saadan er Menneskene. 

Hine Tiders Soldater tog uden Hens)^! til Nationa- 
litet Tjeneste, hvor der var mest at tjene ved Sold og 
Bytte. De var vilde og raa. En stor Del af dem var 
sammenskrabet Pak fra alle Lande, der kunde forse 
sig mod alle ti Bud paa én Gang uden at blinke og 
Dagen efter med grædende Taarer skrifte for en Præst, 
tage Alterets Sakramente og give alt deres Bytte, der 
var erhvervet ved Rov og Mord, for Syndernes For- 
ladelse. 

Lasse var i mange Henseender vidt forskellig fra 
Kammeraterne. Han kunde nyde Livet i fulde Drag 
ligesom de, men han veg tilbage for Nydelserne, naar 
han kun kunde naa dem ved lave og forbryderske 
Midler. Han var en sejg, haardnakket Natur. Naar hans 
Hu og Hjærte var fanget, hengav han sig med 
Hud og Haar urokkeligt, hensynsløst og blindt og 
havde kun én Tanke, én Følelse og Fornemmelse. Da 
han blev Kriger, blev han, der var opfødt mellem lov- 
løse Folk, helt betagen af at finde Pligter og Forskrifter 
og faste Love, som ordnede hele Livet for ham og 
som alle skulde bøje sig for. »Krigsartiklernec blev 
hans Religion og hans Ledetraad i ét og alt, og det 
blev ham umuligt at dræbe uden i Kamp, at røve og 
plyndre fra Fattige og Svage, at skade Kvinder og 

Børn. Han ligesom følte sig svag overfor dem, netop 
fordi han var saa stærk. 

Den dybe Visdom, der laa til Grund for hine Tiders 
Krigslove og som ogsaa fandtes i Carl X Gustafs nye 
Krigsartikler, forstod han vel ikke, men han forstod, at 
de indprentede Dyd, Ære og Tapperhed i Soldatens 
Sind. Han havde i sit Hjærte optaget disse knappe 
og kortfattede Bud om at tjene Gud, leve et kristeligt 
Levned, ære sin Krigsherre, være lydig og ærlig og 
pUgttro. Og alle disse strænge Forbud mod uædle 
Greminger, mod Banden og Sværgen, Plyndren og Røven 
osv. søgte han til det yderste at overholde, uagtet han 
saa', at de idelig blev overtraadt af hans Kammerater 
og Befalingsmænd, uden at de kom til at lide de bar- 
bariske Straffe, som »Artiklemec paabød. Men han 
følte sig stolt ved at overholde dem og nød Følelsen 
af derved at være bedre end de andre. 

I sin Køllert havde han den hellige Fane-Ed op- 
skreven paa et Stykke Pergament, indsyet i Skind. 
Ofte havde han givet en mere lærd Kammerat et Krus 
01 for at læse den for sig, til han nu kunde den 
udenad. Den indeholdt hele hans Sædelære, hele hans 
Trosbekendelse, han havde svoret at tjene »demdurch- 
lauchtigsten, grossmåchtigstenc Fyrste og Herre Carl 
Gustaf med Liv og Blod, saalænge han var i hans 
Tjeneste, og overholde hans Krigsartikler »saaledes som 
det en flittig, trofast, lydig saavel som ærlig og ufor- 
sagt Krigsmand egner og anstaar.c Med urokkelig 
Standhaftighed hang han ved denne Ed. 

Landet i Vaade 4 

Kammeraterne forstod ham ikke. Nogle af dem, hans 
bedste Venner betragtede ham som en Særling, andre 
som en Sindssyg, hvilket den Gang var det samme 
som en Besat, atter andre og blandt dem Johan Printz 
som en Dumrian; men Respekt for hans Kræfter og 
hans Tapperhed havde de alle. Var han end en sim- 
pel Soldat i sin Færd, uvidende i Læsning og Skrift, 
var han dog høvisk i sit Hjærte. 

Nu var det en lille Pige med runde røde Kinder og 
stort lyst Haar og et rødt Livstykke, der fik Soldatens 
Pligtfølelse til at rokke, og som han hengav sig til 
i en Tilbedelse, der vel endnu ikke var slaaet ud i 
Luer og Flammer, men som glødede i ham og lyste i 
hans mørke Øjnes Ud. 

Han havde jo nok kendt Kvinder, men han havde 
jo sjældent havt blivende Sted, og dem han i Farten 
havde favnet, havde han næsten glemt Dagen efter. De 
havde alle været ens for ham, smukke maaske og blide, 
men saadan et Pigebarn som Anne havde han aldrig set. 
Det gentog han idelig for sig selv. Han havde i sin 
Tid havt ondt ved at glemme den sortøjede Pige med 
de lange Flætninger, der i en lille By i Polen havde 
slaaet løs paa hans Kammerater med en glødende Ild- 
rager, da de vilde tvinge Penge ud af hendes Hus- 
bond. Og Hexen — han gøs, naar han tænkte paa 
den unge Pige, som han havde set blive brændt i Thorn 
sammen med to andre gamle Hexe, han kunde ikke 
glemme hendes runde hvide Hals og hendes dejlige 

Arme og hvorledes hun lagde Fingeren paa Munden og 
saa* paa ham, og i en Ring paa Fingeren brændte en 
rød Sten som en Bloddraabe. Ak, den Hals, den Hals ! 

Men en Pige som Anne havde han aldrig siddet saa 
nær hos. Han kunde sidde længe og vente til hun 
aabnede Munden for at se hendes Læber bevæge sig 
naar hun talte, og han holdt af at se hende spise for 
at se hende bide i det sorte Brød. Men undertiden, 
naar hun pludselig saa' paa ham og spurgte, idet hun 
lagde Hovedet paa skraa, som et Barn der tigger, 
kunde der komme noget Vildt op i ham, saa han rejste 
sig og gik. 

Efterhaanden var det heller ikke ham, der fortalte 
eller talte, i det mindste ikke naar de var ene. Han 
sad saa tavs og saa' paa hende, og det forstod hun 
ikke rigtig. Da han mærkede hendes Forundring gav 
han sig til at spørge. Thi alt det, der vedrørte Landet og 
Egnen og Sognet og Byen, vakte mere og mere hans 
Opmærksomhed og Nysgerrighed, alt det, der særlig 
angik hende og Gaarden, fyldte ham med Deltagelse. 
Det rolige, ordnede og regelmæssige Liv gjorde ham 
godt. Alt som han hvilede legemligt, faldt der ogsaa en 
Ro over hans Sind, som han aldrig havde kendt. Han, 
som var vant til altid at være paa Springet, sove i Klæ- 
derne og spise tilfældigt, parat til at jage afsted, til at 
følge Trompeten, til at spejde og spore, være paa Post, 
tage sig i Agt, fulgte nu med den yderste Opmærk- 
somhed Livet omkring sig. I Begyndelsen følte han 
sig ligesom falden i et Baghold og fangen, men han 

4* 



52 

følte sig atter fri, da Vejret blev mildere og hun gik 
med ham for at vise ham Egnen. De stod ved Freds- 
skoven, der laa tæt ved Gaarden. Hun pegede, og 
han saa'. Sneen var næsten borte. 

Den Gang saa' Landet ikke saa venligt ud som nu, 
det var nærmest en vild Skovnatur. Dér, hvor der nu 
er Enge, var der Søer, Kær, Moser og bundløse Mo- 
radser, og mange af Vigene og Fjordene, som da 
fandtes, er nu inddæmmede og fravundne Havet. Ude 
over Markerne og Overdrevene fandtes der spredte 
Lunde og Skovstykker, der tydede paa at hele Egnen 
en Gang havde været Skov. Det, der ikke var Skov 
og Mose, var Agerjord. Krongods var det alt sammen. 

Anne pegede ud over Bymarken med dens Vange, 
Aaser, Tofter, Lykker og Agre, og mellem dem viste 
hun ham Engene og Skovstrimleme, som havde Navne, 
og helt ude laa Overdrevet, men norden- og vestenfor 
Byen, i en mægtig Bue, laa i blaasort Dis de vidt ud- 
strakte Skove, der først endte helt ude ved den aabne 
Strand. Men hvor Skoven begyndte, var det vanskeligt 
at sige, thi den var ikke hegnet som nu og holdt inden 
for bestemte Grænser. Den begyndte lidt efter lidt 
ude paa den nøgne Mark med Sumpe og Ellemoser, Smaa- 
krat og Buske, der blev tættere og tættere, enkelte høje 
Træer ragede op, saa kom der flere og højere i Grupper, 
og saa var Skoven der. Men den Del af Skoven, sagde 
hun, som de stod ved, blev fredet af dem alle sammen, 
for ellers vilde den snart være borte, og man maatte 

dog have et Sted taetved, hvor Kreaturerne kunde 
søge hen om Sommeren for Heden og om Vinteren 
for Vinden. Hestene og Svinene gik jo ude den meste 
Tid af Aaret, og det var kun naar Kulden var saa 
grumme haard som nu i Vinter, at de tog dem ind. 
Hestene gaar derude, sagde hun med en rund Bevæ- 
gelse med Armen ud imod Skoven, og det var da godt, 
ellers havde Svenskerne vel taget dem. 

»De er vel lige saa smaa som dem, jeg har set i 
Byen?€ spurgte han. 

»Naa,c sagde hun krænket, »de er da vel lige saa 
stærke som dem, de fleste af Jer red paa.€ 

»Du saa* vel ikke synderlig til dem, Anne. Du var 
jo forputtet oppe paa Loftet.! 

»Ja, men jeg kiggede da ud,« svarede Pigen og lo. 
Hvis de havde set hende! tænkte Lasse, og fra nu af 
gruede han tidt ved Tanken om Anne, og hvorledes 
det vilde gaa, hvis Kammeraterne kom igen. 

Han saa' ud mod Skoven og spurgte, hvor stor den 
var. Aa, svarede hun, det var jo ikke saadan én sam- 
menhængende Skov. Den var mange, mange Mile vid, 
og der var store, store Lysninger derinde og hele dyr- 
kede Agre, saa at man tidt troede, at det var en hel 
ny Skov, man kom ind i, men det var stadig den samme. 

»Der skal vi over en Dag,« sagde Lasse. 

Han anede ikke, hvor godt han og Anne skulde lære 
den Skov at kende. 

Saa fortalte hun ham, hvorledes Jorden var delt i 
Bygvangen, Rugvangen og Fællevangen, som Svinene 

rodede op. Brakmarken kunde man ikke se, for naar 
den først var givet til fælles Græsning, saa rev de jo 
Hegnet ned og brændte det, der var jo Gærdsel og 
Staver nok i Skoven, og hun fortalte ham om de store 
Skændsmaal, og den Tidsspilde, som Fællesskabet bragte, 
da alle Bymændene maatte pløje, saa og høste paa 
sanmie Tid. Han kunde aldrig tro, hvor det var haardt 
at pløje den tunge, fede Jord, — tre Gange maatte de 
pløje den, første Gang i Efteraaret, anden Gang naar 
Frosten var af den og saa tredie Gang før Saaningen, 
og saa skulde den harves og Klumperne bankes med 
Køller — ja. Helveds Pine og Falsters Pløjen faar aldrig 
Ende, sagde man for et gammelt Ord. 

Og hun fortalte ham om det indviklede Arbejde med 
at tilberede Hørren og Hampen, hun fortalte om Køerne 
og Kalvene og Bierne, men mest dog om Svinene, 
Bøndernes vigtigste Rigdom, der gik paa Olden i 
Skoven. Hendes Fader havde 30 Svin, men Fedesvinene, 
som de slagtede i Høsten, hang hjemme under Loftet, 

— det vil sige de, som Svenskerne ikke havde taget, 

— de skulde hænge til Gøgen kukkede. 

Fra al denne kloge og belærende Tale gled de over 
til at snakke om Julen, og hun berettede om al den 
Leg, de havde havt for sidste Julefest, al den Mad, de 
havde spist og om Kortspillet og Nødderne og meget 
andet — den Gang tænkte de kun lidt paa, at der 
var Krig i Landet, og det var da heller aldrig faldet 
dem ind, at Krigen kunde komme ned til dem. Saa- 
ledes snakkede de saa mindeligt sammen fra Dag til 

^^i og den ene Dag gik som den anden. Krigen 
mærkede de ikke. 

For Lasse begyndte nu en underlig Tid. Han tænkte 
mere, end han nogensinde havde tænkt. Han var brav 
tosset og tumpet, tænkte han. Nu havde han redet om 
i den vide Verden og forlystet sit Sind og ikke keret 
sig om andet end sin Hest. Den Pige havde forgjort 
og forhexet hans Sjæl! Et Pigebarn! Han var galen 
og besat! Ikke andet end som et Bondebarn! Men var 
hun ikke som et fyrsteligt og ædeligt Blod, saa rank hun 
bar sig, saa stolt! Aldrig havde der været slig Fryd 
og Lystighed som nu — og dog! 

Han kendte ikke sig selv. Hundrede Gange og mere, 
slog han fast, at nu vilde han fort, til Sjælland, men 
naar han talte til hende derom, hældede hun Hovedet 
lidt og smilte blot: Lasse Månsson var jo deres Salve- 
garde og Skytspatron og maatte ikke drage fort. Dra- 
gonerne kom kanske tilbage igen! »Dog de faar nok 
brodne Pander forKjøbenhavn alle tilhobe ! c tilføjede hun. 

»Johan Printz, den Gaudieb, er Salvegarde og ikke 
jeg,« sagde Lasse saa, »det véd Du vel nok, Anne,« 
og led Smaalændingeme ondt for Kjøbenhavn burde 
det sig for ham, at komme did og tage sin Part, men 
det havde ingen Nød. »Kender jeg Kong Carl ret, saa er 
Kjøbenhavn og det ganske Land i hans Gewalt inden 
Fasten er ude.« 

Saa rejste Anne sig og saa' koldt paa ham. »Vor 
Herre Jesu forbyde det!« sagde hun og gik. 

Og Lasse Månsson talte da heller ikke med Korpo- 

ralen om at komme afsted. Han tænkte paa, hvorledes 
det skulde gaa Anne, naar Rytterne kom tilbage, og 
han led ejheller Tanken om at lade hende blive alene 
under Korporalens Beskyttelse. Han knyttede Næverne 
haardt sanmien ved Tanken. 

Guds Død, saadan en Smule Pigebarn, tænkte han 
altid. Men overfor hende var hans Frejdighed borte, 
og det var ham undertiden en hel Pine at være sam- 
men med hende, saa usikker følte han sig, han vidste 
ikke hvorfor; men hun var lige rolig og uforknyt; og- 
saa det ærgrede ham. 

Hun førte stadig Talen hen paa, at han var dansk 
og dog tjente i den svenske Hær. 

En Dag, da hun stod og skurede ved Amen, talte 
hun især alvorligt derom og var helt ivrig, medens han 
som sædvanlig i den senere Tid sad hel tavs. Og hvad 
enten det nu kom af Arbejdet eller af Talen saa blussede 
hendes Kinder og lynede hendes Øjne. Tilsidst vendte 
hun sig om imod ham, idet hun holdt Halmvisken i 
de smaa røde Hænder ud fra sig. 

>Naa, hvad siger Du saa,« spurgte hun, »er Du 
Kong Frederiks Undersaat eller ej ? Svare kan Du da?« 

»Jeg er Skaaning.« 

»Ja det er da vel dansk Land, kan jeg tro!« 

Han ledte Samtalen hen paa noget andet og sagde: 
»Ja Du er et vel lært Pigebarn og ikke som noget 
andet, jeg har mødt i Verden. Er det Præsten, som 
Du har al Din Visdom at takke for?« 

Hun gik i Fælden og fortalte, hvorledes Præsten og 

hans Kone havde lært hende at læse og skrive og 
synge. 

>Du kan vel og Latin ?€ spurgte Lasse drillende, thi 
han foragtede egenlig alt sligt, og kunde selv hverken 
læse eller skrive. Saa opdagede hun hans Træskhed. 

>Naa, sig saa: er Du en dansk Mand, Lasse Måns- 
son? Naa! Hvad kaldes saa den Mand, som gør Parti 
med Landets Fjender? Kanske Du véd det paa de 
fremmede Maal, Du kan tale. Kan Du det OrdPt 

Og hun gik forbi ham med hævet Pande og Favnen 
fuld af sine Fade, idet hun saa' ham ind i Øjnene. 

>Tvi!« sagde hun. 

Et Par Dage efter kom det endnu stærkere frem. 
Lasse havde været ude at ride for første Gang efter 
at Saaret var lægt, og da han kom hjem, mødte han 
Anne. Saa fulgtes de. 

Hun havde svøbt et stort Tørklæde om Hovedet, uagtet 
Vejret var mildt, saa at han kun kunde se hendes 
Næse og Mund. Der var noget tilbageholdent over 
hende og intet Spor af den sædvanlige Tillidsfuldhed 
og Troskyldighed. Det var tydeligt nok, at hun havde 
noget paa Hjærte, og han følte sig saa trykket, at han 
tilsidst spurgte hende derom. 

Ja, svarede hun da, der var det, at Dagen igaar havde 
de talt saa meget derhjemme. »Véd Du vel, Lasse 
Månsson, at alle Byens Folk undres paa, at Du er en 
dansk Mand og tjener Svenskerne. Har Du aldrig 
tænkt over detpt 

Nej, det havde han da ikke gjort sig mange Tanker om. 

»Det kan Du da ikke forsvare for Gud Fader og 
Din retmæssige Konge og Herre — siger Fatter — og 
siger Hr. Niels med^t tilføjede hun. 

»Hr. Niels ?€ 

»Ja, Præstenit Hun fortalte, at da denne Dagen før 
i Kirken havde paamindet Ungdommen om at komme 
frem for at overhøres i Børnelærdommen, som sædvanligt 
var, og at hun da ogsaa havde begivet sig frem paa 
Gulvet, havde Hr. Niels sagt med bedsk og bidsk 
Røst: »Hvor længe skal I huse den svenske Rytter, 
Anne Olsdatter? Det maa være en slemme Kumpan, 
eftersom han siges at være født i Kongens Riger og 
dog at være blandt Rigets Fjender ligesom den Skælm 
Hr. Ulfeldt?« 

»Hvad svarede Du saa?« spurgte han og holdt He- 
sten an. 

»Jeg svarede ret intet. Men da vi gik fra Kirken 
sagde Fatter: Anne, sagde han. Du kan sige dette til 
Lasse Månsson, dette som Præsten sagde i Kirken i 
Dag, eftersom det jo var saa godt som at lyse ham 
til Bands, og dertil tykkes mig Karlen for god.« 

»Det sagde Ole Hassel?« spurgte Lasse. Saa opstod 
der en underlig Pause. Hovedklædet var faldet ned 
om hendes Skuldre, og hun stod med hængende Arme 
og brændende Kinder som i Forventning. Men Lasse 
sad lidt og stirrede ud for sig. Saa fik han pludselig 
Munden paa Gang. 

Han var vel født dansk, det var sandt, men han var 
en brav Dragoner, andet var han ikke og det kunde vel 

være ét, hvad saa Landets Konge havde for et Navn. 
Det var ham lige kært. Soldater tog Parti for Haand- 
penge og Sold, og hvor Æren var størst. Og bliver 
man fangen, maa man tage Parti for det andet Parti. 
Saadan havde det altid været. Man kunde da nok 
holde af sit Fødeland, selv om der kom en anden 
Konge, men nu vilde han sige hende ;det, som nu var 
blevet fast hos ham, at nu var han ked af Krigen, og 
naar nu Freden kom, vilde han aftakkes og blive i Lan- 
det. Saa lænede han sig ned til hende over Dyrets 
Hals og tilføjede sagte : »Ikke vil jeg være Din Fjende, 
Annelille, for de allersomdyreste Haandpenge.« Det 
var de første Elskovsord, han havde sagt. 

LASSE stred en haard Strid. Han tænkte tilbage paa 
j sit fattige Barndomshjem og paa hin Dag^ da han 
med de andre Drenge havde klappet Ulvene og Ræ- 
vene frem af Skoven for Lensmanden fra Malmø og 
de mange andre høje Herrer, og da de efter Jagten 
og Maaltidet maatte lege og brydes for dem. Hvorledes 
han saa maatte tage Livtag med Hr. Ove Tott tilBarsebæk 
selv og havde lagt ham i Græsset, hvilket behagede 
de Herrer saa meget og Hr. Ove i Særdeleshed, at 
han gjorde ham til sin Stalddreng, og siden lod ham 
lære Ridekunsten i den kongelige Marstald i Kjøben- 
havn. Da var han kun en 15 Aars Knøs. 

Hvad gik han bort fra derhjemme? Fra en Fader, 
der pryglede ham og en saa stor Flok Søskende, at 
de næppe kendte Tallet paa hinanden. Fra en Moder, 
der altid laa syg paa en Straasæk og som de altid 
ventede skulde dø, men som alligevel fik Børn hvert 
Aar indtil hun endelig døde. Det var hans Fødeland, 
som de talte saa meget om! 

Han tænkte med Fryd paa de gode Dage, da han 
var i fremmede Lande med sin Herre. Ak ja, det var 

gode Tider, og mangen god Gulddukat fortjente han 
af de fornemme Herrer ved at ride deres Hingster og 
Hopper efter den gode gamle Skole-Kunst, hvis Hemme- 
ligheder kun kendtes ved faa af Fyrsternes Hoffer der 
ude, men allerbedst i Kjøbenhavn, hvor han havde lært af 
den gamle Ridemester, der roste >hans umanerlige og 
ugemene Bøjelighed i alle Ledemod.« Men i Udlan- 
det traf hans Herre sin Slægtning den svenske Greve 
Clas Tott, der var kongelig Rigsstaldmester og som 
skulde i Gesandtskab til Frankrig. Han laante Lasse 
Månsson med paa Rejsen. ' 

Det var et Liv! Han tænkte med Stolthed paa sin 
brune Klædning med de brede gule Striber. Tolv 
Tjenere, alle i samme Dragt, fulgte de Hr. Tott. For- 
rest gik den gamle svenske Livtjener og fem andre 
og saa kom han og fem til med Hestene ved Tøjlerne. 
Der var ingen der kunde ride eller føre »Lejon«, den 
sorte Hannoveraner, uden han. Greven selv havde al- 
drig siddet paa dens Ryg, men den skulde med alligevel. 
Han tænkte paa den Tid, Krigen kom, og da han 
hverken sov Dag eller Nat af Lyst til at være med til 
den Dans, og da Greven tog ham til sin egen Ride- 
knægt og Livdragon og gav ham dobbelt Sold og en 
Klædning om Aaret, saa var hans Lykke gjort. 

Men det blev en krank Lykke. Blot det havde 
været en anden og ikke ham, der havde reddet Gre- 
vens Liv; thi Dagen efter havde han kaldt ham til sig, 
— for at takke ham, havde Lasse tænkt sig. Men da han 



62 

stod over for den stolte, skønne Mand, havde han kun 
vendt sig imod ham og sagt: 

»Nu maa Du rejse, Lasse Månsson.c 

tHvorhen?€ spurgte Lasse, som troede det gjaldt en 
vigtig Sendelse. 

»Hen, hvor jeg ikke er. Jeg kan ikke have Dig 
gaaende her og æde mig evindelig Tak ud af Ansigtet 
hver Time paa Døgnet. Du maa fortit Og han havde 
taget hans Haand og knuget den fast. Saa gik han. 
Hesten sendte han ham, Flinten og Sværdet og Guldet, 
— men han kunde ikke taale at se ham mere. Saa 
kom han til Smaalændingeme. 

Hvad angik det ham, under hvem han tjente? Hjemme 
i Skaane vidste de knap Kongens Navn eller tænkte 
over sligt, naar blot de fik nok at spise. Naa, nu 
havde han jo ogsaa faaet nok af Krig, og Penge havde 
han ikke saa lidt af — men, men — Herligheden ved 
at tjene en saa stor og mægtig og ganske uovervindelig 
Majestæt som Svenskekongen, var ikke saa let at slippe, 
og han havde jo givet sin dyre Ed, som kun Krigsher- 
rens Ord kunde løse ham fra. 

Saaledes stod han om Aftenen uden forGaarden og 
tænkte og tænkte. Det brændte i ham, men hans An- 
sigt var roligt. Thi naar Lasse Månsson sad paa en 
vild Hest som støbt sammen med den, var der en 
urokkelig Ro over ham og en ubevægelig Kulde, som 
om han var gydt i Bronce, men inden i ham flammede 
det af en Længsel, som han betvang, efter at give 
Dyret Tøjlerne og lade det flyve over Sletten som 

Fuglen gennem Luften, som Vinden over Havet. Ak, 
nu havde en lille Pige al Magt over ham, og alle hans 
Tanker og Længsler fløj ind i Elskovens uendelige 
Land som Vinden over Havet, Fuglen gennem Luften, 
Hesten over Sletten. 

Det var sent paa Aftenen, Folkene maatte forlængst 
være gaaet i Seng. Han vilde endnu gaa lidt frem og tilt 
bage for at svale sit Blod, og han gik op ad Gaden 
mod Kirken. Byen havde nogle Ryttere indkvarteret 
i de Dage, men det lod til at være rolige Folk, bedre 
end de fem, sex sidste, som Johan Printz, der tog sig 
saa vel betalt for at »salvere« og »gardere« Sognets 
Folk, havde havt Møje med at holde nogenlunde i Tømme. 

Der var Lys endnu i Smedens Hus; saa doblede og 
drak de vel derinde. Idet han gik forbi traadte en høj 
Skikkelse et lille Skridt frem af Husets Skygge, men 
var næppe til at skelne fra den. »Kom!« sagde Kor- 
poralens Stemme. »Kom kun, Lasse Månsson. I kom- 
mer paa rette Dag og Tid. Maanen er i Ny.« 

Uden at sige mere traadte han helt ud af Mørket 
og gik op ad Bakken til Kirken. Lasse fulgte uvil- 
kaarlig efter langs Muren til de kom Vest for Kirken. 
Et Træ inde paa Kirkegaarden strakte sine bladløse 
Grene ud over Muren ligesom for at kigge og lure. 
Her sad to Mænd. 

»Er det Tid?« spurgte Korporalen paa Tysk. 

»Tiden er der,« svarede den ene af Mændene paa 
samme Sprog, idet han rejste sig og slog Gnister med 
Fyrstaalet, blæste paa Tønderet og tændte et Lys i 

en lille Hornlygte. Da han pustede, kendte Lasse i 
Skæret af det glødende Tønder, der belyste hans An- 
sigt, strax en Hovsmed, som var draget om nede i 
Polen fra Lejr til Lejr. Det graa Haar hang ham for- 
pjusket ned over det sodede Ansigt under en stor 
blød Hat med slap Skygge. Da Lyset var tændt saa' 
han, at den anden var Regimentets Stokkeknægt, Pro- 
fossens Medhjælper, en ligbleg Tater med kort, sort 
Haar, svulne Læber og en krum Næse. Den gamle 
Hovsmed tog en stor Læderpose, der laa paa Jorden, 
og saa tvært hen til Korporalen. 

»Pakudlf sagde denne, »hvad har Du? Skynd Dig le 
Saa lagde han sig paa Knæ, løste Posen op og tog 
en Del Sager frem, idet han i en søvnig, træt Tone 
remsede Tingene op. 

Han viste dem nogle Skuepenge: en Mannsfelder 
St. Georgs Daler med Aarstallet 1611, der ufejlbart 
beskyttede for enhver Kugle, for Hug og Stik, en anden 
fra 161 3 var ogsaa god, men det var saa sjældne Styk- 
ker, at kun højere stillede Krigsmænd plejede at købe 
dem. Men saa tilbød han dem mange Bundter tør- 
rede Urter og Løg, der var gode for Saarfeber og 
mangen anden Sot og Syge : der var Stolt-Hendrik og 
Hønsetarm for Feber og Værk, der var Bittermælk og 
den røde Arve, som var god for Vandskræk, og Bin- 
gelurt for Pokker og Franzoser og mange flere. De 
maatte opgraves med nyslebne Knive, sagde han, al- 
drig tages paa med bare Hænder, allermindst med 
venstre Haand. Han nævnede Priserne paa dem og gav 

Anvisning paa, hvorledes de skulde anvendes. Paa 
Bunden af Posen under Hexeurteme laa der noget 
sælsomt noget, der var omhyggeligt indpakket, og som 
han vilde lægge tilside, det var ikke tilfals, sagde han. 
Korporalen, der var saa ivrig, at hans Øjne lyste i 
Mørket, tvang ham til at vise det, og Hovsmeden saa' 
sig sky om til alle Sider, idet han forsigtig og æng- 
stelig løsnede de røde Snore som om han var bange 
for det, der vilde komme frem, men det var kun en 
underlig Genstand, der lignede et lille Menneske, en 
Alrunerod, som en Zigøjnerkvinde havde solgt ham. 
»Den skriger, naar den graves op af Jorden og den, 
der hører det Skrig, bliver aldrig Menneske mere,« 
sagde han. 

Saa kom han endelig frem med de altid efterspurgte 
Passauersedler. Det var smaa Stykker Papir, beskrevne 
med mærkelige Tegn og Ord i sælsomme Sprog, Skrift- 
sprog, Bogstaver, Cirkler, Kors og Drudefødder. De 
var ufejlbare, og den, som bar dem i en Pose om Hal- 
sen eller endnu bedre under den venstre Arm, var 
usvigelig haard og skudfast og kunde le ad Sværd og 
Lanse, Musketter og Pistoler, men mod Bøndernes 
Knipler hjalp de ikke. »Men hvem er bange for Bøn- 
der ft Priserne var forskellige efter »deres Styrke« og 
varierede efter som de var paa grovt eller fint Papir 
•eller skrevet paa Hostier eller paa Jomfrupergament 
med sædvanligt Blod eller Flagermuseblod. 

Medens han talte, havde Stokkeknægten lukket en 
lille Pose op og søgte forgæves at komme til at fal- 

Landet i Vaade * 5 

byde sine Varer. Den anden gennede ham stadig 
tilside. 

»Lad os se, hvad Du har?« sagde Korporalen til- 
sidst til ham, og den blege Mand, der klynkede og 
krøb som en syg Abe, viste sine Sjældenheder og 
Kuriositeter frem : et Stykke af en hængt Mands Strikke, 
Tyvefingre, Ulveøjne, Flagermuseøjne og haarde Gemse- 
kugler, der gjorde deres Besidder usaarlig, Saarsalve 
og Vaabensalve, Pulver, der i Skuddet tog Knaldet 
fra Krudtet, brugeligt i Baghold, ja en Sejrsskjorte 
havde han, der kostede 20 Dukater, — - den var spun- 
det, vævet og syet af en uberørt Jomfru i Satans Navn> 
bedre, langt bedre end en hvilkensomhelst Rustning 
af Jæm eller Staal. 

De to Mænd bredte alle deres Pakker og Æsker ud 
i Skæret af Lygten i en vis Orden, saa at de ikke 
kom til at ligge over Kors, de gjorde mange Fagter 
og Bøjninger med Overkroppen, medens de talte i deres 
gebrokne eller helt ukendte Sprog, der undertiden lød 
som Besværgelser og Formularer — alt dette og Mør- 
ket udenom dem og de drivende Skyer betog Lasses 
Sind. 

Han mærkede Johan Printz's Øjne paa sig. Det han 
egenlig vilde have, havde de ikke talt om. Saa købte 
han sig en Passauerseddel af de bedste, der laa i en 
Pennepose. Havde han havt den før, var han vel ikke 
blevet saaret, tænkte han. Han købte Urter for Syg- 
dom, og Salve, der kunde besk5^e hans gode Vaaben. 

»Har I Penge at laane mig. Korporal?« sagde han. 

>Jeg skal hente dem,« sagde denne, »der sidder 
mer end én Svend der nede i Huset, der vil købe.« 

»Lad dem komme! lad dem komme!« raabte Mæn- 
dene efter ham, da han gik. Men næppe havde han 
vendt Ryggen til, før Lasse spurgte: »Har I Hjælp 
mod Djævelen og al hans Magt?« 

Nej, nej. Der var ingen Hjælp. 

»Kan I da,« hviskede han og hans Stemme bævede, 
»kan I da hjælpe mig at vinde Elskov og Kvindegunst?« 

Saa smilte Rakkerknægten, og hans sygelige Ansigt 
fik ligesom et blidt og smerteligt Udtryk og han spurgte 
sørgmodigt: 

»Kan I give hende en Drik?« 

»Nej, nej«, sagde Lasse. 

»Saa køb her, det er Galnebær, det er Belladonna- 
bær og gode, fine, bløde Planter. Bær dem om Dit 
nøgne Bryst, da smelter Møbarnets lille Hjærte, og 
hun ser intet i den vide Verden uden Dig.« 

Han rev Pakken til sig, gemte det altsammen inden 
for sin Køllert og løb. 

Senere maatte han i dyre Domme betale Korporalen 
hans Udlæg for sine Skatte. 

En Aften ved Sengetid, da Ole Hassel gik over i 
Stalden for at fodre, blev Lasse, der som sædvanlig 
fulgte med for at give sin Hest, staaende ude i 
Gaarden og ventede paa ham. Han stod og stirrede 
op i den klare Stjernehimmel og glemte helt Mørket 
omkring sig, som hin Tids Mennesker ellers ikke 
holdt af at færdes i paa Grund af alt det Djævels 

5* 

Pak, som de jo nok vidste puslede og smuttede i 
Krogene. 

Det skal have en Ende, tænkte han. Han vilde 
have den Pige — han vilde og maatte have den Pige. 
— Men han havde set nok til at vide, at det var lige 
saa vanskeligt for ham, en vildfremmed Krigskarl, der 
var kommen ind i Landet med plyndrende Pak og 
som ikke havde Hjemstavn noget Sted eller Skuds- 
maal af en Præst, at bejle til en Falsterbondes Datter, 
som til de fine Prinsesser, han havde set i fremmede 
Lande. 

»Ole Hassel, € sagde han, da denne kom med Lyg- 
ten. »Kan jeg faa tale med Jer i Enrum?« 

Ole vendte sit skægløse Ansigt imod ham og saa' 
længe paa ham. »Hva'er'et, Lasse Månsson?« sagde 
han. »Kan Du ikke komme ind med i Stuen?« 

Der var mørkt derinde, og Kvinderne var i Seng. 
Ole satte Lygten paa det lille Bord i Hjørnet ved 
Lasses Sengeleje. 

»Naa, hvad t3aiger Dit Sind, at Du skal tale 
saa sent paa Natten? Kan Du ikke vente Dagens 
Lys?« Han talte hviskende for ikke at vække de 
andre, og i samme dæmpede Tone blev de ved 
at tale. 

»Ole Hassel!« svarede Lasse, »jeg kender ikke ret 
Sæd og Skik hos Jer, og det kan vel nok volde Jer 
Betænkeligheder, det jeg nu vil sige, men jeg er fra 
Barnsben af vant til at slaa til uden lang Snak.« 

Ole var ængstelig. Han anede, at det gjaldt Anne 

og vilde nødig have den anden til at udtale sig; han 
gjorde en afværgende Bevægelse, tyssede paa ham, 
kom med Udflugter, men Lasse holdt ham fast i Ærmet 
og hviskede ind i Øret paa ham: 

»Jeg vil gifte Jeres Datter, Olelt 

>Ih, vor Herre, Gud Fader bevare os naadig vel!« 

Der blev ganske stille. Ole stønnede sagte og tør- 
rede sig med Trøjeærmet over Ansigtet. »Det kan 
aldrig i Evighed ske!« sagde han. 

»I siger jo selv, at jeg er en god dansk Mand?« 

»Jeg véd slets ikke, hvem I er!« 

»Og nu tager jeg mit Pas, naar Freden bliver!« 

»Det kan aldrig i Evighed ske!« sagde Ole bestemt, 
idet han rettede sig i sin fulde Højde og blev næsten 
lige saa høj som Lasse. 

Saa tog Lasse ham endnu en Gang i Armen og 
sagde haardt: »Tøv en Kende!« Og han tog sine 
Sadeltasker ned af Krogen paa Væggen. Med et Ryk 
rev han nogle stive Remme op, fik en Kniv op af Lom- 
men, skar nogle tykke Hyssingsliner over og fik en 
vel sammenbundet og forseglet Pakke op af Tasken. 
Han holdt Kniven mellem Tænderne, medens han søgte 
at løse Snorene og Seglet, men da det varede ham 
for længe, skar han et Snit gennem det hele. 

Lygten lyste over deres Ansigter, medens Stuen laa 
helt i Skyggen af deres Legemer, dens træge Lys 
skinnede blankt i Oles svedte Pande og rødmede 
Lasses magre, faste Ansigt; men pludselig som han 
skar, straalede det i den gnistrende, funklende Guld- 

glans fra alle de mange Mønter, der væltede frem 
over Bordet. 

>Ih, vor Herre Jesu, vor naadige Gud forbarme sig 
over os, — Gud Fader og vores Frelser give os det 
bestandige Liv for sit Ansigts Herlighed it Ole havde 
foldet Hænderne helt oppe under sin svære Hage, og 
bad af Hjærtens Grund, men Øjnene saa' ikke op 
mod de sorte Spærretræer, men ned mod det blanke 
Guld. 

»Det er mine Penge,« sagde Lasse roligt og søgte 
saa godt det lod sig gøre at knytte de Guldstykker 
ind i PapruUeme, der var løbet ud. »Efter det I selv 
har sagt og har redet ud for mig, er det vel nok til 
at fæste en Gaard, ja købe en Ejendomsgaard. Hvad 
siger I saaPt 

»Jeg siger, hvorfra har I den gruelige Bunke Penge, 
Lasse? Ikke kan Du tro, jeg sælger mit Barn!« 

I det samme blev der banket paa Stuedøren, der 
sprang op. Ole, hvis Sind i Forvejen var i Uro, ud- 
stødte et Raab, Kvinderne og Drengen, der skræm- 
medes op af Søvnen, gav sig til at hvine i vilden Sky, 
og selv Lasse Månsson blev betagen af Rædsel ved at 
se Korporalens Ansigt i den aabne Dør, som de havde 
glemt at lukke. 

»Ej, her bliver Freden raabt ud med Honnør!« sagde 
Johan Printz, idet han traadte ind med Smeden. »Med 
Forlov at komme ind? Ret nu i Aften kom Tidende, 
at Freden er sluttet ved Kjøbenhavn, og ikke vilde 



71 

jeg forholde Jer det gode Budskab, hæderværdige Ole 
Hassel, da jeg saa' Lys.« 

Medens han talte havde han Øjnene ufravendt hæf- 
tet paa Bordet og Guldet. 

tDet er vel en Drik Mjød eller Gammeløl værd, 
lille søde Moer?« vedblev han, idet han pludselig 
vendte sig mod Konen i Sengen. 

>Der staar 01 paa Skiven, om I vil tage tiltakke,« 
lød vor Moers lille Stemme henne fra den mørke Seng. 
>Jesu Kors, hvor jeg blev bange, men det var da et 
velsignet Bud. Ole, skænk for de fremmede Folk!« 

Ole flyttede Lygten hen paa det store Bord, mens 
Lasse havde travlt med at gemme sine Sager i Tasken. 

Saa talte Mændene om Nyheden en Stund før de 
skiltes, men da Lasse hilste Ole Hassel Godnat, sva- 
rede denne ham ikke. 

Faa Dage efter blev Freden i Roeskilde offenlig ud- 
blæst i Købstæderne og forkyndt fra Prædikestolene 
overalt. 

De knusende haarde Betingelser gjorde dybt Indtryk 
paa Folket. Hadet til Svenskerne voxede til det yder- 
ste, da det rygtedes i Landet, at Danmark maatte af- 
staa de gamle Provinser hinsides Sundet, udlevere 2000 
Rjrttere osv. osv. og bøje sig for alle de ubarmhjær- 
tige Fordringer. Dybt nede i Folkets Hjærte begyndte 
Frøet at spire til den Energi og Daadskraft, hvormed 
det rejste sig imod den umættelige Erobrer, da han 
kom tilbage et halvt Aar efter. Der blev allerede nu 

helt usikkert paa de Steder i Landet, hvor Svenskerne 
ikke var i Overmagt. Bønderne skulede til dem, spyt- 
tede efter dem, og der hørtes om Overfald og Mord. 

Korporalen begyndte at føle sig ilde tilmode i den 
lille By paa Falster. Bønderne lukkede Dørene tæt 
for ham, og han talte med Lasse Månsson om, at det 
vilde være rart, om der snart kom Ordre til Afmarch. 
Lasse mærkede ogsaa Bøndernes Uvilje. Han havde 
aldrig givet sig meget af med dem, da han holdt sig 
meget hjemme, men Ole Hassel var som Byens rige- 
ste Bonde meget misundt, og hvor der var Lejlighed 
dertil blev han og hans Familie ilde omtalt for Stolt- 
hed og Hovmod. Man begyndte ogsaa at snakke om 
Anne og den svenske Dragon. 

Et Par Dage efter Fredens Forkyndelse var Anne 
gaaet op til Præstens, og Lasse gik for at møde hende 
og ventede udenfor. Det saa' ud til Regn, og den 
overtrukne Himmel laa som en graa Dundyne lunt og 
blødt over Jorden. 

Kirken paa Bakken Nordost for Byen var lille og 
lav og opført af Munkesten, men hist og her var den 
ligesom lappet med graa Kampesten, der sad som 
store Plastre paa den røde Mur. Nogle af de spids- 
buede Vinduer var tilmurede, andre var gjort lavere, 
og det var i det Hele taget en af Ælde og Vanrøgt 
ilde medtagen Bygning. Rundt om Kirkens Fod laa 
store Sten mellem hverandre, nogle løse, andre halvt 
inde i Muren, som gav Siddepladser for Menigheden, 
naar de ventede paa »Vor Faer«. Præstegaarden stødte 

lige op til Kirken. Den var kun Bindingsværk, men 
af nyere Bygning, da den havde Vinduer, som 
man dog ikke saa', da der næsten altid var Træ- 
skodder for dem alle. Indelukket mellem Kirken, 
Præstegaarden og den faldefærdige Mur laa Kirke- 
gaarden. Dens søndre Side var bedst passet og røg- 
tet, thi saa nær op til Kirken som muligt og i Solen 
vilde Folk jo helst begraves; dér laa da ogsaa de rige- 
ste Bønder, og om Sommeren duftede der af Gylden- 
lakker og Maanedsroser, og Buxbomhækkene lugtede 
saa bittert og krydret af deres brændende varme Læ- 
derblade, naar Solen rigtig brændte. 

Længst fra Kirken, dér hvor de Fattige laa, groede 
kun Græs, Skræpper og Ukrudt, men ved Muren stod 
Hyldetræet, det velsignede Træ, AUemandslægen, Fat- 
tigmandsdoktoren, og bredte sin lune, kvægende Duft 
over den sure Jord. Helt nede paa den nordre Side 
laa nogle uægte Børn, og inde i Krogen var den 
Kvinde puttet ned, som sprang i Mosen ifjor. Inde 
under selve Kirkegulvet hvilede de fornemste Folk, 
Præster og Ridefogeder. Under den h<;rskende Rædsel 
for Helvede var Kirken et beskyttende Fristed midt i 
en af Djævle besat Verden. De Døde vilde bedst 
finde Fred saa nær Guds Alter som mulig og aller- 
bedst inden for de røde Mure. Her var de jo ligesom 
endnu med i Menigheden, Salmer og Bønner lød ud 
over dem og — hvem véd? — maaske hørte de dem 
dernede under Gulvet, ofte lød det som om Tonerne, 

naar de rungede under Hvælvingen, kom helt nede 
fra den mørke Gravkælder. 

Lasse drev om paa Kirkegaarden. Foden sank i 
den opblødte Jord, der var gennemtrængt af Tøvandet. 
Kun hist og her stod der nogle strittende Stilke eller 
laa nogle Levninger af visne Blomster. Der var saa 
øde og sørgeligt. Det begyndte at regne, og han gik 
ind i Kirken, der stod aaben. 

Den var en Tøndehvælving af overkalket Træ og 
laa knugende over hans Hoved. Den lignede en 
gammel Klædekiste med buet Laag. Over Alteret og 
helt op ad Hvælvingen svævede kejtede Figurer i 
visne, svindende Farver: Lammet med Fanen, Moses 
og David, Christus og Maria, alle med tynde Lemmer, 
lange Halse og røde Kroner paa de næsten udviskede 
Hoveder. Prædikestolen var kun lidet hævet over 
Gulvet og ikke pyntet og udskaaren, men kun malet 
med brun Farve. I Lydhimlen over den var der ma- 
let et Øje, hvorfra der udgik blodigrøde Straaler. Det 
Øje havde været Annes Rædsel alle hendes Livs Dage ; 
tidt om Aftenen, naar hun laa i sin Seng og bad sin 
Bøn, saa' hun det blodige Øje over sig. Hun bad saa 
bønlig op imod det, naar hun havde en daarlig Sam- 
vittighed, men det stirrede ubarmhjærtigt eller ubøn- 
hørligt ned til hende eller græd sine røde Taarer over 
hendes Daarlighed. Det var en tarvelig lille Kirke, 
der lugtede af Fugtighed og muggen Jord og af de 
Døde under Gulvet, men den var alligevel Indbegrebet 

af Pragt og Højtid hos dem af Byens Folk, som ikke 
havde set andet. Lasse frøs derinde. 

Atter gik han udenfor og satte sig paa en Sten ved 
Præstegaardens Mur. Dér kom hun. Hun vidste, han 
var der, og dog foer hun sammen, da hun saa' ham; 
hun havde en Følelse af, at han vilde hende noget, 
sige noget, som hun frygtede for og dog saa gæme 
vilde høre. Men i sin Frygt vilde hun ikke lade ham 
komme tilorde og begyndte strax at snakke løs: 

»Kan Du sé derovre .?€ begyndte hun. »Det er Kip- 
pinge, som vi har talt om, c og hun pegede med strakt 
Arm mod Nordvest. »Den ligger ved Vejen fra Gaa- 
bense Færgested til Nykjøbing, og Vaalse Vig skyller 
lige op til den. Det er den helligste Kirke i hele 
Danmarks Rige.« Og hun fortalte om »det hellige 
Sakrament« : de flydende Draaber af Christi hellige 
Blod, der opbevaredes i Kirken og hvortil mange, 
mange Mennesker i mange hundrede Aar havde val- 
fartet. Hele hendes barnlige Troskyldighed kom frem, 
medens hun fortalte ham om Jomfru Marias Kroning, 
som var skildret paa en Tavle i Kirken, og om den 
hellige Kilde ved Muren, som gav Helsebod for alle 
Syger. 

»Ja, Lasse, Du skal se dem selv: alle de mange 
Krykker og Kæppe, som de lægger i Vaabenhuset, 
naar de efter deres Bøn til Gud og Drikken og Bad- 
ning af Vandet erlange deres Helbred. St. Hans Dag 
er vi alle, ja fast det hele Sogn ved Kippinge Kilde. 
— Men hvor er Du saa henne, St. Hans Dag?« 

Hun talte altid højt og klart, men da hun sagde 
dette, dæmpede hun Stemmen og lagde Hovedet lidt 
paa skraa. Han tog efter hendes Haand, men hun 
trak den til sig og sagde hurtigt: 

»En Gang var der en slemme Misdæder og Tyv, 
som havde stjaalet Messebrødet og den Sølvbodike, 
i hvilken det blev forvaret, og véd Du, hvad der saa 
hændte og skete ? Han sank i Jorden lige til Knæerne 
og stod som slagen med Lamhed med udspilede Tyve- 
fingre. Og Du kan selv se Sporene i Jorden ved 
Kirkemurens ene Hjørne, og der voxer aldrig Græs 
paa det Sted, og hans Fingre i Stenen kan Du og se. c 

»Tror Du, det var Gud, som slog ham med Straffe 
spurgte Lasse. 

»Om det var! Det skete ogsaa en Gang, at en arg 
og ond Spotter kom til den hellige Nadver i Kippinge. 
Da kan Du tænke Dig, men næppeligen fatte og for- 
staa, at som han gik ud af Kirken spyttede han Ho- 
stien ud, som han havde beholdt udi Munden, og 
sagde: dette er ikke Christi Legeme, men almindelig 
Brød. Men da hændte det, at da samme Mand atter 
kom at nyde Alterets Sakramente, og Præsten stod og 
messede, da fløj en lille blaatskinnende og straalende 
Fugl ind i Kirken og satte sig paa Alterbordet, hvor 
den oplod sit Næb og forkyndte, at det Præsten havde 
i sin Haand var Vorherres Legeme, og til Tegn der- 
paa vilde Vorherres Blod vise sig paa Messebrødet og en 
Kilde udspringe neden for Kirken, og se : begge Dele 
skete!« 

»Men hvad Straf fik den lede Spotter?« spurgte 
Lasse og saa' hel hævngerrig ud. 

»Det véd jeg ikke,« svarede Anne, hvis Ansigt 
straalede af Iver og Interesse som af en hellig Ild^ 
»men der kom fra den Tid saa mange Mennesker til 
Kilden og saa mange rige Gaver til Kirkens Sakra- 
mente, at Konger og Prinser kom paa deres Knæ og 
tiggede om Laan. Aa, sid nu bare stille, Lasse, saa 
skaj jeg fortælle Dig om da Præstegaarden brændte 
og « 

Men Lasse var mere betagen af sin egen jordiske 
Længsel end af Lyst til at høre om de himmelske 
Mirakler, og da hendes lyse Ansigt saa' saa tillidsfuldt 
op i hans, bøjede han sig ned over hende og lagde 
sin Arm om hendes Skuldre. 

»Annelille!« sagde han. 

Men da veg hun pludselig tilbage med et Skrig. 
»Lasse!« raabte hun, »er Du en Djævel, som piner 
mig om Dagen og giver mig vaagne Nætter! Alle- 
tider er Du i mit Sind. Er Du en Djævel, som har 
forgjort mig, da byder jeg Dig, i Jesu Christi Navn, 

at Du viger fra mig den Gud, som har lagt 

mig Korset paa, hjælper mig vel, naar det er hans 
faderlige Vilje« — hun strakte Armene afværgende 
ud for sig, men da Lasse ikke veg som en Djævel, 
men smilte ømt og kærligt ned til hende, rakte hun 
hulkende sine Arme ud imod ham og gemte sig i 
hans Favn. 

Da fløj Træskoddet i Muren op bag ved dem med 

et Smæld, og nu var det Lasse Månsson som skræk- 
slagen foer tilbage. Thi i Lugen saa' han to hvide 
Ansigter, der stirrede ud paa dem. Det var Præste- 
folkene. Et stort hvidt Haar stod forpjusket om Hr. 
Niels' Ansigt, og der sad hvide Skægstubbe i den ben- 
gule, tællede Hud, som hang saa løs, at Doglæppen i 
to Hudfolder dællede fra Hagen ned paa Halsen, der 
var omgiven af en lille Præstekrave, som var lagt i 
Rynker og Ruer. Ak, højsalig Prins Christians, den 
udvalgte Prins' fede Tider var forbi, de gode gamle 
Dages dobbelte Hage var borte, den gamle Feltpræst 
var efter Pestens Anfald nu kun en skrantende Olding 
med slem Kolik og sure Opstød, — men dog: >han 
var en sød og angenem Orator«, sagde Embedsbrødrene, 
og Bønderne led ham vel, thi »han nedbrød Satans 
Rige vedHexer ivrig at forfølge«. Desuden: Hr. Niels' 
Draaber var berømte langt ud over Øen og var gode 
for mange Onder, et kosteligt Medikament. Præste- 
konen var dyr med den herlige Tinktur og passede 
paa, at den gamle Mand ikke gav den for intet, ja, 
altid passede hun paa ham og stod nu bag ved ham 
med sit blegfede Aasyn og sine svulne Øjne, dob- 
belt hvidt saa' det ud i den sorte Hætte i den mørke 
Luge. 

>Hvi skriger Du saa, lille Anne?« sagde Hr. Niels, 
»volder han Dig ondt, den svenske Soldat?« 

Han saa' fra den ene til den anden med sine smaa 
stikkende Qjne, som under de buskede, hvide Bryn 
lignede smaa Dyr, der laa paa Spring i Græsset. 

>I skulde ikke saa skændeligen vanbruge dette Sted ! c 
raabte han til Lasse. >A1 den Grumhed og Haardhed, 
hvormed Menneskene stundom søge at underkue deres 
Medmennesker, deres Næste, deres kristne Brødre, kan 
I øve, I svenske Ligrøvere og Misgemingsmænd — 
Riget kan I tage — men dette Sted er hellig Grund! 
Jeg kender Dig, Svecus! O Ve og Vokl Du er Sa- 
tans Tjener og servus, ham er Du submis og under- 
danig og kysser Skarnet i hans Fodspor! Jeg kender 
Dig, Svecus! Jeg kender Dig fra Du løb ind udi 
Holsten, i Skaane, i Jylland som en Flok galne Hunde 
og Vilddyr med Blodtunger ud af Halsene! Du har 
immer en smilende Skørlevnere-Mund, Du kalkede 
Grav! Du opsluger Kvinderne som lækker Føde og 
tager dem med Vold, men ikke her skal Du krænke 
Gravens hellige Fred! c 

Lasse var kommen til sig selv og afbrød ham: 

»Jeg er ikke Svecus, Hr. Niels, c sagde han rolig, 
»men kun at agte for en Lejesvend og har intet Sted 
ret hjemme. Nu er Freden jo kommen, og jeg vil blive 
her, om I tykkes saa? c 

Da lo Hr. Niels, men det var en sælsom Latter. 
»Ja, nu er Freden kommen,« skreg han, »o Jesu! En 
artig Fred, en skiden og skurvet Fred ! Du er Skaa- 
ning, ja, — jeg véd det, ja — men hvor er Skaane 
nu? Véd Du ikke, at de høje Herrer, Rigets Raad 
og Kongen selv har forskrevet de gamle Provinser til 
Svecus? Tjente Du ikke i Svenskens Hær, imod Dit 
eget Land ? Svar dertil ! Og nu ? Nu er Skaane Sven- 

skens Land, og nu? Nu løber Du over igen til de 
Danske! En Overløber! En Rømningsmand ! Fort 
med Dig og den lange svenske Tyv der nede hos Sme- 
den, den Djævelens Yngel og Afkom! c 

Men da saa' Præsten, at Anne stod og lænede sig 
til Muren og græd bitterligt. Han holdt brat inde med 
sin rasende Skælden. Der blev ganske stille et Øjeblik og 
man hørte kun Regnen, der tog til at pjaske ned. 
Saa sagde han ganske stille og sagtmodigt: »Gak til 
Døren begge To og kom ind. c 

Præsten stod i Døren til sit lille Studereværelse med 
Haanden paa Slaaen. 

»Stineke! Stineke!€ raabte han til Konen, »lad Anne 
komme ind til mig en bitte Stund, c 

Anne gik rødmende ind til Præsten, og Lasse, som 
havde sat sit Værge fra sig i Forstuen, var alene med 
den gamle Præstekone. 

Hun havde oplevet meget i denne Verden og havde 
i Holsten, hvor hun var født, tjent som Pige hos den 
bekendte Fru Anne Lykke og vidste meget at for- 
tælle om den Tid, da denne højadelige Dame løb 
grasat gennem Landet med den udvalgte Prins, indtil 
Kongen i nogen Tid satte hende paa Kronborg Fæst- 
ning. Det blev ogsaa fortalt, at Præstekonen uden 
Skyld havde været stærkt indviklet i Sagen mod Trold- 
kvinden Lamme Heine, som sammen med Fru Anne 
Lykke blev beskyldt for at have forhexet Prinsen til 
Elskov og at have havt til Hensigt at forgive Hans 
Majestæt. Hun havde meget at fortælle om den stak- 

kels gamle Lamme Heine, om Forhørene over hende 
paa Pinebænken og hendes Henrettelse. Da Anne 
Lykke døde, havde Prinsen taget sig af Kirstine Thomas- 
datter for de gamle Minders Skyld, og hun havde havt 
gode Dage paa Nykjøbing Slot. Saa blev hun gift 
med Hr. Niels. 

Nu satte hun Godtøl og Peberkager frem for Lasse 
Månsson. Hun syntes godt om den unge, høje Karl. 

> Ach was,< sagde hun, »was will Fatter doch Anneke ? 
Junges Blut er ja junges Blut!« Og hun begyndte 
med sædvanlig Snakkesalighed at fortælle .om Hoffet 
paa Nykjøbing i den Tid, Prinsen og hans Gemalinde 
havde levet dér. >Ach,« sagde hun, »die gnådigeFrau 

Magdalena, Gott giede hender ewiglich aber der 

Prinz! der Prinz! immer Jagd und Doppeln und Trin- 
ken. Und so gottergeben han war. Beim Tische wenn 
die Jungen ikke war bei der Hånd leste han Bønnen 
selber, ja, — und so schon und mit en Stimm' so alle 
Glaser und Geschirr sang und klingelte. So trank er 
aber und machte Spas und Scherz mit Leberreim und 
Gesang, immer Rheinwein, immer Rheinwein, ja und 
ein wenig Alicante — « og hun begyndte med hvi- 
skende Stemme at fortælle Lasse om den meget vidt- 
løftige Prins' Udskejelser. Men Lasse hørte kun Præ- 
sten inde ved Siden af, han lyttede, men kunde intet 
Ord opfatte, og han foer sammen, da Døren endelig 
blev aabnet og Præsten kom ud med Anne. 

»Jeg har talt med Anne, c sagde han, »hun er et 
godt Barn, men Du,« sagde han til Lasse og vendte 

Landet i Vaade 6 

sig mørk og stræng imod ham, »hvem er Du ? Du er 
stærk. Har Du fundet nogen stærkere? Nej, Du har 
vel ikke! Jeg skal sige Dig: Gud er stærkere! Du 
vil faa det at fornemme. Vor Herre Jesus bor i hende. 
Du kender Dine Kløers Kraft og Dine Tænders Styrke, 
Du Vilddyr, men det spæde Kid paa Marken, som 
Gud Herren har i Varetægt, er stærkere end Du. Det 
skal Du vide. Og tænk paa Din Skabermand! Din 
Salighed tag vare!« 

Han satte sig paa Bænken og tav, men begyndte 
saa i en stille, sørgmodig Tone igen at tale med Lasse 
om hans Planer, og gav ham mange gode Raad. Lasse 
maatte saa fortælle den gamle Feltpræst om Krigen 
og om fremmede Lande, hvilket interesserede ham i 
høj Grad. Han maatte ogsaa vise ham sit Sværd. 

»Det skal aldrig drages mod en dansk Mand fra 
dette Nu at regne, lover Du det Lasse Månsson, er 
det ikke saa Du hedder?« sagde Præsten og rakte 
ham Sværdet tilbage. 

»Det lover jeg!« svarede han helt højtideligt og 
lagde Haanden paa Værget. 

Præsten sad igen tavs. »Ak, ak!« sagde han saa, 
»kan I høre det risle og skylle derude? — Det er 
Danmarks Land, der græder. Før lo de saa godt og^ 
levede saa højt paa Gaardene i Landet, — nu regner 
det gennem Tagene. Nu klynker de som Børn, der 
er bleven uenige i Legen. Kan D u sige mig, Stineke, 
Du, som dog er saa gammel og har set saa meget,, 
har der nogensinde været Enighed og Samdrægtighed 

i dette Land? Alle vil de op, op, op! Den ene krav- 
ler og kryber over den anden og tramper ned og ler 
af dem, der ikke vinder med. Sig mig: hvor sidder 
de ærlige Mænd? Hvor sidder de, der ikke tørster 
efter Penge og sulter efter Magt? Hvor er I henne, 
I gode danske Mænd, som aad Jeres grove Kost med 
Vellyst, desformedelst den var dansk? O Vok! O Ve! c 

Han sad længe og stønnede, saa rejste han sig, støt- 
tet til Bordet. 

»Gaa nu, I To, ja gaa nu, I unge Folk, og vor Herre 
Jesus give sin Benedidelse og Velsignelse over Jer til 
evig Tid! Amen! c 

Han vaandede sig af Smerter og krumbøjet og vak- 
lende gik han ind til sig selv, men der var en Høj- 
hed over hans sidste Ord, der lyste over hans Skikkelse. 



6* 



I den forløbne Tid havde alle levet i den Spænding, 
som Krigen foraarsagede^ alle Forhold var usikre og 
forrykkede, hver Dag kunde bringe store Begivenheder. 

Hjemme hos Ole Hassels havde Forældrene med 
Bekymring set Forholdet mellem de to. Unge. Ole 
havde fortalt Trine, hvad Lasse havde sagt, men videre 
talte de ikke derom med hinanden. Anne, som altid havde 
havt Styret derhjenmie, talte ikke om ham til Forældrene. 
Disse følte sig ogsaa stærkt trykkede over for Byens Folk; 
thi man havde altid tænkt, at der egenlig ingen var god 
nok for Anne, og at hendes Bryllup, naar det dog en Gang 
kom, vilde blive en Begivenhed, der vilde rygtes langt. 

En Dag tog Moer Trine en Smule Mod til sig. Det 
var godt Vejr, og der var meget at gøre ude. Ole 
Hassel kom i en Hast hjem fra Marken for at spise, 
og Kvindfolkene stod sammen ved Amen. Saa lød 
pludselig Lasses Stenune udenfor og Anne foer sam- 
men og tabte Sleven. Da saa* Moderen paa hende og 
sagde kun: »Men hvad tænker Du dog paa, Barn? c 

Hun svarede ikke. Men da Maden var færdig, og 
der skulde kaldes, sagde hun med sin høje Bame- 

stemme: »Det bliver Lasse Månsson, Moer. Snak ikke! c 
Og da hun gik over Gulvet med Fadet, tilføjede hun : 
»Naar den onde Tid er forbi, bliver han hos os.« 

I det samme kom Lasse ind ad Døren. 

Forældrene tav, men Moer Trine smagte ikke Mad 
i sin Mund, og Ole Hassel drak meget 01 den Dag. 

Skøndt Freden var sluttet, blev Landet dog ikke 
strax rømmet. I flere Maaneder blev en stor Del af 
den svenske Hær liggende paa Sjælland og Fyen. 
Lolland og Falster havde kun en svensk Besætning i 
Nakskov og Nykjøbing, og disse Øer lærte saaledes 
ikke Ulykken rigtig at kende før senere, da Svenskerne 
atter begyndte Krigen. 

For Lasse Månsson blev det dog en urolig Tid, da 
han nu blev udtagen til at ride Kurer- og Ordonnans- 
tjeneste mellem Nakskov Fæstning og Hovedkvarteret. 
Han haabede paa den Maade at træffe sit Regiment, 
men det var sendt over Øresund til de nye svenske 
Provinser, og hvor han henvendte sig, mødte han kun 
Udflugter ; men det var hans faste Hensigt snarest mulig 
at forlange sit Afskedspas. 

Han red og red i denne Tid ad Sjællands Veje, som 
næsten ikke var for Veje at regne. De gik her og der 
som Bønderne kørte og skar foddybe Hjulspor, der stod 
fulde af Vand, og hans Hest traadte dybt i den sorte Grød til 
op over de fine Hove. Som sorte Striber gik Vejene gen- 
nem øde Egne, over Aaemes Vadesteder, da Broerne 
var ødelagte, forbi forladte Huse, brændte Gaarde, øde 

Byer, plyndrede Kirker og stolte Herresæder, hvis bly- 
tækkede Tage var flængede af, saa Spanterne grinede 
mod den graalige Himmel. 

Han red og red og tænkte intet ved alt dette, som var 
ham saa kendt og almindeligt fra Krigen i andre Lande. 
Hans Tanker var ikke øde og graa, de lyste vaargrønne, 
elskovsvarme og klare. 

Det vil nok blive godt alt sammen, tænkte han. Han 
havde jo nu talt mange Gange med Ole Hassel, og 
han skulde nok faa Bugt med ham og Konen. Han 
havde godt forstaaet, at det var Oles højeste Ærger- 
righed og stærkeste Ønske at blive jordegen Bonde. 
Der var jo kun et Par saadanne paa hele Øen, — ja, 
Ole skulde have alle Pengene! Lasse lo, naar han tænkte 
paa Oles Ansigt, da denne havde staaet og trukket 
i sit lange Haar og sagt: jeg sælger ikke mit Bam! 
jeg sælger ikke mit Bam! Lasse var det ligegyldigt, 
om han saa skulde stjæle hende og sprænge afsted 
med hende paa Hesten! 

Hop! sagde han og slog den muntert paa Halsen, 
da han langt ude skimtede Byens Kirke paa Bakken. 
Hoppen vrinskede saa det gjaldede i den fugtige Grøde- 
luft, den havde vænnet sig ligesaa hurtig til Ole Has- 
sels Stald som Lasse til Huset og dets Folk. De længtes 
begge. Men alt som han nærmede sig Byen, steg 
hans Længsel og han havde for første Gang en Fø- 
lelse af at have et Sted, hvor han hørte til, et Hjem. 
Nu svingede Vejen, dér laa gamle Elias' Hus, 
og han travede rask op ad Bakken til Kirken. Han 

kiggede ind til Præstens, — var hun mon derinde? 
Dér laa Byen nede, og dér ude, som svære Skyban- 
ker, laa de vældige Skove, bag hvilke Solen gik ned. 

Da han red ind i Byen var der stille og tomt; Fol- 
kene var vel inde til Nadveren. Men henne ved Vippe- 
brønden kom Korporalen, der standsede brat, da han 
saa' ham og ligesom søgte at skjule sig. Men Lasse 
raabte ham an. Da lod Johan Frintz, som om han 
først nu opdagede ham. 

»Hej, Lasse Månsson, se, se! Godt at I kom, godt 
at I kom! Vi skal rømme Landet! Ja for tusend' 
Djævle, vi skal afsted! Til Nakskov Fæstning i Morgen 
den Dag!€ 

Ondskab og Skadefryd smilte fra hans lange For- 
tænder og lurede i hans farveløse Øjne, medens han 
vedblev at snakke. Han havde just været hos Ole 
Hassel og budt Farvel — »Aa, den lille Satan, den rare 
lille Pige dernede, — det er saa bedrøveligt at ride 
afsted fra de Piger smaa!« Ak ja, i Morgen maatte de 
afsted, efter Davren. Hvad mente Lasse Månsson ? Og 
maaske saa' man aldrig igen de gode Folk. Han klap- 
pede Lasses utaalmodige Hest, roste den i høje Toner 
og smigrede baade Herren og Dyret. Lasse vidste 
godt, at det altid havde været ham en Torn i Øjet. 
Men Korporalen smilte kun og snakkede. Han mente, 
at alle Rytterne paa Øerne skulde udskibes fra Nak- 
skov. Hvorhen? Ja, det vidste Fanden! Til Holsten, 
tænkte han. Og han fortabte sig i politiske Betragt- 
ninger om den nærmeste Fremtid. Lasse hørte ikke 

og svarede ikke. Men pludselig sagde Korporalen i 
en kommanderende Tone : »Rid hjem og røgt Dit Dyr! 
I Morgen efter Davren møder Du ved Ønslev Kirke, 
vel at forstaa!« 

Der var stor Sorg i Ole Hassels Gaard over at de 
skulde miste Lasse. 

»Aldrig havde jeg troet,« sagde Ole, »at jeg skulde 
blive en svensk Mand god. I gamle Dage sagde vi : én 
Dansk bøder for to Svenske, det erjo næsten nu vendt om.« 

»Men Fatter dog,« sagde Trine, hun talte aldrig 
meget, men altid med høj og lydelig Stemme, »Kri- 
gen er jo nu forbi, og Lasse Månsson er jo dansk.« 

»Ja, det er jo og sandt.« 

Lasse sad ved Skiven og spiste til Aften. Anne sad 
lige over for ham med begge Albuer paa Bordet og 
Hænderne under Hagen og stirrede paa ham. Hendes 
blaa Øjne var saa dybe, at de saa' ganske sorte ud. 
Han nikkede smilende til hende, naar han tog et Drag 
af Kruset, pien hun saa' stadig alvorlig paa ham. 

De sad længe i Mørket ude i Kaalhaven bag en 
Stak af Ærteris paa en lille Bænk ved Bistaderne. Alt 
var sent fremme i Aar paa Grund af den stærke Frost, 
det havde været, men Jorden var svanger med Grøde, 
Luften var tung at aande. Naturen var ved at føde, 
og den ligesom vaandede- sig i Fødselens Besvær; 
der hang en Duft, en Em i Luften, som baade beruste 
med ForjrttelsensFryd og gav Angst og henmielig Frygt. 

**H{^ <)pi>c over deres Hoveder hørte de underlige 

Lyd af trækkende Fugle, som med lange Skrig drog 
nordover mod Skoven og Stranden. Den Nat kyssede 
han Anne for første Gang og mange, mange Gange. 

»NaarDu kommer tilbage, Lasse, c sagde hun, »skal 
Du finde mig, som Du nu forlader mig, hvad enten Du 
kommer snart eller det varer længe.« 

»Det skal ikke vare længe,« svarede han. »Men nu 
maa jeg lyde Ordre og Kommando for sidste Gang.« 

Og hun troede heller ikke, det vilde vare længe. 
Han var jo saa stærk og stor og saa fuld af Villie. 
Hvem kunde bøje ham? Ikke en Gang Præsten havde 
han jo været bange for! 

Det blev ud paa Natten før de gik ind. Ole Hassel 
sad i den højryggede Sivstol og sov. Han vaagnede 
og rakte vanemæssigt efter Kruset, men saa' da de 
unge Folk. »Ja, det er nok paa Tide,« sagde han 
sindigt. 

Men da Anne forsvandt omme bag Himmelsengen, 
hvor hun havde sit Leje, trak Lasse hendes Fader hen 
i Krogen, hvor de havde siddet saa tidt hos hinanden. 
Ole var træt og satte sig paa Lasses Seng med Ho- 
vedet lænet til Træpanelet. »Aa Gud ja!« sukkede 
han. »Hvad vil du saa mere, Lasse Månsson?« 

Ja, Lasse vilde endnu engang paalægge Ole at for- 
vare de mange Penge sikkert og godt. 

»Pengene ligger dér, Lasse!« sagde Ole og klappede 
et Par Gange dovent med Foden paa den lille Lem i 
Trægulvet under Bænken. 

Lasse sagde ham saa, at de Penge skulde være Pant 

for, at han mente det ærligt. Han skulde snart være 
hos dem igen, men kanske maatte han rejse en lang 
Vej for at faa Grev Tott i Tale, og saa vilde der gaa 
nogen Tid. Det var jo ogsaa saaledes, at der altid 
kunde støde en Ulykke til. »Inden jeg drager 
af,« sagde han tilsidst, »kan I give mig ti af de 
smaa Dukater i Rejsetæring. Dette skal Du vide,« 
tilføjede han, »Du annammer nu disse Penge uden 
Vidnesbyrd og vil forvare dem som Dit eget Gods, 
men hører I intet fra mig inden Aar og Dag, saa er 
Pengene Anne Olsdatters.« 

De havde rejst sig begge to og gav hinanden 
Haandslag. — 

En halv Times Tid før Daggry blev Lasse vækket 
af den Gamle, der halvt paaklædt laa knælende paa Gul- 
vet udenfor hans Seng. Lygten stod ved Siden af ham, 
han var hel hvid i Ansigtet og kunde ikke tale. Lasse 
sprang op. 

»Har Du selv taget Pengene?« raabte Ole med en 
hæs og halvkvalt Stemme. 

Pengene var borte. Da Ole Hassel var staaet op 
for at vække sine Folk, vilde han først tage de Penge 
frem, som Lasse havde forlangt, thi han holdt ikke af 
at lukke op for sine Gemmesteder i andres Nærvæ- 
relse, og saa havde han ikke fundet Posen. De stod 
begge forfærdede. Ingen af dem talte, de saa* kun 
paa hinanden. De mærkede begge, at de betragtede 
hinanden med Mistro. Har han taget dem? Vil han 
narre Dig? tænkte de begge. Lasse tog i opblussende 

Harme den Gamle i Skuldrene, saa denne sank helt 
sammen, men i samme Øjeblik de to Mænd saa' hin- 
anden i Øjnene, var Mistanken borte. 

Saa blev der en Forvirring i Huset uden Ende. Alle 
kom ud af Sengene. Der blev raabt og der blev 
spurgt, der blev vendt op og ned paa alt. Gamle Elias 
kom tumlende ned fra Stænget, og Ole greb ham i 
Struben, saa han hylende faldt paa begge Knæ. Da 
han fik Mælet, skreg han: »Korporalen! Korporalen!« 
Han havde set ham snuse omkring Gaarden et Par 
Gange i de sidste Dage, da de andre havde været i 
Marken. Lasse kastede Klæderne om sig, den Gamle 
laa og søgte og søgte i Rummet under Gulvet, i Vægge - 
skabet, alle Steder; da lød der et Raab udenfor og 
Karlen stak Hovedet ind og raabte til Lasse: »Jeres 
Hoppe er ikke i Stalden!« Lasse udstødte et mægtigt 
Raab, der gjaldede ud over Byen, og i sin Ubændig- 
hed var han frygtelig at se. Han greb sine Pistoler, 
foer ud af Døren og forsvandt. 

Lille Moer Trine kastede sig stønnende ned over 
Bordet, Ole var sunken sammen i Sivstolen og mum- 
lede helt forvirret. Drengen sad og klynkede i Sengen 
med Hunden i Favnen, men ude paa Vejen stod Anne, 
høj og rank i den kolde, klamme Morgen og stirrede 
efter Lasse. 

Lidt efter kom han tilbage, men var da ganske rolig. 
Han tog Anne ved Haanden og drog hende ind med 
sig, men han aandede endnu tungt og besværligt, som 
om det kostede ham Smerte. Smedien havde været 

lukket, men han havde sprængt Døren, Huset var tomt 
og Stalden var tom. Tyven var borte med Bj^tet! 
Korporalen maatte have listet Hoppen ud, mente han, 
og den kunde han ikke indhente. »Menjeg skal ramme 
Dig!« hviskede Lasse mellem Tænderne. »Laan mig 
Jeres lille Brune, — rask!« raabte han til Karlen, »træk 
den ud!« Han greb sine Klæder og Vaaben, og lidt 
efter saa' de ham sprænge afsted paa den nøgne Hest. 
»Han kommer nok snart igen,« sagde Anne og stirrede 
efter ham i Morgentaagen, til han forsvandt Syd paa 
ad Vejen til Nykjøbing. 

Men der skulde gaa lange Tider, inden de atter hørte 
og saa' noget til Lasse Månsson og Ole Hassels den 
lille brune Hest. 

FORAARET gik, Og det blev Sommer. De hørte intet 
om Lasse Månsson. Bønderne trak Vejret igen og 
forbandede deres »Salvegardec, naar de vejede deres 
Skindpunge i Haanden. Byens Smedie stod stadig 
tom. Ole Hassel klagede tidt over Tabet af sin Hest 
og havde svært ved at bevare sin Tro paa Lasse, naar 
han talte med Bymændene. Ja, naar han saa' den før saa 
frejdige og storraadende Anne gaa stille omkring, lod 
han falde forblommede Ord om de fordømte svenske 
Hestetyve og Spioner. Anne sagde intet, men Mode- 
ren skottede til hende og stødte til Manden med Al- 
buen. >Aa,« sagde hun, »de kommer vel nok igen, 
Lasse og den Brune.« 

Saa kom August Maaned, og det Utrolige skete. 
Carl X Gustaf steg ved Korsør igen i Land med sin 
Hær. Det var haard Vinter, da han kom første Gang, 
men da han nu marcherede gennem Sjælland mod 
Kjøbenhavn, stod Komet i sin fulde Væxt paa Mar- 
kerne og ventede paa Leen. Der var dækket Bord 
for Svenskerne, men i Byerne og Gaardene var Lofter 
og Kældere tomme, thi man var endnu ikke be- 

gyndt at forsyne sig til Vinterbnig. Slagtningen kom 
nu Svenskerne til at besørge. 

Den ene store Begivenhed fulgte efter den anden. 
Belejringen af Hovedstaden begyndte. Landet skælvede 
i alle Fuger og truede med at ramle sammen, men Fol- 
ket begyndte at rejse sig, og Ulykken gjorde det stærkt. 
Da Indbyggerne og Besætningen i Kjøbenhavn forsva- 
rede sig saa tappert og haardnakket, slog Svenskerne 
sig mageligt til Ro omkring i Sjælland og førte sig som 
Herrer, meget strænge og haarde Herrer. De havde 
endnu ikke bredt sig til Smaaøeme, der havde en lille 
Besætning af danske Tropper, og paa Falster hørte 
man kun om deres Brandskatten, Plyndren og Røven 
gennem de flyvende Rygter og af de mange fordrevne 
Mennesker, mest gamle Mænd og Kvinder, der kom 
flygtende fra Sjælland og søgte Ly hos Bønderne, idet 
de spredte Skræk og Rædsel imellem dem. 

I September kom Efterretningen om Kronborgs Over- 
givelse, der vakte en mægtig Harme i Landet. 

Bymændene i den lille By paa Falster, der endnu 
ikke havde set Krigen ret ind i dens slugne Død- 
ningeøjne, knyttede Næverne og bandede eller foldede 
dem og bad. De havde onde Ord nok om Sven- 
skerne, og næst efter Johan Printz var der ingen, de 
hadede mere end Lasse Månsson. Der var taget nogle 
svenske Spioner paa Møen, som Bønderne havde dræbt, 
og nogle af Bymændene var med til at drukne nogle 
spejdende svenske Ryttere, der lod som de var ude 
at fiske ved Falsters Strand. Det hed sig almindeligt, 

og blev fast troet, at Lasse havde været en saadan 
Spion i Ledtog med Korporalen, og at de havde taget 
den storsnudede Ole Hassel ved Næsen. Modet voxede 
i Øboerne som i hele Folket paa den Tid, thi Sven- 
skerne led Nederlag ved Kjøbenhavn, og sidst i Ok- 
tober kom det jublende Budskab om den hollandske 
Flaades Ankomst til Kjøbenhavn, som Carl X nu op- 
gav at belejre og foreløbig lod sig nøje med at inde- 
slutte og blokere. 

Rundt om paa Øerne lastede Bønderne Smaa- 
skibe med Proviant, og uden Hensyn til de svenske 
Orlogsskibe med de mægtige Agterspejl, der kryd- 
sede i Farvandene, førte kække Skippere dem til den 
hungrende Hovedstad. Men da de hørte, at det nu 
var Svenskernes Hensigt ogsaa at komme over og 
erobre deres Øer, blev de helt forskrækkede. I den 
lille Landsby løb de fleste helt fortvivlede om og raabte 
og skreg. »Det er Lasse Månsson, den Spejdertyv, og 
den forbandede Korporal, der fører dem!« skreg de. 
Andre tog Sagen med Ro, saaledes som Falstringerne 
plejer, og sagde: »Kære Brødre og gode Naboer, lad 
os ikke falde i Mishaab og strax se den visse Død i 
Øje ; for den kære Guds Skyld, vær ikke saa forknytte. 
Lad os blive ved vor Næring og Bjering og forsvare 
vort Land.« 

Saa samledes Bønderne og byggede Skanser ved 
Kysterne, dér hvor de mente Fjenden vilde komme, 
men mange flygtede bort til Nykjøbing eller sendte 
deres Ejendele til Nakskovs stærke Fæstning, der nu 

var udrustet med stor Besætning og mange Kanoner. 
Næsten alle Herregaardene stod forladte, og Fjendens 
Landgang ventedes hver Dag. Modet blev nu ogsaa 
holdt oppe i dem ved Rygterne om, at Bornholmerne 
havde forjaget Svenskerne fra deres 0. 

En Morgen blev der fundet et dødfødt Barn ved 
Vippebrønden, og der drev et Kvindelig i Gadekæret. 
Det var Smedens Pige, som havde været »forløbet c et 
halvt Aars Tid. Bymændene truede med de haarde 
Næver og svor Hævn over alle svenske Skurke, thi 
Kvinderne vidste allesammen, at Johan Printz var Bame- 
faderen. Hr. Niels lyste ham til Bands i Kirken, men 
sammen med Korporalen nævnte de altid Lasse Månsson. 

Juleaftens Dag stod Bymændene oppe paa Kirke- 
bakken og lyttede mod Øst efter Skydningen ovre fra 
Møen, hvor Svenskerne gjorde det ene forgæves Forsøg 
efter det andet paa at erobre den dejlige 0. Om Af- 
tenen kom en Mand løbende til dem fra Stranden. 
Han havde sét det hele: Svenskerne var drevne til- 
bage igen over Isen, og han havde set Lasse Måns- 
son paa Stranden, Bønderne jublede, men Ole Hassel, 
som stod i Klyngen, blev helt bleg. Lidt efter sneg 
han sig bort fra de andre og gik hjem, men dér for- 
talte han ikke, hvad han havde hørt om Lasse. 

Det blev en sørgelig Jul. Ingen Leg og ingen Dans 
og ingen Juleglæde. Kun Dyrene fik deres Extrafoder 
og Spurvene deres Neg. Der laa en tung Angst over 
den lille By, Mændene samledes vel af og til ved Maj- 
bænken, naar de kom fra Skansearbejde og talte Mod 

i hinanden, men de havde kun ringe Haab, og Kvin- 
derne holdt sig mest inde i Husene og græd i Smug. 

Vinteren var stræng ligesom den forrige, og Fjorde 
og Sunde laa med Is. Bønderne havde en haard Vagt- 
tjeneste, men de endeløse Skove var i denne Forstyr- 
relsens Tid under endnu mindre Tilsyn end ellers, og 
de kørte store Læs Ved til Vagtstedeme og Bavnerne. 
Atter i Januar søgte Svenskerne forgæves at faa fast 
Fod paa Møen, og et Par Uger efter fik Bøndeme et 
Par Budskaber, der ligeledes i høj Grad oplivede deres 
Mod: Svenskernes Angreb paa Langeland var blevet 
afslaaet, og Hovedstormen paa Kjøbenhavn var endt 
med et stort Nederlag og umaadeligt Mandefald for 
Svenskerne. 

Midt i Glæden følte de dog en vis Angst, thi nu 
maatte Turen jo snart komme til dem. Tiden gik. 
Øjeblikket nærmede sig. Skyerne trak mere og mere 
sammen om dem paa alle Sider. Vel var det en Trøst, 
at Vinteren gik og Isen forsvandt, men snart viste de 
svenske Orlogsskibe sig ovire under Sjællands Kyst. 
De kunde hver Dag vente en Landgang, og deres 
Hjærter bankede tungt og forventningsfuldt, da de 
erfarede, at nu var Langeland endelig tilsidst faldet i 
Fjendens Hænder. 

Det var Palmesøndag. Byens Folk var i Kirke, men 
Menigheden var dog lille, thi de fleste af Mændene 
var ved Stranden. Der var en uhyggelig, forstenet Ro 
over dem alle, og der var mange, som den Dag og i 

Landet i Vaade 7 

de paafølgende Helligdage nød Alterens Sakramente. 
Som sædvanlig havde Kirkefolkene siddet paa de store 
Sten udenfor og ventet paa Vor Fa' er og snakket 
om de tunge Tider. Ole Hassel, der paa Grund af 
sin Alder var fri for Strandvagt, var dog gaaet til 
Skanserne, og Anne og Helle mødte mod Sædvane 
alene med deres Moder i Kirken. Siden Lasse var 
forsvunden, var hun ikke den stoute, raske Pige som 
før. Hun gjorde sit Arbejde derhjemme som altid, 
men hun var ikke mere Livet, Uroen, Pulsen og Hjærte- 
slaget i Huset. Det var ikke alene Savnet af ham, 
Uvisheden om ham, der pinte hende, men næsten 
endnu mere Byfolkenes Mistro og Had til ham. 

Naboerne hilste dem tvært da de gik dem forbi paa 
Kirkegaarden, ja hun led den Dag en Forsmædelse, 
som sved hende i Hjærtet. 

Da Præsten med sin stakkels trangbrystede Stemme, 
der var saa sprukken af Hoste, havde lyst. Velsignel- 
sen og bedt for Kongehuset, Krigsfolket og de Syge, 
sagde han som Brug var: »efterdi vores hellige Paaske- 
fest tilstunder og den gamle Surdejg bør at udrenses, 
derfor, om her er nogle i denne lille Menighed, som 
sig har forset med Lejermaal eller anden Utugt, be- 
rede de sig til at udstaa den christelige Kirkes Disciplin, 
paa det, de kan Guds Straf og evige Vrede undgaa«. 
I samme Øjeblik vendte nogle Koner foran Anne sig 
helt om i deres Stole og saa* stift paa hende med 
store, anklagende Øjne, som hun først ikke forstod, 
men som saa gjorde hende helt forvirret. Skøndt 

hendes Samvittighed var pur og ren, sandsede hun 
pludselig intet om sig og hørte ikke Præstens Paa- 
mindelse til Ungdommen om at trine frem paa Kirke- 
gulvet til Overhøring. Hun, som ellers var den første 
til at komme frem. Hun vidste ikke, hvorledes hun 
var kommen ud i det varme Solskin, og det var som 
om alles Øjne hæftede og klæbede sig ondt og spør- 
gende ved hende. Hun gik heller ikke ind til Præ- 
stens, som hun ellers plejede, men saa' blot efter sin 
Moder. Pludselig opdagede hun hende nede ved Kirke- 
risten med Helle ved Haanden, og da hun saa' dem 
staa og kigge til alle Sider som to smaa forvildede 
Kattekillinger, kom hun til at le for første Gang i lang 
Tid, hun vidste ikke hvorfor. 

I Løbet af Dagen havde hun jo nok en Følelse af, 
at nogen havde gjort hende Fortræd, men hun var 
alligevel ved et saa sælsomt frejdigt Mod, og der var 
en Uro over hende, som hun ikke kunde beherske. 
Snart var hun ligesom fuld af Haab og Glæde og følte 
sig let og uforsagt, snart faldt hun hen i sin van- 
lige Længsel og Vemod og ønskede, at hun maatte 
dø. Det var saa mildt i Luften, og man mærkede 
Foraarets Komme. Hendes Forældre sad som altid 
de hellige Aftener i Bislaget med hinanden i Haanden, 
men hun turde ikke gaa ud til dem, thi alle Minderne 
vældede ind over hende, og hun kom til at tænke saa 
inderlig klart paa hin sidste Aften, hun havde set 
ham. Da kunde hun ikke holde det ud, og trods 
Helligaften tog hun sin Rok for at spinde, men Haan- 

den sank ned og i sin Kvide sang hun den gamle 
vemodige Salme: 

Naar jeg betænker den Tid og Stund, 
Som jeg af Verden skal fare, 
Mit Hjærte sig fryder saa mangelund, 
Som Fuglen ved Dagen den klare. 
Det er den Dag, da al min Klag' 
Min Sorrig og Jammer faar Ende: 
Til Glæde sød 

Medens hun sang, hørte hun Helle spørge efter hende 
derude. Hun hørte Forældrene svare, og hun saa' 
ham komme ind og hen til hende, helt tæt ind til 
hende smøgede han sig og hviskede: 

»Anne!« 

»Ja, Helle,« sagde hun og holdt op at synge. 

»Anne, Du maa skynde Dig at komme over til Ste- 
nen i Fredsskoven.« 

»Hvorfor, Helle?« 

»Jo, for Lasse staar ved Stenen og venter paa Dig.« 

Da kunde hun ikke betvinge det Skrig, som fløj 
fra hendes Læber, — det var som alle Baand brast, 
al Nød havde Ende, som en Klippe blev spaltet og 
Livet atter laa for hende som et stort, stort Hav uden 
Ende. 

Kort efter var hun ovre hos ham i Skovens mørke 
Udkant, og noget efter var hendes Forældre der ogsaa. 
De sad hos ham ved den store Sten, hvor ingen kunde 
se dem, og hvor der ingen kom saa sent paa Aftenen. 
De saa*, at Lasse ikke mere var i Mundering, men i 

en sort Lammeskinds Vams med Ulden indefter, der 
naaede ned over Knæerne; den sad stramt som en 
Rustning og gjorde ham højere og mægtigere. Han 
var bleven slankere og mere mager, syntes de. Flin- 
ten havde han over Nakken. 

De overvældede ham med Spørgsmaal, men lidt 
efter lidt tav de, og han fortalte. 

Han havde faret vidt, vidt omkring. Om han havde 
fundet Korporalen? Ja, han havde fundet ham, og selv 
i Mørket kunde de se, at der kom et sært Udtryk i 
hans Øjne, de ligesom lyste. 

Den Dag, som han forgangne Aar var redet fra 
dem, havde han forfulgt Johan Printz til Nykjøbing, 
og da han ikke var dér, red han over Guldborg Færge 
til Nakskov. Paa Broen over Graven styrtede den lille 
Hest, og Korporalen var ikke i Fæstningen, ingen vid- 
ste noget om ham, og det varede lange Tider, før han 
fandt ham. 

Lasse maatte følge Svenskerne, der blev udskibede 
til Holsten, og han maatte forrige Sommer følge Hæren 
tilbage til Sjælland og til Kjøbenhavn. Han havde 
kun en eneste Tanke, den, at faa fat paa Tyven. Som 
en Støverhund havde han sporet ham, og da han til- 
sidst fik Færten af ham, kunde Lasse ikke slippe bort. 
Han bad om at blive aftakket og fik Nej. Saa gjorde Lasse 
Månsson et Skridt, som han aldrig havde tænkt sig Mulig- 
heden af at kunne gøre; — trods Fane-Eden, som han 
gemte i sit Hjærte og paa sin Barm, deserterede han. 

Han trak Vejret dybt og tav en Stund. 

Helt oppe i Sjælland ved Kallundborg, en By med et 
vældigt Slot, havde han fundet sin Hest og Johan Printz. 
Han greb ind under Vamsen og tog en Pakke frem. 
»Her har I Pengene, Ole Hassel!« sagde han, og da 
denne tøvede med at tage dem, rakte han dem til 
Anne og tilføjede: »Haa, haa, der er ikke mere Blod 
ved dem, andet end det som kan vaskes.« 

»Og Korporalen? Hesten?« spurgte Ole, idet han 
skottede efter Pakken. 

Saa fortalte han dem om sin Jagt efter Johan Printz, 
om alt det han havde udstaaet og lidt i den Tid og 
om den List og Snuhed, han havde brugt for at spore 
ham, finde ham og ramme ham. 

Johan Printz havde staaet paa Vindebroen, der førte 
over Graven til Slotsgaarden, og raabt op til de Ryttere, 
der laa helt oppe paa Rygningen og rullede de svære 
Blyplader af Taget, som de saa kastede ned i Gaarden. 
Det var en vældig rød Bygning i tre Stokværk, som 
allerede var helt udplyndret, og der brændte et svært 
Baal i Borggaarden, hvis Røg drev hen over det stille 
Vand i Graven. Slottet skulde brændes, kunde man 
se, og Korporalen kommanderede det hele. 

Lasse fortalte, at han laa bag et lille sammenfaldet 
Hus tæt ved Broen og havde ligget dér en god Stund, 
til han endelig havde mættet sit hungrige Øje med 
Synet af hans fordømte Fjæs; fed og hvid var han 
bleven. Saa kiggede han efter Hesten. Der gik en 
lang Række gamle Poppeltræer hen til Broen, og bundne 
til Træerne stod en sexten, sytten Dragonheste, og dér 

stod ogsaa hans. Fede og runde var alle Dyrene, men 
Hoppen saa* ud som en Hjort i en Faareflok. Hjærtet 
sprang i Livet paa ham, og han var lige ved at kalde. 
>Saa drog jeg min Degen og gik ind paa Broen. 
Jeg hørte ikke selv mine egne Skridt. Saa stod jeg 
lige bag ved ham, han hørte mig ikke, vendte sig ikke, 
og jeg havde Pistolen i min anden Haand. »Træk! 
Johan Printz!« sagde jeg ganske sagte, og saa drejede 
han sig saa rask og slyngede Skeden af Sværdet saa 
voldsomt, at Hatten fløj af hans nøgne Skalle. Jeg 
saa' de lange gule Tænder i hans flængede Flab, da 
han skreg som en Ræv skriger om Natten i Saxen. 
Men han fik ingen Tid. Jeg slog ham Værget af 
Næven, lod mit hænge om Haandleddet, smed Pisto- 
len og greb ham i Struben. Om saa Johan Printz 
havde havt to Gange en Tyrs Kræfter, havde det ikke 
hjulpet, ud over Broen maatte han. Jeg krængede 
ham baglængs ud over Jærnstangen, men da han 
faldt, fik han fat i den med venstre Haand og blev 
hængende over Graven; saa hug jeg ham Haanden 
fra, men Klingen sprang i sønder mod Jærnet med et 
klirrende Skrig — og jeg hørte Plumpet af ham i 
Graven, just som Folkene ved hans Skrig løb ned 
fra Tagene og kom springende. En af dem fandt 
min Pistol og skød efter mig, men jeg er haard og 
skudfast skal jeg sige Jer. En af Rytterdrengene fik 
en Næve i Fjæset og den anden løb, men min Hoppe 
lo, saa det klang igen ovre mod Murene og saa var 
jeg paa Ryggen af hende. Kors for tusend i Vold, 

sikken Oppakning hun bar! Jeg skar Remmene over 
og flængede Mantelposen itu, saa det flød ud altsam- 
men, — hele Vejen efter mig dryssede det med Møn- 
ter og Penge, som Dragonerne samlede op, mens 
Hoppen fløj som en Svale. Men, c tilføjede han be- 
tænkelig, »der var gode Ting imellem og mange hel- 
lige Penge.« 

Siden havde Svenskerne været efter ham og forfulgt 
ham, leget Hundene efter Haren med ham, men, sagde 
han, det var første Gang, han maatte være Hare. Der 
havde været koldt om Natten i Skovene oppe i Sjæl- 
land. Saa havde han givet sig under Snaphanerne 
sydpaa og hos dem havde han truflet Landsmænd, 
Skaaninger og Gønger. Da de fik at vide, at Sven- 
skerne vilde gaa løs paa Møen, blev han sendt afsted 
for at advare Lensmanden, og han red saa over Isen 
til Stege, og dér kom hans Hest i Bøndernes Vaage. 
Selv reddede han sig i Land. Juleaftens Dag kom 
Svenskerne, men de fik ikke Lov at komme i Land, 
og et Par Uger efter kom de igen, saa sloges de med * 

dem paa Isen og viste dem Vejen hjem. Lensmanden i 

og Obersten paa Møen vilde beholde ham og give ' 

ham en anden Hest, men han kunde ikke glemme sin 
tabte Polak og var gaaet til Snaphanerne paa Sjælland | 

igen. Da fik de at vide, at Svenskerne sejlede til \ 

Langeland, og han havde saa i største Hast begivet 
sig dertil med to Gønger. Paa Langeland havde han 
været hos en Herremand, der hed Vincens Steensen, 
og saa faa de end var, sloges de dog med Svenskerne, 

da de kom, og fik dem drevet tilbage til deres Skibe. 
»Jeg kendte mange af dem,« sagde Lasse, »der var Folk 
hjemmefra imellem dem, tror jeg, skaanske Præste- og 
Sogneryttere kanske. Nu var de jo svenske og jeg 
var hos de Danske, men Guds Død, — hvem af os 
er da nu paa rette Parti? — For Pokker! c tilføjede 
han, og hans Stemme lød et Øjeblik helt barnlig for- 
knyt, »hvor i den vide Verden er mit Hjemland? Min 
Hest er død, min Klinge er sprungen og min Ed 
har jeg brudt.« — 

Saa fortalte han, at da Svenskerne nogen Tid efter 
kom igen, tog de Øen og slog Hr. Steensen ihjel, 
men han selv undløb, og nu var han her. — 

Da de andre havde berettet ham, hvad der var sket 
hos dem, medens han havde været borte i den lange 
Tid, og hvilke Planer de havde naar Fjenden kom, 
sagde han: »Gaa nu hjem, lille Moer, og fyld mig en 
Madpose, der kan vare Paasken ud, saa skal jeg nok 
sørge for mig selv. Og gaa Du nu ogsaa hjem til 
Dit Hus, Ole Hassel, og bryd Dig ikke om mig. Du 
og de andre Mænd her paa Øen vil snart faa ubudne 
Gæster, som vil gøre Jer Livet surt nok. Men se til, 
at Du hytter det for Dig selv og vor Moer. Drengen 
gør de ingen Skade. Sig til Bymændene, at de skal 
grave ned, hvad de vil bevare, men langt ude paa 
Marken og ikke hjemme ved Husene, sig dem, at de 
skal genne deres Heste og Kreaturer og unge Piger og 
Koner ud i Skovene, helst sydpaa, langt borte herfra. 
Sig dem, at det ikke kan nytte, at de bygger Skan- 

ser. Ulykken vil komme over dem, om ikke den ene 
Dag saa den anden. Sig dem alt det og husk det 
selv. Men sig ikke noget Menneske, at Lasse Måns- 
son er her i Skoven, for saa vil de dræbe mig, de vil 
tro, at jeg forraader dem, og jeg maa skjule mig til 
Krigen er forbi. — Gaa nu hjem til Dit Hus, Ole 
Hassel, og hent mig en god Bindøxe og en lille 
Hvæssesten og hvad andet Du kan skaffe mig, for 
at jeg kan tømre mig en Hytte i Skoven. Efter 
Paasken paa samme Tid som nu, vil I finde mig her, 
og saa vil jeg sige Dig Tak, ifald Du saa vil give mig 
Bly og saa meget Krudt Du kan forskaffe mig. Jeg 
maa vel have Lov til at tage mig et Dyr i Skoven til 
Behov.« 

Anne og han blev siddende sammen i Skoven til 
hen ad Daggry. Hun fortalte ham endnu mere om 
Byen og de hjemlige Forhold. Det havde længe været 
bestemt, at hun skulde bort, ned til Hasselø eller til 
Bøtø, hvor de havde Slægtninge. 

»Og vil Du da rejse og lade mig blive her alene? 
Vil Du ikke komme og bo hos mig i Skoven?« 

»Jeg er bange for Dig, Lasse.« 

»Som den Dag paa Kirkegaarden, da Du sagde, jeg 
havde forhexet Dig?« 

»Nej, ikke som den Dag paa Kirkegaarden — og 
alligevel — den Dag, da lovede jeg Præsten i hans 
Kammer — « 

Der bævede et lille usikkert, ømt Smil om hendes 
Mund, der nu gik over til Graad. Hun havde læng- 

tes efter ham Dag og Nat. Men hun vidste jo, at det, 
at føje en Mand i hans Vilje, var Synd. Ja, Synd, 
Synd. Hun havde aldrig hørt andet. Præsten havde 
sagt det baade i Kirken og i Gaarden, mange, mange 
Gange, hendes Moer havde sagt det, ja alt det, der 
stod i Salmerne om Synd og Skrøbelighed og Ussel- 
dom var jo kun det, netop det: at elske Lasse Måns- 
son og give sig hen til Lasse Månsson. Hun kendte 
jo saa godt det altsammen, dette med aabenbar Skrifte 
og Syndernes Forladelse. Hun laa om Natten og 
tænkte paa ham, — men i Drømme havde hun set 
sig selv ligge knælende i Kirkens Kor, hun havde 
hørt den gamle Præst raabe i hendes Øre, saa hun 
mærkede den skarpe Lugt af hans syge Aande, og 
han havde spurgt og spurgt, og selv om hun hviskede 
en Tilstaaelse, blev han ved, til hun højt og lydeligt 
for hele Menigheden tilstod sin Synd — den hun aldrig 
havde begaaet, — alt det havde hun drømt. Aa, hun 
huskede det jo fra Degnens Karen, da hun kom i 
Ulykke. Den Dag hun efter Gudstjenesten havde set 
hende ligge paa Kirkegulvet og slide i sit Haar og 
skrige af Graad i sin umaadelige Skam og Beskæm- 
melse, — aa, hun huskede nok, hvorledes hun og hen- 
des bedste Veninde, Else fra Sundgaarden, som nu 
var gift nede i Horbelev, hvorledes de bagefter havde 
skjult sig ude paa Kirkegaarden og trykket sig ind 
til hinanden og grædt og grædt. >Aa, Lasselille, 
mange stakkels Piger har forladt Hjem og Slægt 
med deres Ulykke og Skam og født deres Barn hos 

fremmede Folk, hellere end at lide saadan Forsmæ- 
delse.« 

Da tog Lasse det lille skælvende Menneske i sine 
Arme og svor en dyr Ed, at han skulde staa ved 
hendes Side, saa at ingen Skændsel og Vanære skulde 
ramme hende, og være trofast — »som det en ærlig 
og uforsagt Krigsmand egner og anstaar.« Uvilkaarlig 
gled Ordene fra den brudte Ed ham frem paa Læ- 
berne, thi det var for ham, som aflagde han en ny 
Fane-Ed. 

»Aa lad mig alligevel blive hjemme hos de Gamle,« 
bad hun. 

»Ja,« svarede Lasse, »men naar Svenskerne kom- 
mer, kan Du ikke være dér, saa maa jeg være Din 
Vagt, ingen anden.« 

»Ja, naar Svenskerne kommer, — saa hent mig, 
Lasse!« sagde hun bestemt. 

BØNDERNES Fredsskov gik umærkelig over i de mæg- 
tige Ege- og Bøgeskove, som den Gang bedæk- 
kede det nordvestlige Hjørne af Øen helt ud til Ky- 
sten. Det var Skove fra gamle Dage, der fornyede 
sig selv alt eftersom Tiden og Menneskene gjorde Ind- 
greb i dem. De havde forhen været Almindinger, nu 
var det Kronens Gods, der vel havde en Grænserider 
her og en Skovfoged dér, men forstmæssig Behandling 
kendte Skoven ikke. Bønderne drev deres Svin der- 
ind, og den Oldengæld, de skulde betale, var tidt svær 
nok at faa ind. 

De store Lysninger inde mellem Skovene laa mest 
udyrkede hen som Græsmarker og Moser, hvor Krea- 
turerne gik løse det meste af Aaret. Men selve Sko- 
ven længst borte havde en Urskovs uberørte, ubetraadte 
Karakter. Der fandtes utilgængelige sumpede Elle- 
skove, gamle mørke, mossede Egeskove, hvis knudrede 
Stammer støttede en sammenfiltret, forviltret, sammen- 
trevlet Opvæxt af Tjørn og Hassel, Kristtorn og Ener, 
Tax og Benved, og hvor Brombærrisets Knive og Vild- 
rosens Syle holdt Vagt mod levende Væsners Indtræn- 



IIO 

gen. Men ikke alene derfor vovede Menneskene sig ikke 
derind. De nærede ogsaa Rædsel for Skovens Mørke 
og Hemmelighedsfuldhed, de dristede sig ikke ind i 
dette ukendte, vildsomme Øde, hvor onde Aander og 
krybende Trolde kunde lure. Ikke engang de ranglede 
Køer og de højbenede, skarpryggede Svin, der gik 
løse i Skoven, kom herind. Byhyrden holdt dem derfra, 
for at de ikke skulde blive forgjorte og forhexede af 
Nisser, Ellefolk og Troldtøj. Der var skummelt og 
lummert derinde ved Sommertid, ingen Vind naaede 
derind, og om Vinteren blev Sneen liggende over 
Grenenes Næt og naaede ikke Jorden. Fra den fug- 
tige Bund og fra de ubevægelige Sumpe, Moradser og 
Moser steg dovne, raadne og febersvangre Dunster op 
og mættede Luften med Stank og kvalmende Taager. 
Men inde, hvor Skoven var yngre og Træerne høj- 
stammede var der Kølighed nok, dér, hvor Aaen ris- 
lede gennem Kløften, og dér, hvor Græsset groede frit 
og saftigt mellem de unge Ege, eller hvor de unge 
Bøge stod over den brune Bund, fandtes der Frisk- 
hed og Dejlighed nok. Men dér kom ingen. Bønderne 
holdt mere af de gamle Træer for deres Frugtbarheds 
Skyld, dem skaanede de, og naar de skulde have 
Brændsel lod de sig nøje med Vindfælder og de unge 
Træer, der ikke bar Olden og Agern. Men hvor Egen 
og Bøgen og Ellen gav lidt Plads, kom der andre 
Træer frem. Asken paa de gamle EUetrunter, Espen 
ude i Lysningerne, eller der bruste en Underskov op 
af Birk med Enebær og Gyvel og Lyng, der dækkede 

over mægtige, frønnede Træstammer, fældede af Vin- 
den eller faldne af Alder, overgroede med grinende 
grønt Mos, hvide trevlede Lavarter, Svampe og Slyng- 
planter. 

Vandet maatte selv skaffe sig Plads inde i de store 
Skove. Ingen ledede dets Vej ved Grøfter og Afløb, 
det banede sig en Vej, hvor der var Fald, og hvor 
det ikke fik Magt, blev det staaende, bredte sig i flade, 
lave Søer, sivede ned i den løse Jord og lavede Moser 
og Kær, som om Sommeren tørrede ind og stod be- 
voxede med Siv og Kæruld og stive Græsser. Men 
naar Regnen strømmede og Sneen tøede, kunde disse 
Søer svulme op, bløde ud, sive igennem og blive bund- 
løse Sumpe og Moradser, der i Tidens Løb blev Hænge- 
moser med Gungedynd og endte som store Tørve- 
moser. 

I disse Skove havde Lasse Månsson søgt sig et Fristed. 

Han gik med Sækken paa Nakken milelangt ind i 
Skoven, derhen, hvor Menneskene og Kvæget ikke 
kom. Han gik gennem gamle Ege- og Bøgeskove, 
hvor han saa', at Svinene havde gennemrodet og op- 
pløjet Bunden, over vidtstrakte Lysninger og Græsmar- 
ker, over udtørrede Moradser og Kær, hvor Jorden 
gyngede under ham, og ind under højstammede Træer, 
hvor Underskoven stod tæt, indtil den blev helt uigen- 
nemtrængelig. Saa drejede han af, og Landet skraa- 
nede ned til en umaadelig Mose. Solen var kommen 
op? og efter her at have hvilet sig en Stund, gik han 

videre for at komme over paa den anden Side af denne 
Mose, hvor Skoven atter hævede sig. Han søgte Vej 
mellem Tuer og Huller, men han maatte drage Støv- 
lerne af, og hans Fødder sank i den brune Vælling, 
saa Trevler og Græs borede sig ind mellem Tæerne. 
Naar Varmen kom, vilde der nok blive tørt, tænkte 
han. Da han kom over, stod han ved Foden af en 
skovgroet Bakke, næsten den eneste i det flade Land. 
Oppe fra den sænkede Skoven sig ned i en mørk og 
skummel Dal, hvor Lyset næppe trængte ned og hvor 
Krat og Buske ikke kunde trives under de gamle Bøges 
Kroner, der laa tætte som et Laag over den, og de 
lave, knudrede, krogede og vanføre Træer lignede 
gamle puklede Trolde, der med lange skrævende 
Skridt kravlede og stavrede ned ad Bakken. Luften 
herinde pressede ham for Brystet, han skyndte sig 
videre og han kom til en tynd Egeskov med høje, 
ranke Stammer. Han kunde se, at den unge Opvæxt 
her var forbidt af Dyr, og han tænkte med Glæde paa, 
at her maatte være Vildt. Han gik videre og kom 
ind, hvor Skoven stod stor, ensom og uberørt, som om 
den aldrig var betraadt af et levende Væsen, intet 
andet Sted havde den forekommet ham saa rolig og 
sikker. Der var Træer af alle Slags og et Sted veg 
de tilbage paa begge Sider af en smal Fordybning 
eller Kløft. Det var mere en Revne i Jorden end en 
Kløft, den lignede et Snit i Kød af en Kæmpekniv, 
thi den var bred foroven med skarpe Rande og gik 

ganske snæver til forneden. Jorden var sandet, stenet 
og tør. 

Her standsede han. Han saa' sig nøje om til alle 
Sider og hørte i Stilheden sit Hjærtes Banken. Saa 
slog han Kors for sig mod alle Verdens Hjørner og 
besluttede at bygge sin Rede. 

Og nu begyndte disse Dages voldsomme Arbejde, som 
han drev med den Rastløshed, som kun den kender, 
der har arbejdet for at døve Tanker, der gærer, eller 
dæmpe en Ild, der brænder. Øxeslagene lød i den 
stille Skov og hidsede ham med deres Klang, og han 
fældede Træer, som om han huggede løs paa Fjender. 

Nede i Kløften^ der kun var faa Alen dyb, gravede 
han en Plads, glattede Siderne omhyggeligt og be- 
klædte Vægge og Gulv med alle de mange friske 
Tømmerstokke af Bøg, Elm og Ask, som han med 
Nøjagtighed havde afkvistet. Han lagde dem saa tæt 
til hinanden og føjede dem saa fast og nøje sammen, 
at det næsten blev Kunst Han anbragte Spærretræer, 
Stivere og Tvertræer oppe, hvor det flade Tag skulde 
være, og saa nøjagtig blev de afpassede fra Væg til 
Væg, og med saa megen Omhu var de falsede ind i 
hinanden og bundne sammen med Egevidier, at dette 
Tag laa saa fast som selve Jorden at træde paa. To 
Rum lavede han i sin Hytte og i det inderste gjorde 
han Ildstedet, der havde Udgang for Røgen i Loftet, 
ligesom Lyset i det forreste Rum kom ind gennem 
Døren og Hullet i Taget. Men dette gjorde han ikke 
færdigt, før han havde stoppet alle Mellemrum mellem 

Laodet i Vaade 8 

Væggenes Tømmerstokke med Mos. Han gik over 
mellem de gamle Ege, hvor han havde set det voxe. 
Det var den første Dag, han undte sig lidt Hvile. 

Det grønne, fugtige Mos laa tykt og blødt som en 
altfor stoppet Dyne svøbt om Træernes Rødder lige- 
som for at varme dem. Længe stod han og betragtede 
det, undrede sig over, at det var saa bitte smaat, saa 
fint og tyndt og kunstigt helt ud i de spinkleste Stilke, 
det var som grønne Haar, som Silkefnug, som de lyse 
Gulddun, han havde set kigge frem i Nakken 
under Annes grønne Hue. Da hørte han Fugleskrig 
oppe i Luften, det var Lærkerne, de kom trækkende 
i Flokke, hvinende af Jubel. Han saa' op. Nu kom- 
mer Foraaret vel og Varmen, tænkte han. 

I de første Dage gav han sig kun ringe Tid til at 
hvile og spise, men arbejdede som i Feber. Han havde 
kun Saltmad og Brød at spise og en Slurk Vand at 
drikke, men denne tynde Drik var han, som alle Da- 
tidens Mennesker, kun lidet vant til. Han gjorde heller 
ikke Ild de første Dage, men da han fik fældet en 
Del om Hytten, saa Solen kom ned til den, lagde han 
Pinde, Trøske og Mos til Tørring paa en Sten. Han 
slog saa Ild, der fængede, og fra nu af holdt hån Glø- 
derne vedlige. 

Mørket overraskede ham altid i Arbejdet. Han kunde 
staa og hugge, saa Sveden drev af ham, naar det kom 
listende. Saa standsede han, saa' sig om og en sælsom 
Følelse af Ensomheden kom over ham, han gøs, skuttede 
sig, saa' sig atter om nogle Gange og lyttede. Længe 

gik han saa frem og tilbage, indtil han blev træt og 
satte sig og stirrede ind i Mørket. Saa tog han sine 
Vaaben, lagde dem ved sit Leje, svøbte sig i Pelsen 
og sov. 

Endelig en Dag lagde han Taget af lange stærke 
Spær, hvorover han bredte Bøgegrene, dækkede med 
Flager af Bark, som han havde flænget af Birketræerne, 
og derover fyldte han et tykt Lag Jord, som han 
stampede haardt. Inden Sommeren kom var det ved 
Fugtigheden udefra og Varmen indefra overgroet med 
frodigt Græs, og han vidste at udslette al Spor af Ar- 
bejdet saa vel, at intet menneskeligt Øje kunde op- 
dage hans Bolig. 

I de sidste Dage havde han givet sig mere Tid. 
Han tog sin Bøsse og strejfede omkring for at lære 
Skoven at kende. Han lærte at forstaa Lysets evige 
Omskiften, naar Skyernes Skygger drev gennem Sko- 
ven og gjorde mørkt dér og lyst her, saa den ene Del 
stod i solgylden Festglans og den anden laa i det 
mørkeste Kirkemulm, for straks efter at skifte, saa det 
sorte blev lyst og det lyse sort. Naar Vinden drev 
sit Spil, følte han sig aldrig alene. I den første Tid 
syntes han tidt at høre Stemmer omkring sig, der 
vexlede Ord, men saa lærte han Vinden at kende. 
Den susede sagte og hviskede ensformigt, det var lige- 
som Skoven drog Aande, snart i rolige, langsomme 
Drag, snart i hastige, stakaandede Feberpust. Eller 
ogsaa kom Vinden brusende og larmende i Stød, der 
overdøvede alle Lyde og fik Kronerne til at bøje sig 

8* 

og lægge sig, indtil de atter foer hen og alle Grenene 
rettede sig deroppe, Smaakviste regnede ned og nogle 
store raadne Grene kom bragende, stødte imod og 
faldt med et Smask paa den bløde Jord, — saa be- 
gyndte den stille, evige Susen igen. Solpletterne spil- 
lede og Fuglene sang. 

Tæt ved Hytten løb en lille Bæk, der havde Fald 
mod Vest mod Fjorden. Han fulgte dens Løb, opda- 
gede at den blev bredere og kraftigere, og han fandt 
da en lille Sø. Der var sid og blød Jordbund omkring 
den, hvori Elletræerne holdt Vagt, Trunte ved Trunte, 
helt inde imellem dem laa Søen, ensom, uberørt og blank. 
Maaske havde intet Menneske set den før. Her skød 
han sin første Buk. Skuddet smældede gennem Sko- 
ven med et tordnende Brøl, og efter at det var døet 
hen, kom der en Stilhed, helt forskellig fra den, der 
plejede at herske — saaledes som et Menneske bliver 
tavs og stum af Forbavselse var Stilheden: — hvem 
vovede at forstyrre Skovens Fred? Røgen blev hæn- 
gende og trak saa langsomt svævende hen mellem 
Stammerne som en Aand, men i Tavsheden syntes 
han atter, at det hviskede om ham — ja, var der 
ikke? — Saa' han ikke dér? — Kiggede det ikke paa 
ham? — Stod der noget der inde i Mørket? Saa lo 
han, tog Dyret og gik. 

Det blev Foraar, mærkede han. Græsset kom frem 
og Knopperne var saa tykke og fede, saa glinsende 
og klæbrige. Vandet rislede afsted overalt, og han 
saa' mælkehvide Taager glide hen over Markerne for 

bløde, svage Vestenvinde. Solen stod om Morgenen 
bag et Slør med en fedtet Glans, men op ad Dagen 
fik den Magt og hvide, flossede Silkeskyer gled hen 
under Himlen. Han hørte Viberne komme dragende 
med skarpe Skrig, og saa kom alle de andre Fugle, 
og hver Dag flere og nye, store og smaa. Alliker og 
Høge og Musvaager og Vipstjerter. Han hørte Træk- 
ket om Natten højt oppe over Skoven, alle Slags Fin- 
ker og Vandfugle, og en Morgen saa' han Tranerne 
trompetende deroppe i en kiledannet Flok. 

Dagen kom, da han havde sat Anne Stævne. Da 
han nærmede sig Bondeskoven, gik han listende og 
spejdende for ingen at møde og laa længe derinde til 
det var mørkt. Saa kom hun. Hun var urolig og 
ængstelig. Bønderne havde faaet Nys om, at han havde 
været i Byen, rimeligvis gennem Helle, og hun var 
bange for, at de vilde gennemsøge Skovene. Lasse 
lo, han var sikker paa at være godt skjult, og Bøn- 
derne kunde ikke forlade Skanserne. Hun fortalte ham, at 
de alle troede saa fast, at han var Svenskernes Spion, 
at de, da han havde vist sig, nu ventede Fjenden 
hver Dag. 

»Det gør de vel i,« sagde Lasse, »han kommer nok.« 
Hun viste ham, hvor i Skoven der var gemt Føde- 
varer til ham og alt det, han havde bedt om, men 
hun var ængstelig for hans Skyld og bad ham om at 
gaa og skjule sig, og dog kunde hun ikke rive sig 
løs fra ham. Saa sad de da længe hos hinanden, og 

han fortalte hende, hvorledes han havde det derinde 
og om Hytten, han havde bygget, og hun syntes lige- 
som at høre et Æventyr, og at der inde i Skoven, hvor 
der ikke levede andre end han, maatte være evig Fred 
og Lykke. 

»Naar Svenskerne kommer ?€ spurgte han. 

»Saa hent mig. Lasselille le 

Gid han vilde komme, tænkte Lasse. 

I den paafølgende Tid strømmede al Foraarets Liv 
gennem Lasse, han følte Haabet og Forjættelsen i sig 
og om sig, i Jorden, i Luften. Nu var der ikke mere 
ensomt i Skoven, alt var Liv, han hørte Skovens 
mange Stemmer omkring sig, Blade, der brød og Blom- 
ster, der hviskede, det tørre Løv, der raslede. Vindens 
Susen og Regnens Prikken og Pjasken. Selv Træerne 
var levende; før syntes han, at de havde staaet saa 
stille og set paa ham, nu saa' han, at de traadte til- 
side for ham, naar han nærmede sig en Lysning, han 
saa' at de bøjede sig, nikkede og hilste, eller rejste 
sig og slog med Nakken. Og naar han gik over de 
store Græsmarker fra det ene Stykke Skov til det 
andet, syntes han Træerne fjernede sig fra ham og 
veg, ja flygtede. Men naar han kom ind mellem Træ- 
erne, var det, som om de stimlede sammen om ham 
fra alle Sider, sluttede sig om ham, saa han ikke 
kunde komme frem. Det var ikke ham, men Træerne 
der var levende, syntes han. Der stod et Par Aske- 
træer ved hans Hytte. Han sad tidt og saa', hvorledes 

de bøjede sig mod hinanden som To, der talte sam- 
men fortroligt og inderligt, Grenene bredte sig, løftede 
sig og sænkede sig, og rystede og virrede med deres 
Kroner. Alt det kunde han se. 

Bøgene ved Udkanterne af Skoven begyndte at blive 
grønne, og deres lange nedhængende Grene svajede 
frem og tilbage i Foraarsvinden og vinkede til ham, 
men naar han gik forbi dem, kastede de visne Grene 
og Kviste efter ham, og naar han vendte sig, syntes 
han, at han hørte dem le. Saa vendte han sig ikke, 
før han foer sammen ved det pludselige Brag af en 
frønnet Gren, der slog ned i den fugtige Bund og knu- 
ste de fine, grønne Spirer. 

Ja, nu var Skoven ikke mere tavs. Han hørte alle 
mulige Lyd, baade Graad og Latter og Hvisken og 
Mumlen, for nu var alle Fuglene komne. Det havde 
været Nordenvind nogle Dage med Kulde og Regn, 
men da det saa en Dag blev ganske stille og varmt, 
myldrede pludselig alle Skovens Sangfugle i Træer og 
Buske, bag Stene og Tuer og i Sivene ved Søen, 
overalt. Der blev en Travlhed og et Liv. Han hørte 
Stæren fløjte og saa' Rødkælken sidde og synge saa 
dens røde Strube dirrede derved. Han hørte Puslen 
inde under de lave Buske og saa' Solsorten smutte 
ud og leende flyve inde i Skoven. Han fandt en Skov- 
mus, der havde bygget Bo i en gammel Fuglerede. 
Det var en hel Begivenhed for ham, og han tog den 
hjem til sin Hytte og tæmmede det lille brune Dyr 
med den hvide Bug. Han morede sig over Lækatten, 

Og hans Øre skærpedes i Stilheden, saa han kunde 
høre dens lette Dans paa den haarde Sten, ja, alle 
smaa Lyde blev store, en Snog, der rørte sig i de 
raslende Blade, larmede som en Kæmpeslange, en Ræv 
eller en Buk, der brød gennem Risbøgen, bragede 
som en Elefant, og et Par Grene, som Vinden gned 
mod hinanden, skreg som et Kæmpedyr i Vaande. 

Dagen igennem var han optagen af sit Arbejde. Men 
han iagttog nu med skinsygt Blik Fuglene omkring 
sig, thi han saa' at de byggede baade klogere og 
bedre end han havde gjort. Han lærte af Rørdrum- 
men nede ved Søen at flette en Skærm for Døren af 
Siv, og han tømrede en Seng af glatte Enebærstager 
og redte i den et Leje af det fine Græs, som han saa' 
nogle Fugle hente ude paa Engene, et Leje, der duf- 
tede af Friskhed, men selv laa han paa de tørre Blade 
ved Arnestedet. Vejen til Søen gjorde han farbar 
med Sten og Kvas, saa man kunde gaa tørskoet helt 
ud til dens blanke Spejl; og dér satte han en Bænk. 
Det tog megen Tid altsammen. Krigerlivet havde 
gjort ham snild og nævenyttig, og det ene Arbejde 
fremkaldte det andet. 

Men henad Aften kom Ensomheden over ham. Saa 
gik han tidt til Udkanten af Skoven og saa' over i 
Retning af Byen. Han laa her og lyttede til en Stil- 
lids, der altid sad i samme Træ, paa samme Gren, 
og som vel havde sin Rede dér. Den udstødte det 
samme entonige Skrig, kort, skarpt og saa ivrigt, at 
dens Stemme undertiden slog over; men inde fra Krattet, 

hvor han aldrig havde vovet at trænge ind, hørte han 
ligesaa vedholdende en lille syg Lyd, et Klynk, en 
Tone af en Hulken eller Suk, som naar man hører en 
Syg, der er pint af Smerter give sig og som synes 
det letter at stønne regelmæssigt. Saaledes klynkede 
det i Krattet; men hvad det var, vidste han ikke. Den 
stærke Karl følte sig saa vemodig og forknyt, at han 
ikke vidste, hvad han skulde gøre. 

Hidtil havde han aldrig tænkt højere eller dybere 
over nogetsomhelst andet end det, Livet i Øjeblikket 
tilbød, gav og rakte ham, og han havde altid grebet 
til med begge Hænder, med alle Sandser vakte, det 
hele var gaaet som en Leg. Sygdom kendte han ikke, 
den, der var syg, skulde helst dø, syntes han, og 
Smerter, — ja det sved jo i Kødet, naar Kuglen blev 
pillet frem og naar Stikvunden og Hugsaaret blev 
brændt ud, men saa var det jo forbi. Døden havde 
han set i Øjet og selv givet dem Døden, der vilde 
dræbe ham, men ogsaa det var jo kun en Leg, ikke 
andet — men nu! 

Hun havde gjort ham blød. For hendes Skyld var 
det, at han var bleven Fanen utro og var bleven en 
uærlig Desertør! Han kunde ikke komme uden om 
den Tanke; — selv om det var for hendes Skyld, for 
sit Lands, sin retmæssige Konges Skyld, — vidste 
han jo dog, at hans Navn nu var foragtet mellem 
hans fordums Kammerater, at de spyttede, naar de 
nævnede det, at det blev slaaet op paa Galgen mel- 
lem Tyve og Røvere. Paa Galgen! Dér hørte han 

hjemme! Han greb ind paa Barmen, knugede Amu- 
letterne i sin Haand og tog den lille Skindpose frem, 
hvori han gemte Pergamentet med Faneeden. Han 
kunde ikke læse den, men han vidste, hvad Bogsta- 
verne sagde. Saa rev han den i smaa bitte Stykker 
og spredte dem omkring. Det lettede ham, syntes han, 
som om det havde været en Pagt, hvori han havde 
forskrevet sin Sjæl. Nu tænkte han først med Glæde 
paa det, han havde udrettet paa Møen og Langeland. 
Hidtil havde han havt en Følelse af, at alle mistænkte 
ham. Snaphanerne selv havde ikke troet ham, de saa' altid 
saa sælsomt paa ham. Han huskede nok den Gang 
Vincens Steensen og hans smukke Frue ovre paa 
Langeland rejste sig, da han satte sig for at spise. 
De saa' vel alle Desertøren i ham.? Selv Ole Hassel 
mistænkte ham og havde kviet sig ved at modtage 
hans Penge. Nej, der var kun En! En! Og han rejste 
sig og strakte i mægtig Længsel sine stærke Arme 
op imod den hvide Foraarshimmel. Alt paa den vide 
Jord var intet for ham, kun Anne! Anne! 

Men da hørte han den samme ensformige lille klyn- 
kende Lyd inde i Krattet, og i samme Øjeblik trængte 
Ensomheden sig sammen om ham, hævede sig fra 
Jorden, sænkede sig fra oven, nærmede sig fra alle 
Sider, den laa over ham som et Tryk, der pressede 
og skruede ham. Skovens forfærdelige Stilhed klam- 
rede sig om ham som en Mare, han sprang op i vild 
Angst, saa' sig raadvild om og med et Skrig gav han 
sig til at løbe og løb, løb — Rædslen drev ham med 

sin Svøbe i en vanvittig Flugt, indtil han med ban- 
kende Pulse, klappende Hjærte og drivende af Sved 
laa med Ansigtet i den bløde, sorte Jord og indaandede 
Muldets stærke Duft. 

Saa rejste han sig halvt og lyttede. Han hørte sik- 
kert en hul Trampen som af én eller noget, der løb; 
det kom ovre fra Højskoven! Det var ikke som et 
Dyr, hvilket Dyr skulde det være? En Ko? Her var 
jo ingen Ko, og et Raadyr tramper ikke! Et Menne- 
ske med Træsko paa sumpet Jord? Men Jorden var 

ikke sumpet ! Saa kom det igen, sagte, listende 

hans Gane var tør, han kunde ikke synke, ikke skrige 

dér — dér mellem de grønne Bøge — det 

sorte, lodne Hoved Helhesten ! ! Han skreg Ordet 

vildt, saa det gjaldede i Skoven Og Hel- 
hesten gjorde omkring og galoperede afsted mod Ud- 
kanten, hvor der stod en Flok af Bøndernes andre 
smaa, skikkelige, stikkelhaarede Udgangsøg. 

Da skammede den stærke Lasse Månsson sig og 
tørrede Sveden af sit Ansigt. Han klappede de smaa 
Hestes lodne Pels, og glad ved at træffe levende Væsner 
fulgte han efter dem til en stor Slette nordpaa, hvor- 
fra der ikke var langt til Stranden, og hvor Græsset 
stod kraftigt og saftigt. Han stod længe nede ved 
Vandet og spejdede over mod Sjællands Kyst, hvor 
Svenskerne huserede, — han var vel den eneste, der øn- 
skede, at de snart maatte komme. 

Han gik nu hver Dag til Nordstranden for at spejde 

og fiske. En Dag søgte han gennem Skoven mod 
Vest helt ud paa Næsset for at naa Sundet. Han gik 
efter Solen gennem den uvejsomme Skov, der ofte var 
saa uigennemtrængelig, at han maatte gøre store Om- 
veje uden om Kratskove, Moser og Moradser. Han 
saa* meget Vildt, enkelte Dyr, han ikke kendte, og 
hørte Fugleskrig, hvis Lyd var ham helt fremmed. 
Saa naaede han Guldborgsund. Paa Lollands Kyst saa' 
han kun store Skove, men mod Syd kunde han se 
Færgegaarden ved Guldborg. 

Nede ved den gamle Træbygning, hvorfra en Allé 
med høje Popler førte ud til Færgebaadene, var der 
altid mange Folk; der boblede og piblede af Liv og 
Mennesker ligesom i en sprudlende Bæk, naar en Sten 
stopper Løbet. Herregaards-Familieme plejede at be- 
nytte den idylliske Plet til Maal for deres Udflugter 
eller til Bedested paa deres Rejser. De adelige Da- 
mer og deres Kavalerer — Friis'er, Urner, Grubber, 
Rosenkrandser, Kaas'er og mange andre slog sig 
ned i det høje Græs ved Stranden eller i Nødde- 
krattet, og Glæden over de svære Madkurve, de 
fulde Bægre og den drøje Spas gav sig Luft i Latter 
og Sang. 

Nu var der ogsaa mange Folk dernede og megen 
Uro. Lasse kunde skimte Blinken af Vaaben, og Baa- 
dene gik fulde over til Lolland og kom tomme til- 
bage. Noget maatte der være sket! Var Fjenden 
kommen ? 

Han satte i Løb Nord paa langs Stranden. 

Da han naaede ud paa Næsset, hørte han en stærk 
Skydning Øst paa, men da han intet kunde^ se, løb 
han videre helt ud paa Odden mellem Vaalse Vig og 
Valnæs. 

Her gik Skoven helt ud til Strandens høje Skrænt, 
men Træerne var lave og forpiskede af Vinden og dannede 
et forvirret og forviltret Krat af Egepur. Den Skov, som 
havde kæmpet sig i Vejret, havde Frosten bidt og 
gnavet og Stormen revet og flænset, saa den havde op- 
givet Ævret og var gaaet ud og Træerne strakte de nøgne 
Pinde fra sig. Men de satte deres tørre Benrade mod 
Vinden, og deres bladløse |Grene og Kviste tog fat 
ind i hinanden, saa de dannede Ly og Læ for dem 
bagved, der saa fik Kraft til at holde sig grønne. 
Stærkere og frodigere skraanede de opefter, — det 
saa' ud som Skoven flygtede for Vinden og Vandet, 
men blev standset af en stærkere Magt. 

Lasse naaede op paa Skrænten og saa' strax fire 
mægtige Skibe, som af og til sendte Skud ind over 
Landet østerpaa Han gav sig ikke et Øje- 
bliks Tid, men vendte om og løb. 

Denne hans Hjemvej gennem Skoven glemte han 
ikke siden. Det syntes ham, at Træer og Krat, Buske 
og Slyngplanter kom ilende til for at spærre ham 
Vejen og spænde Ben for hans Fod, at Sumpe og 
Kær boblede op af den gyngende Jord for at suge 
ham i sig. Mange Gange var hvert Skridt ham en 
Kamp, som et Haandgemæng med Fjenden i en Bre- 
sche. Men jo vanskeligere det var for ham at vinde 

frem, jo mere hidset blev han, og han følte den stolte 
Hjærtebanken , som Kampens vilde Glæde altid frem- 
kaldte hos ham. Men da gik det op for ham, at det 
var Troldtøj og Trolddom, der hindrede hans Vej, 
og hans glade Mod svandt, han veg ikke, men han 
slog Kors for sig. Kors paa Kors medens han arbej- 
dede sig frem, og da han ved Solnedgang stod i Freds- 
skoven, dirrede alle Muskler i hans stærke Krop. 

Men Anne var der ikke. 

Han sneg sig ned til Landevejen fra Træ til Træ. 
Han hørte ikke Kanonerne mere og efter at have 
ventet længe, listede han sig næsten helt op til Byen. 
Den var som uddød, men da det blev mørkt, saa' han, 
at der blev tændt Lys flere Steder, og et Par Gange 
blev der hist og her aabnet en Dør, og en Skikkelse 
kom et Øjeblik ud og saa' sig om, men forsvandt 
strax igen. 

Lasse brændte af Utaalmodighed, og hans Uvirk- 
somhed pinte ham som en legemlig Smerte. Var Land- 
gangen afslaaet ? Sloges de dernede ved Stranden? Han 
hørte jo ikke et Skud! Hele Natten ventede han lige- 
som lænket til Stedet, hvor han sad. Da det blev lyst, 
hørte han atter Skibskanoneme, men nu kom Skuddene 
vestfra. Han forstod intet mere. 

Atter listede han sig ned til Landevejen, hvor han 
kunde skimte Taget af Ole Hassels Gaard. Nu hørte 
han Skydningen stærkere, men iøvrigt var alt stille, 
og der var intet Menneske at se op mod Byen. Fug- 
lene kvidrede lystigt i Buskene og boltrede sig i Støvet 

paa den hullede Vej, andet Levende saa' og hørte han 
ikke. Hen paa Formiddagen lød der Larm og Raaben, 
og fra sit Skjul saa' han en stor Flok blege, svedige 
og støvede Bønder komme løbende ad Vejen fra Guld- 
borg. Næsten ingen af dem havde Vaaben, og de 
fleste løb paa bare Fødder. En af dem holdt sin ven- 
stre blødende Arm oppe med den højre Haand. De 
saa' sig ofte om, og alle talte de højt og i Munden 
paa hinanden, de var tydelig nok paa Flugt, Lasse 
kendte flere af Byens Folk imellem dem. Da Bønderne 
naaede Byen, kom Kvinderne ud af Husene, og nu 
opstod der en stor Larmen og Skrigen. 

Atter løb han ind i Skoven til den store Sten, og 
næppe havde han naaet den, før hun kom springende. 
Hun var høj og slank, en Hættekaabe flagrede efter 
hende, og Huen sad højt paa det blonde Haar. 

»Kom, kom!« raabte hun, da hun saa' ham, og de 
tog hinanden i Haanden og løb ind i Skoven. 

DET var sket saaledes, som det staar i en Beretning: 
»For at bemægtige sig Øerne Falster og Lolland 
»afsendte Svenskerne fra Vordingborg et stærkt Korps til 
»Hest og Fods og med sodermanlandske Regiment. De 
»4 Krigsskibe kom paa Falster Rhed, ikke langt fra en 
»af de Danske opkastet Skanse. Dagen efter blev Skan- 
»sen beskudt, men Afstanden var for lang, Vandet for 
»lavt. Ilden blev uden Virkning. Derefter gik 2 af Ski- 
»bene til Guldborg Sund, hvor Vandet var dybere. Her 
»havde en stor Flok Bønder samlet sig og søgte paa 
»alle Maader forgæves at hindre Landgangen, men de 
»kunde ikke modstaa Svenskernes Ud af Kanoner og 
»Geværer, saa de strakte Gevær og gik til deres Hjem. 
» Nykjøbing By og Slot blev indtaget uden Mod- 
istand, og saaledes kom Falster i Svenskernes Hæn- 

»der.c 

— Og saa kom de væltende ind over Landet, og nu 
begyndte den samme haarde Trængselstid for disse 
Øer, som det øvrige Land saa længe havde kendt, og 
hvis Rædsel endnu lever i Befolkningen. Sagnene har 
bemægtiget sig disse Folkets Lidelser, men den klare- 

ste, reneste og urokkeligste Sandhed om den onde 
Tid findes i de gamle Kirkebøgers fattige Optegnelser. 
Pligtskyldigt har de stakkels Præster opført Navnene 
paa dem, de har begravet og dem, de har døbt, og 
vi læser Tiden ud af de magre Ord. 

Blandt de Døde findes f. Ex.: Bertel Christoffersen, 
som blev huggen ihjel af en svensk Kvartermester. — 
Peter Gravers Hustru, skudt af en svensk Rytter. — 
En Kvindes Barn, kommen hjemløs til Byen. — Item 
en Kvindes Barn, Moderen sagde sig med hendes Mand 
at være forjagen Hus og Gaard. — Item en lille Pige, 
som gik og tiggede, funden i Overdrevet. — Item 
Jacob Jacobsen, som blev skudt ihjel med en Pistol. 
— En Kusk, som blev skudt ihjel paa Gaden. — 
Item Jens Hugger, som blev stukken. — En gammel 
Kvinde, som er gangen fra sit Hjemsted i denne be- 
sværlige Krigstid. — En Pige, der flød i Stranden. — 
En Karl, død af Hug og Slag. — Salig Anders Peter- 
sen, hans døde Ben, som fandtes i Mosen og myrdet 
af de Svenske osv. osv., og blandt de Døbte findes 
alle de mange Børn, hvis Fædre — tidt rigtignok 
med nogen Tøven og Tvivl — af Præsterne antegnes 
at være svenske Ryttere, f Ex.: Moderen beretter at 
være voldtagen af 4 Ryttere. — Moderen udlægger en 
ubekendt Rytter, som hun sagde tog hende med Vold 
paa Marken. — Døbt et Barn, hvis Forældre var flyg- 
tet fra deres Hjemstavn for den store Indkvarterings 
Skyld. — Et Hittebarn, som blev hittet levende i en 
Have osv. osv. Kun en sjælden Gang findes længere 

Landet i Vaade g 



I30 

Optegnelser, som det vil være for vidtløftigt at anføre: 
Præsterne skrev sjælden mere end de allernødvendigste 
Ord, nogle opgav helt at optegne noget og fra andre 
høres kun et Fortvivlelsens Raab: nuUa sålus bello! 
pacem te poscimus omnes, o Jesu! skriger de. 

Men da alt dette skete, var Anne og Lasse skjult 
dybt inde i den ensomme Skov. 

Skoven stod stille og højtidelig, som om den ven- 
tede hendes Besøg. Den var klædt i al Jorderiges 
den skønneste Pragt. Hvide Piller og sølvgraa Søjler 
bar de lyse, grønne Hvælvinger, Solens gyldne Pletter 
og Prikker var stænket omkring paa bløde Tæpper af 
kobberfarvet Løv og blændende grønt Mos, hvide Stjer- 
ner og blomstrende Urter myldrede frem overalt. 

Men Anne saa* intet af alt dette. Undertiden stand- 
sede hun et Øjeblik ligesom tøvende og dvælende. 
Hun hørte ikke hans kærlige Ord, men fulgte ham 
blot som et fanget Kid. 

Først da de gjorde Holdt for at hvile sig, fortalte 
hun, at hun ikke havde sagt Forældrene, hvor hun gik 
hen. Hun skulde nok hytte sig, havde hun sagt. De 
var saa bange og havde havt saa travlt med at grave 
ned og gemme hen. Saa løb hun. Inde i Freds- 
skoven havde hun gemt Fødemidler og mange andre 
Ting. Det maatte han hente. 

Da det begyndte at blive mørkt og de gik videre 
over den store Mose, saa' hun sig hyppigt tilbage og 
holdt krampagtig fast i hans Skulder. Da de saa 

atter naaede ind i Skoven, gik hun raskere til, men 
da de endelig kom gennem Krattet og ind mellem de 
højstammede Træer, hvor Hytten var bygget i Kløf- 
ten, faldt hun helt sammen af Træthed. Han bar 
hende ind paa det friske, uberørte Leje, og idet hun 
strakte sig ud paa det med et Suk, sov hun strax ind. 
Den stærke Pige havde ikke havt Ord eller Udtryk 
for sin Sorg og Ve; Sindets stærke Bevægelse havde 
udtømt hendes Legemes Kræfter. 

Den Nat holdt Lasse sin første Riddervagt. Han 
stod uden for Hytten og lyttede eller sad i dens Dør 
og saa' ind i Mørket. Flinten laa over hans Knæ, Pi- 
stolen stak i Bæltet, og Sværdet stod med sin stum- 
pede Od plantet i Jorden ved Døren. Undertiden gik 
han ind og rørte op i Gløderne paa Amen. Ved deres 
svage Skær skelnede han hendes Ansigt, hun sov med 
Munden let aaben ligesom et Barn, saa han kunde 
skimte hendes Tænder. En Gang bøjede han sig ned 
^om for at kysse denne lille Mund, men da han mær- 
kede hendes sunde Aandedrag mod sin, smilte han 
kun og gik ligesom let beruset ud paa sin Post. Han 
var en lykkelig Mand den Nat, stærk som en Kæmpe, 
blød som et Barn. 

Hun sov til langt op paa Dagen. Da hun vaagnede, 
var hun som om hun nu først var kommen til Verden. 
Hun strakte sig stærk, sund og slank og rakte Armene 
op imod Himlen, hun smilte til Lasse, og hendes Kin- 
der blussede endnu af den stærke Søvn, der havde 
løst hendes Haar. 

9* 

Lasse var glad over, at Solen skinnede og over, at 
Vejret var varmt og klart. Han turde ikke rigtig 
se paa hende, han følte uvilkaarlig en vis Sky og 
en vis hellig Ærefrygt for hende, og for at faa Ende 
paa denne Følelse, der baade pinte og frydede ham, 
tog han travlt fat paa at ilde Gløderne op og bringe 
Vandet i Kog. Men saa kom hun til for at lave Mad. 

Dette bragte strax deres Tanker i Virksomhed. 
Undertiden blev han helt modløs, thi hun manglede 
saa meget, ikke alene Redskaber, men Mælk og al- 
skens Fødevarer. »Lasse, hvad skal vi dog gøre? c 
udbrød hun mange Gange, og hver Gang svarede han: 
»Jeg skal bringe Dig det, Anne! c Hun bad Bord- 
bønnen ligesom derhjemme: 

I Jesu Navn gaar vi til Bord, 
At spise, drikke paa Dit Ord, 
Dig, Gud, til Ære, os til Gavn: 
Saa faar vi Mad i Jesu Navn. 

Saa spiste de den tarvelige Kost, og aldrig har Mad 
smagt Mennesker bedre. 

Han viste hende alle sine Herligheder, ikke alene 
Hytten, der var saa stærk og lun en lille Rede, men 
Bækken og Søen og Krattet og den lille Mus. Rundt 
om Hytten i en stor Kreds havde han plantet smaa 
Kors af Grene for at holde alt Ondt ude, og det syn- 
tes Anne særlig godt om. Dagen gik med fælles Ar- 
bejde, og hun var saa virksom, ivrig og dygtig og 
satte ham i Virksomhed paa saa mange Maader, at han 
glemte alt andet. 

De sidste Solstraaler brændte mellem Træerne, og 
deres Strejflys spændte brede gyldne Bælter og Ringe 
om Stammerne og brødes mod Løvets lyse Blade, 
saa de gnistrede som udhamret Guld, og der var saa 
stille, at de hørte de smaa klynkende Lyd fra Fug- 
lene i deres Reder. De stod uden for Hytten, og han 
holdt hende endelig fast i sin Favn for første Gang 
den hele Dag. 

Da sagde hun: »Tror Du, de brænder og skænder 
derhjemme ?« 

Da lød langt, langt borte svage, skøre Toner af 
Kirkeklokkerne, der ringede Solens Nedgang. 

»Hør! De ringer, de ringer.U raabte hun, »saa maa 
jo alt være godt endnu It 

Han blev staaende uden for Hytten og lyttede til 
Klokkerne. Var dette ikke som selve Himmeriges Rige? 
tænkte han. Var dette ikke selve den gode Guds 
Fred? Ja Fred, ingen Tanke om Fare, ingen Sorg 
for Dagen i Morgen. Da lød ud til ham en barnlig 
Stemme, først spæd og sagte, saa klar og stærk; det 
var Anne, der bad sin Aftenbøn — og hun blev ved 
at bede, selv efter at Fyrstikken var slukket og han, 
stor og mægtig, kom ind, kastede sine Vaaben fra 
sig og lagde sig hos hende i Straaet og kyssede hen- 
des unge, længselsfulde Jomfrubarm og tog hende i Favn. 

Bøgen var udsprungen. Rønnen stod saa let og fin 
som en Hind i Skoven, og ved Udkanten voxede Hyl- 
den med kraftige Knuder af Blade, men den ranke 

Ask var endnu nøgen, og selve Egen grublede mørk 
og betænkte sig og lod Solen lokke Blomster frem 
ved dens Fødder. Nede i Mosen stod Dunbirkens 
Buske, deres hvide spinkle Stanmier, tynde Grene og 
skælvende Blade mindede om pur unge Piger. I den 
gamle Bøgeskov, hvor Træerne stod langt fra hinanden, 
groede Anemonerne — Hvidsimmer kaldte Anne dem 
— og gloede efter Solen med deres store Hoveder og 
drejede sig efter den, men i den lyse Egeskov voxede 
der mange smaa Buske af Hassel og Hvidtjøm, og her 
vrimlede det af den dejlige Blaasimmer. Anne gav 
ham de tre første, hun fandt og tvang ham til at spise 
dem, saa vilde han ikke faa Koldesygen hele Aaret. 
Det var mærkeligt alt det, hun vidste om Blomsterne, 
og hun havde Navne, som hun tildels selv havde lavet, 
til de allerfleste. Der var de kønne Himmerigs-Nøgler, 
som hun sugede Honningen ud af, og som hun lod 
ham samle sammen, for at hun kunde tørre dem og 
lave en Drik af dem, der var sund og velsmagende. 
Hun kendte mange gode Urter, én var god for Feber 
og Hoste, én for Sting og Mavevrid, én for Benbrud. 
Men nede ved Søen plukkede hun den gule Milturt 
med en hemmelighedsfuld Mine og mumlede noget 
derved, og hun blev glad ved at finde Brøndkarse ved 
Bækken, thi det vilde smage godt til det tørre Dyre- 
kød. Hun véd jo meget mere end baade Hovsmeden 
og Stokkeknægten, tænkte Lasse ved sig selv. 

De havde kun Syn og Sands for hinanden og glemte 

alt andet, al Frygt for Mennesker og Dyr og onde 
Aander, alle Tanker om Fjenden og dem, der var i 
hans Vold. Hele deres Verden var kun den lille Hytte 
og det nærmeste Stykke Skov, deres hele Tilværelse 
var sammentrængt i den Elskov, som flammede og 
luede i dem, og som i sin Brand fortærede alle andre 
Tanker og Følelser. 

Dagene gled, og de lagde lige saa lidt Mærke der- 
til som Dyrene omkring dem lagde Mærke dertil. De 
var ligesom disse travlt beskæftiget med at leve Livet 
og opfylde dets Krav. Lasse fik Lejlighed til at for- 
bavses over hendes Dygtighed, Snarraadighed og prak- 
tiske Opfindsomhed, hvad enten det kom an paa at 
salte Dyrekødet, bage Brød i en Ovn af klinet Ler 
eller — noget senere — at kærne Smør i en Krukke 
og alt sligt. Han forstod at rydde alle Vanskeligheder 
af Vejen, og alt dette Arbejde bidrog til deres Lykke 
og fik Dagene til at flyve. 

Efter nogen Tids Forløb blev det Regn. Da den 
begyndte at tromme løs paa Bladene og saa skyllede 
ned som om alle Frugtbarhedens Kildevæld var sprængte, 
tyede de under Latter og Spøg ind i Hytten og gemte 
sig der. De var kun optagne af, om Væden vilde 
trænge ind til dem gennem Taget og da hvor. De 
havde travlt med at redde alt, hvad der laa udenfor, 
og atter og atter maatte han ud og aflede Vandet, 
der samlede sig i Pytter paa Taget, og med en Pind 
lave Afløbningsrender, saa at det blev helt furet; men 
saa sad de tørt og lunt inde i Hytten hos hinanden 

og hørte ikke andet end Regnens evindelige Dtyppen 
og Blæsten i Træernes Toppe. 

Endelig, efter flere Dages Forløb, holdt Regnen op, 
og Solen kom frem. Først blinkede den ligesom med 
et lidt sygeligt eller forlegent Smil i de blanke, ren- 
vaskede Blade, saa brændte den kraftig løs, og Skov- 
bundens Duft hævede sig af den fugtige Muld og det 
friske Græs og hang i Luften. Der kom atter Liv i 
Skoven, Fuglene kom frem og Flufer og Bier fløj om 
som berusede, slog imod alt og blev onde og stak i 
alt, hvor Brodden gik ind. 

Men da de selv kom ud, var det som de havde 
glemt den Verden, der nu straalede saa ny og farve- 
frisk. De mindedes atter alt det, der laa uden for 
Skoven. Men de følte det som noget truende og æng- 
stende, der tyngede dem. Der var Angst og bange 
Anelser omkring dem, men de talte ikke derom til 
hinanden. Da Lasse om Aftenen var nede ved Skov- 
kanten, hørte han ikke Kirkeklokkerne. Han sagde 
intet, men han saa' sine Vaaben efter og havde dem 
stadig hos sig. Han vendte sig hyppigt, som om han 
hørte Skridt og stod stille og lyttede. Tilsidst mær- 
kede hun hans Uro, og da hun spurgte ham, sagde 
han hende det. Svenskerne maatte nu være i Lands- 
byen. 

De sad længe vaagne og gik hyppigt ud af Hj^en 
og op paa Taget. Tilsidst dækkede de Ilden, da den 
lyste ud i Mørket, og gik til Ro. De sov ikke den 

Nat, men laa med hinanden i Haanden og smaa- 
snakkede. 

De nærmeste Dage forløb roligt, og deres Frygt var 
ved at fortage sig. De havde slagtet et Raadyr, og 
Anne havde stegt Nyrerne til Lasse, som sad og spiste 
udenfor, medens de talte om at gaa til Stranden en 
Dag for at fiske — da lød pludselig en hul Tuden eller 
Jamren langt inde i Skovens Kælder, som gav Genlyd 
under de grønne Hvælvinger. Han rejste sig paaKnæ 
og stirrede ind i Dybden, men hun blev hel hvid og 
greb ham om Armen med begge Hænder. Saa kom 
Lyden igen, stærkere og nærmere, og de hørte, at 
■ det var Kreaturer, der brølede ude i Mosen. 

Lasse tog sine Vaaben, og de gik gennem den lange 
Dal, gennem Krattets Vildnis, over Bakken og ud til 
Sletten. Først saa' de intet, men da hørte de atter 
Dyrenes Brølen og saa' da en stor Flok Køer, Tyre- 
kalve og Kvier komme styrtende med Halerne i Vejret 
ud af Skoven paa den anden Side af Mosen, som om 
de bissede eller blev jagede. Nogle af dem var alle- 
rede langt ude mellem Vandhullerne og Tuerne, og en 
Del af dem kom op imod dem, det brune Mudder 
sprøjtede op om dem. 

Det var Svenskerne, der holdt Jagt paa Bøndernes 
Kreaturer. Lasse saa' et Par Rj^tere i Skoven der 
ovre og nogle andre var i Færd med at koble en Del 
indfangne Dyr sammen. Rytterne holdt stille og saa' 
ud over Mosen, saa vendte de om og forsvandt. Men 
fem af Køerne kom løbende lige mod Lasse og Anne, 



138 

drejede saa kort af, da de saa' dem, foer forbi dem 
og gav sig først til Taals, da de kom ind i det høje 
Græs ved Bakkens Fod. Længe stod de og brølte, 
græssede af og til, baskede deres vaade, sveddrivende 
Flanker med Halerne, gimsede med Hovederne ad 
Skovens graadige Fluer og saa' sig af og til om med 
Angsten i deres lyse, taalmodige Øjne. 

Anne glædede sig ved Synet af dem, det var som 
om en Del af Hjemmet kom ud til hende, og uden at 
tænke derover gik hun hen imod dem med udbredte 
Arme. Kendte de hende? Eller var det kun Synet 
af en Kvinde, der beroligede dem? De kom hende i 
Møde, fulgte hende, og da hun satte sig til at malke 
deres mælkesprængte Yvere, trængte de sig sammen 
om hende. Hun troede at kende nogle af dem, og 
hun talte til dem, som om de forstod hende: »Har I 
ikke set min sorte Lise ?€ spurgte hun, »og Kirkekoen, 
hvor er hun henne?« men saa opdagede hun, at Lasse 
stod og lo af hende. 

Fra den Dag blev den lille Hjord hos dem. Den gik 
aldrig længere fra Hytten end hun ved Malketider 
kunde kalde Dyrene sammen. Tidt var de hende en 
Trøst i de kommende Dage, da hun vansmægtede af 
Længsel efter Hjemmet. 

De gik undertiden Skovene helt igennem mod Øst 
for at se ud over Engene og Markerne. Men hvert 
Skridt var da tynget af Frygt, og de lyttede og spej- 
dede til alle Sider. I denne Skovens yderste Udkant 
kunde de skimte Kirkens Klokketaam og Kippinge 

Mølle, men Vingerne rørte sig ikke, og Klokkerne lød 
kun sjældent. Verden uden for Skoven var som død. 
Længe stod hun og saa' over mod Hjemmet. 

Først naar de kom hjem til Hytten, følte de sig 
atter trygge og rolige, især han, thi han havde en 
Følelse af, at ingen Kvinde i Verden var saa sikker 
som hun under hans Varetægt. 

Skowogterens Hus var den eneste Bolig i deres 
Nærhed; den laa i Skovens nordøstligste Hjørne langt 
ude ved Stranden. Anne havde langt om længe faaet 
Lasse til at gaa derhen. Hun kendte Konen godt og 
haabede gennem hende at faa noget at vide om Til- 
standen i Byen og Hjemmet. Lasse havde bestemt at 
holde Anne og sig selv skjult saa længe der var Ufred 
i Landet, men da han indsaa', at Skowogteren allige- 
vel let kunde støde paa dem, og at det da var godt 
at være gode Venner med ham, gav han efter for 
Annes Bønner. 

Huset laa lige i Skovbrynet og var omgivet af en 
bred Grøft og en Art Hegn af Enebærstager, dels for 
at hindre Oldensvinene i at trænge ind, dels ogsaa 
for at gøre Gaarden til en Slags Fæstning, thi i gamle 
Dage havde det været Mandens Bestilling altid at ligge 
i Krig med Krybskytter og Skovtyve. Gaarden var 
ret stor, thi den blev ved de store kongelige Jagter 
benyttet til Samlingssted og Gilder. 

En skønne Dag gik de derhen langs Stranden. De 
mødte ingen Mennesker, men kun en Del forskræmte 
Faar, der flygtede vildt ved at se dem. 

Lasse tog Plads i Skovbiynet med sin Flint og saa* 
med Bekymring den unge Pige gaa ind over Træ- 
broen og forsvinde mellem Træerne, der helt skjulte 
Huset. Men strax efter kom hun bleg og forstyrret 
løbende tilbage til ham. Huset var øde, forladt og 
plyndret. Saa fulgte han hende. Murene var trykket 
ind, og der herskede Ødelæggelse overalt. Der var 
Blod over Gulvet, og i Døren fra Stuen ud til Stalden 
laa en død Mand med de skrævende Ben inden for 
Døren og Overkroppen udenfor. Det var Skowogte- 
ren. Han havde ligget der længe. Det saa' ud, som 
om han havde forsvaret sin Ejendom, efter at Konen 
var flygtet med Børnene. 

»Kanske hun gemmer sig her i Skoven, Lasse Pc 

Det troede han ikke, thi saa vilde hun nok være 
kommen tilbage til Huset, og saa havde hun ikke 
ladet Mandens Lig ligge saaledes hen. 

Anne satte sig ude i Toften med Tørklædet over 
Hovedet og græd, men Lasse gik rundt i Huset og 
fandt meget, som han havde god Brug for; paa Loftet 
var der Salt og Mel og mangfoldige andre gode Ting. 

Næste Dag gik han alene til det øde Hus og be- 
gravede Skowogterens Lig. Da han vendte hjem med 
en stopfyldt Sæk paa Nakken, sagde Anne: 

>Nu har Du jo ogsaa plyndret, Lasse. Du har røvet 
fra den arme J)7tte og hendes Børn! c 

»Ja, c sagde Lasse rolig. »Det har i mange Aar 
været min Bestilling. Men naar der bliver Fred en 

Gang, skal jeg ikke glemme dem, og jeg vil give 
hende og Ungerne alt tilbage for Din Skyld, og mere til. c 

Det var de lyse Nætters sidste Tid. Sommeren var 
fuldmoden. Træerne stod i deres frodigste Kraft, Gre- 
nene bøjede sig sejgt under Vægten af Løvets og 
Frugternes fyldige og yppige Masser og lagde Skyg- 
ger over Skovens Bund. Stjernerne skælvede paa den 
sortblaa Himmel, og Mælkevejen strømmede som en 
sælsom Flod i Æventyrets Lande uden Kilder, uden 
Ende. 

Men Lasse og Anne forstod ikke al denne Naturens 
Skønhed og vidste ikke at opfatte den i dens Enkelt- 
heder. Den paavirkede uvilkaarligt og umiddelbart 
deres Sind, alt som den legemligt virkede paa dem. 
Naar Solen ikke varmede deres Lemmer, der gøs i 
Morgenens Kulde, naar den isnende Vind, den rivende 
Regn forstyrrede deres Arbejde, slukkede deres Ild og 
plagede dem, blev de vrede eller ilde tilmode. Men 
naar Solen gød sit Guld over Annes blonde Skønhed, 
og hun blev endnu skønnere for ham end ellers, ud- 
bredte Lasse sine Arme elskovsfuldt imod hende, men 
han gav ikke Solen, hvad der tilkom den. Og naar 
den gik ned og til Afsked væltede glødende Farver 
ud over Himmel og Jord, fandt de intet Udtryk for 
dens Skønhed i deres Sjæl, men de følte kun Aftenens 
Vemod, og de sad uden at tænke derover med hin- 
anden i Haanden, og den danske Sommeraftens blide 
Ynde gjorde deres Hjærter bløde og vege, befriede 



142 

deres Sind og lettede den evig tunge Frygt for det 
Skjulte, det Onde, Djævelen og — Svenskerne. De 
opfattede ikke og forstod ikke Skønheden i de bøl- 
gende Markers slanke Linier, bag hvilke Solen randt, 
ikke Skovenes skarpe, sortgrønne Silhouet mod Aften- 
himlen, naar den hvælvede sig over Landet som en 
Perlemors Skal, ikke Maanens tungsindige Digt, naar 
den gled frem og lagde sin glitrende Guldbro over 
Havet, og ikke Sommernattens Luft, naar den blød og 
lind som Mælk husvalede deres hede Kinder. Alt 
dette talte ikke til dem, sagde dem intet, fortalte dem 
intet. De stod ikke uden for Naturen og iagttog den 
eller nød den, de levede i den, hørte til i den, bøjede 
sig ind under dens Virkninger, fornam dens Kærlighed 
og Haardhed, dens Blidhed og Barskhed, ligesom Dy- 
rene og Urterne, — de spiste, drak, sov, elskede og 
levede. 

Solen stod højt paa den hvide Himmel, og dens 
Hede fyldte Luften, saa den var tung og vanskelig at 
aande. Ved Middagstid laa der en rødlig Dis eller 
Damp ud over Markerne, men selv inde under Træerne 
var Luften død og stillestaaende som i en Ovn. De 
gik ned til den lille Sø for at bade, men Vandet var 
lunkent og lummert. For at finde Kølighed gik de op 
til det unge Bøgekrat. Luften dirrede i Varmen over 
Toppene, men de krøb ind i Skyggen under dem. 
Insekterne havde travlt derinde, Fluer og Sommerfugle 
fandt her paradisiske Steder for deres Elskov, Edder- 

kopperne havde ophængt deres Fangenæt, og den gru- 
somme Fiskers Dræt var rigt. De sad længe og saa' 
paa alt det kravlende Liv, Skarnbasserne, der raslede af- 
sted i deres gyldent-grønne Harnisk, som mindede 
Lasse om de polske Adelsmænd, han havde set ved 
Warschau, og de var lige saa tykke og forædte som 
de. Men de lange, slanke Løbebiller lignede de li- 
thauiske Kyrasserer i de sorte Jæmrustninger, og han 
traadte paa dem med en Følelse af Had og Hævn, 
fordi de havde spiddet hans eneste Ven, Frantz von 
Helmer, en Adelsmands Søn fra Schwaben. Ach ja, 
Frantz, Frantz, Du warst ein treuer Geseli, ein fideler 
Kamrad, Du guter Frantz! Mindet om hans Ven for- 
mede hans Tanker paa Tysk. I en gammel Egebul, 
der var raadden og frønnet, saa* de vældige Eghjorte 
komme frem, fuldtrustede i det blanke, brune Panser, 
med de mægtige takkede Horn som vældige Strids- 
køller, og de morede sig med at hidse dem i Kampe 
mod hinanden. Der var Liv overalt, under hver Sten, 
de løftede laa der skællede Bænkebidere rullede sam- 
men, stinkende Ørentviste i en Kage af skinnende Æg 
og nogle tynde falmede Dyr, der flygtede vildt til alle 
Sider, som om de havde Tusinder af Ben. Og Fug- 
lene kom der, nogle af dem var deres Venner, som de 
fodrede med Kød ved H)7tten, andre var deres Fjen- 
der, som de satte Doner for i Skovkanten. 

Pludselig hørte de en drønende, knurrende Lyd langt 
borte. Jorden rystede, og de mente først, at det var 
Køerne, der pinte af Bremser og Fluer foer afisted i 

bissende Løb. Men saa blev den røde Taage, der laa 
over Jorden, mørkere, mere smudsig og tæt, og Solen 
gik bort. Langt borte fra lød en hul, dyb Stønnen 
som fra et Dyr, der brummede. Det. var midt paa 
Dagen, men det blev lidt efter lidt helt mørkt, og 
Mørket stod til alle Sider uden om Skoven som en 
brungraa Mur. Et Par lunkne Draaber traf deres Hud, 
blev flere og flere og tættere og køligere. Bladene 
dirrede, naar Draabeme traf dem med smaa haarde 
Smæld og pludselig skar et Par Fugle — sorte Maa- 
ger eller hvad det var — skrigende gennem Luften, 
og lige i Hælene paa dem fulgte det første Vindstød. 
Det susede som om det var et Hav, der kom rullende, 
men da det kom, kastede det sig ned, foer som et rasende 
Dyr hen over Jorden og jog Støv, Sten, Mos og Blade 
foran sig. Saa blev det atter ganske stille, og Tor- 
denen nærmede sig i af brudt Dundren og Drønen. Saa 
kom det andet Vindstød og det tredie. 

Det var mørkt som ved Nat, men pludselig blev 
Mørket sprængt af et mægtigt Lyn, der ligesom blev 
sprøjtet ud fra oven og ind mellem Træerne. Saa kom 
Tordenen og Regnen. Larmen af de bragende Skrald, 
Stormens Hvin, Træernes Knagen og de styrtende 
Vandes Fald døvede deres Ører. I Rædselen trykkede 
Anne sig ind til ham, bed Tænderne sammen, knu- 
gede Hænderne i hinanden og vidste ikke mere hvad 
der skete om hende. Jord og Himmel stod i ét, det 
strømmende Vand slettede alle Grænser, og Lynene 
slog ned omkring dem, saa at de saa' Træerne flæk- 

kes, spaltes og styrte. Det er Gud! Guds Straf! Nu 
rammer den mig! — tænkte hun. Men Lasse dæk- 
kede hende med sit Legeme, og han følte atter denne 
kildrende Vellyst i Sjælen, som han kendte fra Kam- 
pen, men han havde en Følelse af, at dette var noget 
han maatte bøje sig for som for en Modstander, der 
var større og mægtigere, at dette var noget, som ikke 
kunde manes og besværges som alt det andet Djævel- 
skab og Troldtøj, han kendte. 

Om Aftenen, da alle Biller og Basser var krøbne i 
Skjul, men Sommerfugle, Bier og Guldsmede endnu 
havde travlt til det helt mørknedes, sad de ved den 
lille Sø og glædede sig over Døgnfluernes og Mygge- 
nes Parringsdans over Vandspejlet, og saa' hvorledes 
de som uendelig smaa Aander legede deres Elskovsleg 
i Luften. Myggene var drillevorne og graadige. Græs- 
hopperne spillede løs, og Løvfrøerne ringede ude i 
Moser og Sumpe. Da saa Raahjortene kom ned til 
Søen for at drikke, og Lasse greb til sin Flint, stand- 
sede Anne hans Arm. Hun vidste ikke ret selv hvor- 
for, men Tanken om Død og Drab smærtede hende 
pludselig, og hun talte til ham om sin Frygt for Dø- 
den og om Faren under det store Uvejr. Hun vilde 
saa nødig dø. Men han forstod hende ikke rigtig. 
Han havde aldrig før nu, næsten aldrig før netop nu 
i dette Øjeblik følt, at Livet kunde give saa megen 
Lykke. Hans Erfaring havde ikke lært ham, at Livet 
i og for sig kunde have nogen Værdi. Han havde 
set saa mange dø, selv været Aarsag til manges Død, 

Landet i Vaade 10 

set Livet saa brat og saa let, ved et Skud, ved et 
Hug, skifte om til Død, at han syntes, det var en bil- 
lig Ting. Han havde lidt saa mangen Pine, saa megen 
Sult og Tørst og Kulde, udstaaet Smærter af Saar og 
de lange Nattevagters Vaande, at Livet hidtil ikke 
syntes ham sjniderlig lækkert og velsmagende. 

Det sagde han hende i sit korte, raske Soldater- 
sprog. Først nu havde det for ham faaet en kostelig 
og sjælden og ukendt Smag. 

>Men naar jeg nu var dødPc spurgte hun. 

»Saa var Livet dødt, c svarede han helt filosofisk,, 
»saa døde jeg og! Mit guter Manier, c raabte han og 
tog om Grebet paa Pistolen, men sprang saa op, leende 
og kaad som en Dreng. 



IX 

UVISHEDEN om Hjemmet pinte Anne. Det hjalp 
ikke, at han trøstede hende med, at de svenske 
Dragoner ikke havde for Vane at fortrædige gamle 
Folk og Bøm, hun kunde dog ikke lade være med 
at udmale sig alle de Ulykker, der kunde ramme For- 
ældrene. Den dræbte Skowogter, hans plyndrede Hus 
og Konens ukendte Skæbne stod hende stadig for Øje. 

Denne Begivenhed havde ogsaa gjort Lasse mindre 
sikker. Han vidste, at hvis der laa Tyskere eller Po- 
lakker i Byen, var intet Menneske, intet Hus, intet Dyr, 
ingen nok saa fattig Ting sikker for dem, men han turde 
ikke tale derom. De hørte kun af og til Kirkeklok- 
kerne ringe, men ikke regelmæssigt som ellers, tidt 
lød de efter at Solen længst var nede og som oftest 
slet ikke om Morgenen. Mon Hr. Niels var død? spurgte 
Anne bedrøvet, hvorledes turde gamle Hans Ringer 
og hans Kone ellers være saa efterladende. 

Lasse søgte paa alle Maader at adsprede hende og 
udmalede dristige Fremtidsplaner for hende. Saa blev 
hun livlig og lovede ham mange gode og rare Ting, 
naar de først kom hjem og fik eget Hus. Deres tar- 

velige Kost og Levemaade fik den falstringske Pige 
til først og fremmest at tænke paa alle de gode og 
lækre Spiser^ som hun vilde lave til ham, og hun fan- 
taserede om Bagværk med Sukker og Safran, om Suppe 
paa tørrede Bær med store Melklumper, om surkogte 
Gedder og Suder under gule Søer af smeltet Smør, 
om mægtige Kalvekøller med Bjærge af Kaal og Flo- 
der af Dyppelse, og hun fortalte ham om mange Retter, 
han ikke kendte, idet hun, husmoderlig interesseret, 
vidtløftig udbredte sig om, hvorledes hun tilberedte 
dem. Det gjorde hende godt at tale derom. Hun 
syntes, at hun stod over Amen derhjemme, at den 
store Gryde hang paa Krogen foran hende over Uden, 
og at den lille Jæmpande paa de ulmende Gløder ud- 
bredte den hjemlige Køkkenduft af Stegt og Kogt, 
Kød og Flæsk, Æg og Løg. Hun syntes at se sin 
Faders ludende Ryg ved Bordenden og høre ham smaa- 
skænde, hun saa' Helle, gamle Elias og Konen, alle 
sad de med Træskeen i Haanden og ventede paa, at 
vor Moer skulde sætte Fadet foran dem paa Skiven, 
— og hun mærkede ikke Taareme væde hendes 
Kinder. 

Lasse sad helt andægtig og lyttede til hendes Beskri- 
velser af Brylluppernes og Begravelsernes Madfester. 
Han kendte kun lidet til alt sligt, intet fra sit fattige, 
forsultne Hjem ved de nøgne Klippeskær, og intet fra 
de Aar, han var faret om i Verden, hvor han snart 
havde sultet, snart fraaset, og som. oftest spist, naar 
det kunde træffe sig, naar der fandtes noget, tidt som 

en Hund, der har stjaalet sin Føde, ofte i en Hast 
med Foden i Bøjlen eller om Aftenen udtrættet og 
søvndrukken. 

Han udmalede for hende, hvorledes det skulde gaa, 
naar Fjenden igen var borte — det kunde vel ikke 
vare saa længe — og hvad han saa vilde gøre. Han 
vilde samle alle de forvildede Kreaturer og Heste, 
som nu græssede omkring i Skovene, og han vilde 
koble Hestene sammen to og to, flette Græs og 
Blomster i deres Haler og Maner, sætte hende paa 
den forreste, og selv vilde han komme bag efter med 
alle Køerne. Og det skulde være en Søndag efter 
Kirketjenesten — og hver Mand skulde have sine Bæ- 
ster og sine Kreaturer — og saa 

»Og saa vil vi gifte os. Lassele 

»Ja, og saa vil vi gifte os, Anne! c Han udbredte 
sig ivrigt om, hvorledes han vilde lægge Heste til og 
bygge en lang Stald vedGaarden, for det var daarlig 
bevendt med Hestene paa Falster, de duede ikke 
noget. Eller ogsaa vilde han se at komme til det 
kongelige Stutteri. Altid var han fuld af Planer og 
Forhaabninger, af Friskhed og Liv. Han talte tidt 
om Tabet af sin Hest, Det var den største Sorg, han 
havde havt i sit Liv, og han kunde aldrig blive træt 
af at fortælle om den og om den Dag, da den sank 
i Isen under ham. Siden han havde mistet den, havde 
han ikke andre i hele .Verden end Anne, og fra den 
Dag hengav han sig helt til hende. Det kunde han 
længe sidde og tale om. Han kunde undertiden lige- 

som føle det levende Dyr under sig, mærke den føje 
sig efter hans Legeme eller stritte imod for at følge 
sin egen Vilje, indtil han tvang den lydig imellem 
sine kraftige Ben og under sine Armes bløde, sej ge Styrke. 

Men han dvælede ikke længe ved sørgelige Ting, 
og naar han mærkede, at Anne var bedrøvet, søgte 
han paa alle Maader at opmuntre hende, og hans ly- 
stige Soldaterviser rungede under Løvet: 

>E^ geht ein Butzemann im Reich herum, 

Didum, Didum, Bidi, Bidi, Bum. 
Der Kaiser schlSgt die Trommel 
Mit Hånden und mit Ftlssen, 
Mit SSbeln und mit Spiessen 

Didum, Didum, Didum. 



eller: 



O Strassburg, o Strassburg, Du wunderschdne Stadt, 
Darinnen liegt begraben so manicher Soldat. 



Men da de allesammen var paa Tysk, morede de 
hende ikke rigtig; først da han begyndte paa de lange 
sørgelige Marschsange, som han fortalte hende Indhol- 
det af, fulgte hun helt med. Han sang da om de 
tre Ryttere, der var fangne og blev førte til den fjendt- 
lige Høvidsmand. Paa Broen møder de den unge 
Pige, der elsker den ene af dem og som følger med 
til Høvidsmandens Hus. Men han kan hverken frigive 
hendes sorthaarede Fæstemand eller de to andre, der 
ligner Æg, skaldet som et Æg den ene og hvid som 
et Æg den anden. De maa dø alle tre og arve 
Salighedens Rige, som Krigsloven byder. Saa gaar 

hun til Fængslet og raaber ind til dem og forkynder 
dem Døden. Og da de alle skal dø, véd hun ikke 
mere, hvem hun holder mest af, den sorte, den hvide 
eller den skaldede. Men hun har kun én Ligskjorte, 
hvid som Sne, og den giver hun sin Fæstemand: 

»Sieh da, Du Htlbscher und Du Feiner, 
>Du Herzallerliebster und Du Meiner, 
»Das soli Dein Sterbekleid sein.c 

Og Rytteren drager en lille Guldring af sin Finger 
og synger: 

»Was soli ich mit dem Ringelein, 

>Was soli ich damit thun? 

vLeg' Du es in Deinen Kasten. 

»Lass es liegen, lass es ruhen, lass es rasten 

vBis an den jflngsten Tag. — c 

Der var mange, mange Vers om Henrettelsen og det hele. 

Men blandt alle hans Sange var der én, som han 
holdt mest af, og som gav Anledning til stor Fortry- 
delse hos Anne. Det var en lystig R)7ttersang, som 
hun tidt havde hørt ham synge om Krig og Bytte, om 
Piger og Vin. Naar jeg mister en Arm, sang han, 
saa sparer jeg en Handske, og naar jeg mister et Ben, 
sparer jeg baade en Hose, en Støvle og en Spore, og 
saa kan jeg drikke mere af den røde Vin og kysse 
flere af de smukke Piger, og naar jeg bliver skudt 

— skudt paa den vilde Hede, 

Saa bær' de mig bort paa lange Spyd 

Og vil mig Graven rede. 

Da smælder i Luften den kendte Lyd 

Af Drengenes Piber og Trommer, 

De er mig større Glæde og Fryd 
End alt, hvad Præsterne brummer. 

Dette sidste holdt Anne ikke af. Hun havde tidt 
og mange Gange forarget sig over, at Lasse var alt- 
for ligegyldig over for Gud Fader og Himmeriges Rige, 
og det kunde hun ikke forstaa. 

Den første Søndag Morgen efter at deres Liv i Sko- 
ven var begyndt, — og Anne holdt nøjagtig Tal over 
Dagene — saa' Lasse til sin Forundring, at hun pyn- 
tede og pudsede sig og gik ned til Skovbrynet, hvor 
hun satte sig og lyttede efter det første Slag fra Kir- 
kens Klokker derhjemme. Han fulgte efter hende og 
satte sig stille hos hende, men hun var fordybet i sig 
selv, da hun hørte den fjerne, dæmpede Klokkeklang, 
og i Tankerne saa' hun Børnene og de unge Folk 
komme ud af Husene i Kisteklæderne og lukke Døren 
efter sig eller sige Farvel til dem, der blev hjemme 
for at vare Hus og Ild. Men naar Degnen klemtede 
de femten sidste Slag, gav de sig til at løbe for ikke 
at komme for sent til Børnelærdommen. 

Tanken om den ugenlige Overhøring paa Kirkegulvet, 
(Jer altid havde været en Triumf for hende og givet 
hende en vel stærk Selvfølelse, ledte hende til at tale 
med Lasse om Dagens Evangelium, som hun vidste 
paa sine Fingre. Men Lasse vidste intet. 

Da sagde hun alvorligt: »Lasselille, foragter og for- 
smaar Du Guds Ord, saa vil Du miste Din Sjæl og 
Dit Legemes Manddomsmod som man slukker et 
Lys ud. c 

Det var Præstens Ord, som idelig kom i hendes 
Mund uden at hun selv vidste deraf, og hun gav sig til 
at spørge ham, som Præsten maaske nu i samme Øje- 
blik katekiserede Børnene i den lille lave Kirke, og 
hun slog Hænderne sammen ved at opdage hans Ukyn- 
dighed og Uvidenhed om de hellige Ting. >Du har 
jo ganske glemt Dine Budord og Troen og Fadervor! c 
sagde hun uden at tænke over, at han maaske aldrig 
havde kunnet synderlig meget deraf. »Det bør Dig 
at kunne de ti Budord, ellers er det en stor Skam for Gud 
og alle hans Engle. Du véd jo, Hr. Niels maa ingen 
berette, som ikke kan Troen og de ti Budord, og Du 
stander ikke for Troende Mand og Mand imellem, ikke 
mere end som en Hund. Hvis det skal gaa os vel, maa 
Du lære dem. Lasselille, onde Tanker æder vort 
Hjærte som Rust æder Staal og Jæm.« Hun forma- 
nede ham alvorligt, men han blev ikke ked deraf, da 
hun gjorde det paa en saadan Maade, at det rent 
betog ham, thi hun talte med en Værdighed som en 
ung Moder, der taler til sin uregerlige Dreng, og dog med 
en Troskyldighed ligesom om hun selv var et lidet 
Barn, der talte trøsteligt til én, som andre vil gøre ondt. 
Han hørte ikke engang rigtig, hvad hun sagte, men 
saa* paa hende og længtes kun efter at kysse den Mund, 
der sagde alle de mange kloge Ord. 

»Herre Gud naade os to arme Mennesker,« sagde 
hun, »at vi ikke kan komme i hans Hus. Men vor 
Herre Jesus Christus vil oprette det for os igen, naar 

han har skikket en god Ende paa disse onde Tider, 
saa sandt som vi vil hellere dér være end her. Det ' 
kender Gud, som alle Hjærter ser.« Og hendes Ord 
gik helt over i Bøn, da hun foldede Hænderne for sit 

Ansigt, og han hørte hende hviske: »send Du 

mig Din hellige Engel, Du kære Gud, at Djævelen 
ingen Magt skal faa med mig og Lasselille og mine 
gamle Forældre og Helle og vores Naboer og Næste 
og alt det, som hører os til.« 

Hun fortalte ham, at hun hjemme havde en Bog, 
der hed: »Bedrøvelse over Bedrøvelse og Trøst efter 
Trøst, saare nyttig til alle Tiderc, som hun havde faaet 
til Skænk af sin Skolemester, da han blev Præst, og 
som var en lærd og dejlig Mand. Han havde saa 
mange Bøger, ja, over hundrede maaske! Den fik 
hun, fordi hun var saa god til at læse. Aa, bare hun 
dog havde sin lille »Bedrøvelse«, for det var Præstens 
bedste og kæreste Bog. 

Da de fulgtes ad gennem Skoven for at gaa hjem 
til Hytten, gik hun ved hans Side og sang den æld- 
gamle Vise: 

»Den signede Dag, som vi nu ser 
»Ned til os af Himmelen komme, 
»Gud lyser for os jo længer og mer, 
»Os alle til Glæde og Fromme, 
»Gud lade os ikke ske i Dag 
jiHverken Last, Skam eller Vaade.c 

Mange Vers sang hun, men da hun begyndte paa det, 
der lyder: 

»Den lille Fugl, han fløjter saa højt 
»Og Vejret bær under hans Vinger, — c 

standsede hun brat ved at se Lasse op i Ansigtet. 

»Hvad er det, Lasse fe spurgte hun. »Nu ser Du 
paa mig med de Øjne, der gør mig bange, c 

»Det er intet, c sagde han. »Kan Du ikke tale og synge 
om andet end om Sorg og Pine? Du ser ikke mig! Mig 
skal Du se,€ raabte han, »intet andetic 

Saa lo hun og lagde Armene om hans Hals. »Naar 
Du tager mig i Din Favn, c sagde hun, »og kysser 
mig for min Mund, saa glemmer jeg al Verdens Sorg 
og Pine og ser ind i Guds klare Himmel, ja, i Din 
Favn finder jeg det evige Liv og Salighed og Syn- 
dernes Forladelse, men siden efter, siden efter — « 

»Siden efter, c svarede Lasse og nu lo han ogsaa, 
»saa tales vi ved med Hr. Niels le 

Men Anne gøs ved Tanken om Præsten. 

Lasse forstod ikke Annes store Gudhengivenhed 
og stærke Gudsfrygt. Han plejede altid som Dreng 
at faa Kæppen i Hovedet, naar han var i Kirke, 
thi dér sov han altid. Senere havde Gudstjenesten 
ved Regimentet været nok for ham, naar de om 
Morgenen eller om Aftenen eller naar der var 
Tid dertil stod med deres Heste ved Tøjlen og hørte 
en kort Bøn eller et Par fromme Ord af Feltpræsten 
eller af Obersten. Men det at bede af sig selv, selv 
at storme løs paa Gud til daglig, uden at der var 
særlig Fare eller yderste Nød paafærde, det kendte 
han ikke. 

Og naar Anne talte saa meget om Gud og søgte 
at lære ham saa meget om ham, saa var han ganske 
i Tvivl med sig selv. Han vidste ikke rigtig, om 
han holdt af det. Han syntes egenlig, det var for 
meget af det Grode, og han led ikke, at hun var ham 
saa overlegen og lærd, skøndt det paa den anden Side 
smigrede ham, thi hun blev derved endnu finere og 
fornemmere for ham, en endnu kosteligere og mere 
sjælden Skat. Men han var skinsyg paa Vorherre. 

Han forstod ikke, at det var Præsten, der talte ud 
af hendes Mund om alle de Ulykker, der ramte Men- 
neskene: Fjenden, Krigen, Pesten. Han holdt ikke af 
at høre, at alt det var Guds Straf for Menneskenes 
Ugudelighed, og at det var Gud, der som Tegn paa 
sin Vrede gav Varsler og Advarsler i Misfostre og 
Blodregn, Veraab i Luften, luende Ris og Kometer 
paa Himlen, Vandflod, Jordskælv, Djævlebesættelser 
og mange andre slemme Tegn, der skulde minde 
Menneskene om deres Synder, Misgæminger, Hoffærdig- 
hed, Myrden og Røven, Drik, Fraaseri og onde Lyster. 
Alt det, syntes han, hørte Djævelen til og ikke Gud! 

Ja, det hjalp ikke, at Anne blev ivrig, at hendes 
Ansigt straalede saa sælsomt lyst og klart, naar hun 
talte derom og at hendes Øjne skuede opad med et 
Blik, han ikke forstod, men som skræmmede ham. 
Alt, hvad der var skjult og sært, var Djævelens Værk, 
mente Lasse. 

Gud var stor og lysende som Solen, som Havet, som 
Sejren. Det var Gud, han rørte ved, da han med 

Haanden om Fanestangen aflagde Eden. Gud var Fa- 
nen, der tung af Purpur og Guld vajede i den friske 
Luft. — 

Alt det andet var kun Kællingesladder og Aberi 
eller ogsaa Djævelens og Mørkets Værk. 

Men alle hans Betænkeligheder faldt bort, og hans 
Opmærksomhed blev ganske fangen, naar Anne først 
begyndte at tale om andre Ting. 

Som hun dog kunde fortælle! 

DET var især henad Aften, naar de var færdige 
med deres Arbejde, naar Køerne var malkede 
og Gløderne paa Amen vel dækket af Asken, at de 
gik over til Skovbrynet, hvorfra de kunde se mod 
Øst og mod Syd. Hun satte sig da i Græsset, og 
han laa ved hendes Fødder og saa' op til hende. Som 
sædvanlig hørte han af og til slet ikke efter, men 
glemte alt for blot at følge hendes Læbers Bevægelse 
og hendes blide Øjne, der hvert Øjeblik saa' alvorlige 
paa ham, som for at spørge om han var med og for- 
stod eller som smilende forlangte hans Forbavselse 
eller Bifald over det, hun fortalte. 

Hun berettede ham nu først rigtig alt, hvad der 
vedrørte hende selv, alle hendes atten Aars Liv og 
Levned og Begivenheder. Heri var ogsaa indbefattet 
alt, hvad der vedrørte Byen, Forældrene, Broderen ja 
lige til Hunden, Katten, Køerne, Faarene, Grisene og 
hendes lille Have. Lutter smaa Ting, men alt, hvad 
han havde oplevet i Verden, i Tyskland og Frankrig, 
i Slaget ved Warschau, i Bivuaker og Lejre, under 

Kampe og Fægtninger, alt syntes ham fattigt og blegt 
mod det, hun fortalte. 

Hun fortalte ham saa de Sagn og Æventyr, som 
havde hjemme paa Egnen, og som hun var opfødt 
med og troede paa, skøndt Præsten tidt havde spottet 
og haanet de gamle Historier. 

Hun fortalte om Pesten for fire Aar siden, da man 
skyede hinanden og lukkede sig inde i Husene, og da 
fremmede Folk, som kom gangende ad Bygaden, blev 
stenede bort af Karle og Kvinder, saa de maatte fly 
langt ud paa Markerne uden om Byen. Den Gang 
døde baade Farfar og Farmor. Hun fortalte om Pinse 
og Paaske og Jul og om Markedet i Kippinge, om 
Høslettens glade Dage, om Slagtetidens travle, fede 
Uger og om Majdagens Fest, naar de red og kørte 
Sommer i By. Allerede fra aarle Morgen var de saa 
i Skoven og plukkede friske, grønne Grene og drog 
hjem med Piber og Trommer til Kirken, som Kvin- 
derne majede og pyntede, saa dens skumle Hvælving 
var en hel Løvhytte at skue, medens Karlene samledes 
ved Majtræet. Ak, i Aar var der ingen Fest, og Træet 
stod ene og forladt, og Kirken var vel nøgen og 
skummel. 

Om Nykjøbing Slot fortalte hun, hvor hun som Barn 
havde været med Præstekonen hos Prinsesse Magdalene 
Sibylla, som havde talt til hende paa Tysk, givet 
hende sukkrede Ribs og sunget saa bedrøveligt for 
hende. Men da var Prinsen ogsaa lige død af Drik i 
Tyskland. 

Hun fortalte ham ogsaa saa godt som hele Bibel- 
historien, som han kun var ringe bevandret i, men 
som hun kunde paa Fingrene. Aften efter Aften havde 
hun jo læst højt i Biblen for dem derhjemme, som 
oftest det gamle Testamente, thi det tiltalte Ole Hassel 
mest, især Tobias' Historie, og nu var det hende saa 
hjemligt, at sidde dér i Skoven og fortælle Lasse om 
Tobias. Naar han var ked af de hellige Historier, 
sang hun mange gamle Viser for ham om Kæmper og 
Konger og Riddermænds Mænd. Atter og atter maatte 
hun synge de samme Viser og fortælle de samme 
Krøniker, helst ikke dem, der handlede om Varulve 
og Valravne, Drager og Lindorme, men dem om Holger 
Danske og Hagbarth og Signe, især den sidste, thi 
den kunde hun synge lige saa lang den var, og blev 
hun træt, maatte hun dog altid fortælle Slutningen, 
om end nok saa kortfattet. Han var som et Bam i 
den Henseende. Han sad med et stort skælmsk Smil 
paa Ansigtet, da Hagbarth ifører sig Kvindeklæder 
og paa Kvindemaade rider til Kongens Borg, og han 
lo uden Maade, da Hagbarth sidder i Fruerstuen hos 
Signe og hendes Møer og skal sy og sømme, men 
idelig tømmer Ølstoben i Stedet for og skærer i Træ 
med sin lille Kniv, — de Vers maatte hun altid gen- 
tage — »Han skar Hjort og han skar Hind, som de 
for Rakken monne fly; han skar den vildene Fugl i 
Skov, som den til Kvisten monne ty — — .« Mest 
lo han dog, da Hagbarth ligger i Sengen hos Signe, 
— og hans Øjne flammede og hans Hænder knytte- 

des, da Hagbarth værger sit Liv, slaar om sig med 
Sengestolpen og støder og sparker, men dog tilsidst 
bliver fangen. Den sørgelige Slutning gik ham altid 
nær til Hjærte og gjorde ham hel modfalden, men saa 
kunde han for at trøste sig sige til Anne: »Kan Du 
se: selv om han havde tiTusendLiv, ønsker han ikke 
et af dem, da hun er død, c og han sang ganske sagte 
Visens Ord: > — havde jeg nu ti Tusend Liv, jeg vilde 
ikke ét af dem tigge, c — 

De undrede sig tidt over, at Bønderne ikke kom ud 
for at oplede deres Køer, af hvilke de saa' mange 
strejfe om, foruden de fem, som de havde indfanget. 
Brændehuggere og Jægere saa' de heller intet til; de, 
der vilde have Brændeved, huggede det naturligvis i 
Udkanterne, hvorfra Transporten var nemmere; men 
hvorfor kom der ingen Svenskere i Skoven efter Vildt? 
De vidste ikke, at den svenske Konge ventedes til 
Nykjøbing Slot, og at al Jagt var forbudt, for at Sko- 
vene ikke skulde være tomme, naar Kongejagterne 
gik for sig. 

Lasse straalede af Sundhed og Lykke. Det Fæng- 
sel, han levede i, var jo saa udstrakt og stort og inde- 
holdt alt, hvad han kunde ønske, at han ikke mærkede, 
at det var et Fængsel. Altid gik hans Følelser i 
Spring fra den store Glæde til den lille Sorg, men den 
sidste vidste han altid ufortrøden at faa Bugt med. 

Halve Dage strejfede han om paa Jagt og maatte 
viden om i Skovene, thi nu var Dyrene skræmmet 
bort fra den lille Sø. Han maatte desuden spare paa 

Ijandet i Vaade II 

den Smule Krudt, han havde tilbage, og følge Vildtet 
paa Livet til han var sikker paa sit Skud. 

Anne var da mere alene, og under hendes travle 
Arbejde fik mange Tanker Magten over hende. Hun 
havde jo altid været alvorlig og havde flere Udtryk 
for Sorgen end for Glæden. Men naar hun saa' ham 
komme, tog hun sig uvilkaarlig til Hjærtet som for at 
dæmpe dets Banken, og naar hun mødte hans Blik, 
rettede hun sin slanke Skikkelse, lagde Armen om 
hans Hals, og der var da ikke andet end Glæde og 
Fryd over hende og ham. Hendes Hjemlængsel tog 
endnu ikke Glansen af hendes Elskov. Hun følte ikke 
mere nogen Synd derved. Hun var bleven hjemme i 
det Lykkens frie Land, hvorhen han havde ført hende, 
og følte sig som Ejerinde af det Elskovens Guldslot, 
som hun havde sneget sig ind i. 

Lasse var dog ikke altid lige glad. Det pinte ham 
stadig, at han havde forladt sin Fane og brudt sin Ed. 
Det sad ham som en Tom i Kødet, som et Saar, der 
ikke kunde læges. Han kunde ikke blive Tanken 
kvit, trods alt det, Anne kunde sige ham om, at han 
derved havde gjort sin Pligt. Det var vel ogsaa der- 
for, at han saa let fandt sig i at leve skjult i Skoven 
uden at vide, hvad der skete uden for den, i det Haab, 
at Krigen snart maatte være forbi, og at hans fordums 
Vaabenkammerater maatte drage bort. 

Tanken om Johan Printz pinte ham ogsaa paa en 
sælsom Maade. Han maatte tilstaa for sig selv, at han 

havde begaaet et Mord paa Korporalen, en ubevæbnet 
Mand. Det krænkede hans Selvfølelse og forringede 
ham i hans egne Øjne, ligesom den brudte Fane-Ed. 
Men Annes Kærlighed var ham en Oprejsning; han 
kunde dog vel ikke være saa ringe Mand, naar en 
Pige som hun holdt af ham! Lidt efter lidt gled 
Tanken om Korporalen ind mellem de andre fantasti- 
ske Forestillinger og ængstelige Drømmerier, han nærede 
om Djævelen. Den døde Korporals Person blev ét 
med selve det Ondes Ophav, saaledes at han virkelig 
troede, at Korporalen havde været Djævelen selv. Men 
han havde jo dræbt ham, — og man kunde jo dog 
ikke rydde Djævelen af Vejen, dræbe eller myrde 
Djævelen, der jo lige saa lidt kunde dø, som det Onde 
kunde udryddes af Verden. Det vidste han jo godt. 
Han, som ellers ikke var bange for noget levende 
Væsen, nærede den mest levende Frygt for den Onde 
og hans Udsendinge. Han vidste, at Djævelen altid 
og overalt lurede paa Menneskene, han vidste, at han 
kunde overvindes af Gud og af gode Mennesker, og 
at hans Magt kunde bekæmpes og brydes, og han 
selv manes bort for en Tid, men dø kunde han ikke. 
Han tænkte paa de tre Hexe, som han havde set blive 
brændt paa Torvet i Thorn. Den ene af dem, som 
var saa ung og saa dejlig og som havde danset paa 
Baalet som en Vanvittig, saa at hendes lange røde 
Haar hvirvlede om hendes Hoved, indtil det i et Nu 
flammede op, og hun selv pludselig forsvandt i Ilden, 
havde i lang Tid derefter ikke været ude af hajQS Tan- 

ker, ja, den dejlige Hex var efter Døden kommen til 
ham om Natten, havde knuget ham i sine bløde Amie 
endnu saa længe efter gruede han ved Tan- 
ken derom. Han greb ind under Vamsen efter Amu- 
letterne og de hellige Urter. 

Da han engang sad med disse sine Skatte i Haan 
den, kom Anne til og spurgte ham, hvad det var Oe 
forpmt, som han i Øjeblikket var, kom han helt i hen 
des Magt og gav efter for hendes ømme og angstfulde 
Ord, da hun spurgte, hvad der skadede ham hvad 
der pinte ham, ham, der var saa stærk, saa n^æfftic 
saa uforknyt og saa ubøjelig frejdig? ^' 

Han sagde hende da, at det var Johan Printz han 
tænkte paa^ hans Ansigt, saaledes som det forsvandt 
for ham 1 det sorte Dyb, og da han tilsidst ikke saa' 
andet af ham end den afhuggede Haand, der med 
sine lange, skidne Fingre krampagtig knugede oe 
knyttede sig fast om Brogitrets Jæmstang. Altid saa' 
han dette Ansigt og denne Haand. Især nu da Af 
teneme var blevet saa lange og mørke. Han havde 
ogsaa set hans magre Skikkelse komme krybende Ivd 
løst gemiem det lange grove Græs en Aften ovre ved 
den lave Høj og forsvinde bag Bregnerne 

»Det har været Grævlingen, som har sin Hule dér c 
sagde Anne. ' . 

Nej. Forgangen Aften ved Fuldmaane havde han 
set ham bag den høje Birk, da han hentede Vand 
Wan stod og grinte med de gule Tænder, og hans 
venstre Fod var en Hov, og han skrabede med denne 

c Hov i Jorden som en Hest og pillede Orme op med 

é: de krumme Kløer paa den højre Haand. Men den 

^ venstre Haand saa' Lasse ikke. 

I«; En Gang, da han i Halvmørket havde lagt Haanden 

paa en Stub, rørte han ved noget blødt og klæbrigt 

[I og se: han havde lagt Haanden i hans Ansigt, og da 

^ han drog Kniven og slog til, huggede han den blot 

fast i den raadne Egestub. 

^ »Dine Øjne narrer og forblænder Dig,« sagde Anne. 

Nej. Nej. Selv om Dagen kunde han se ham i de 

^ drivende Skyer, i Ildens Gløder, i Vandets Spejl. Og 

i Mørket — han vovede knap at række Hænderne 
frem og føle sig for, thi han frygtede for at komme 

. til at røre ved noget Levende — ved ham — Djævelen 

. — Johan Printz. Og der er ingen Hjælp mod Djævelen. 

Det havde de Mænd selv sagt, som kendte Passauer- 
kunsten, og som søgte Verden rundt efter Midler mod 
det Onde. 

Og han fortalte hende nu om de hemmelige Ting, 
som han ejede. 

»Se, den var det, som reddede mit Liv, da han skød 
paa mig paa Broen med min egen Pistol,« sagde han 
og viste hende det lille Rør med Sedlen, »den gør 
mig skudfast og haard, men Vaabensalven hjalp ikke 
mit gode Sværd, Johan Printz var stærkere. Se,« sagde 
han og tog den lille Skindpose frem, »det var det, 
som fik Dit Hjærte til at smelte — .« 
I det samme, han havde sagt det, fortrød han det. 

Hun veg angst tilbage, var ganske bleg og trak 
Vejret dybt og besværligt. 

»Sig det hele le raabte hun. 

Han fortalte da med sagte Stemme om den Handel, 
han havde gjort om Natten ved Kirken. 

»Lasse! Du er besat af Djævelen! Du har for- 
syndet Dig mod Gud! Det var altsaa Djævelens Værk, 
at Du sneg Dig ind i mit Hjærte. Giv hid alt det, 
Du har, kom, giv hid!« 

Der var en Myndighed over hende, som han ikke 
kunde modstaa. Han tog det altsammen frem: den 
kostbare Passauerseddel, Saarsalver og Vaabensalver, 
Pakker med Urter for Sot og Syge og dem, der vakte 
Elskov, og alt som han tog det frem, kastede hun det 
paa Ilden. Det var et Offer, han bragte, men han vilde 
jo ofre alt, sit Liv, sine Vaaben, sit Helbred for hen- 
des Skyld. Hende havde han jo dog og kunde jo 
ikke miste hende, — med let Hjærte kunde han brænde 
det lede Troldtøj. 

Siden den Dag var Anne ikke fuldt saa lykkelig 
mere. Hun længtes mere og mere hjem, ikke alene 
efter Hjemmet, Moderen og Faderen, men efter det 
trygge, vante Hjemmeliv, Dyrene, Krogene i Stuerne 
og Smaatingene. Der var saa stort derude, saa vidt 
til Væggene, saa højt til Loftet. 

Sikkerheden var borte, der var en Angst over hende, 
som hun ikke kunde beherske; Frygten for det, som 
muligvis gik for sig uden for Skovene, blev større. 

Ikke heller kunde hun finde sin Gud, som hun havde 
forsyndet sig saa haardt imod. Den Gud, som hun 
kendte hjemme fra den lave Kirke, var ikke herude 
under den uendelige Hvælving, og hans Ord, som var 
hende saa godt kendte gennem Præstens sprukne 
Stemme, lød helt fremmede for hende herude gennem 
Fuglenes Sang, Bladenes Hvisken og Stormens mæg- 
tige Salmesang. 

Nu var der ogsaa blevet rokket ved det, hvorpaa 
alt det andet hvilede, og hun havde atter følt den 
hemmelighedsfulde Angst for Lasse, som hun kendte 
fra de første Dage. Han, som nærede større Frygt 
for Djævelen end for Gud! Tidt havde hun været 
bange for hans Voldsomhed og Vildskab, hans flam- 
mende Elskov og hans Tørst efter Krig og Farer, 
men bag hendes Frygt havde hendes Beundring for 
hans Styrke og hendes Tillid til hans Mod været 
urokkelig. Nu havde hun for første Gang set ham 
bange. 

Men hun gjorde et Løfte. Hun vilde lære ham al- 
drig at være bange mere, men kun at frygte og elske 
Gud. 

TIDEN gik og Sommeren led. Krigen varede ved, 
thi det er ikke saa let at faa Bugt med et Rige, 
selv om det næsten helt er i Fjendens Vold. De saa' 
ingen Mennesker ude i Skoven og vidste ikke, hvad 
der skete uden for den, de vidste ikke, at Svenskerne 
endelig havde erobret Møen, og at Nakskov, efter sit 
lange tapre Forsvar, havde maattet overgive sig. De 
mærkede kun, at Tiden gik ved at Planterne groede, 
forandrede sig og satte Frø, Fuglenes Unger blev 
voxne. Bærrene rødmede og modnedes, og Hjortene 
skreg af Brunst ude i Mosen. 

Anne havde travlt. Da Lyngen begyndte at blom- 
stre paa Sletten og Jordbærrene var forbi, laa Rev- 
lingebærrene spredt i Lyngen som sorte Hagl, T)^e- 
bærrene hang der imellem som bitte rødmende Æbler, 
og de duggede Blaabær gemte sig under de haarde, 
blanke Blade. Hun gik over den store Lysning, der 
blaanede af Blaaklokker, der stod og ringede lydløse 
i Morgenvinden, og ned i Mosen, hvor hun fandt store 
saftfulde Multebær, som hun kun kunde faa fat paa 
ved at springe fra Tue til Tue, men hun sprang som 

et Kid paa de nøgne Fødder, der var brune af Tørve- 
jorden. Da hun gik tilbage, fandt hun i Tykningen 
en hel Skov af overmodne Hindbær, saa mange, at 
hun kunde sidde ned og plukke og fylde de Kurve, 
som hun havde flettet af Straa og Kviste og tættet 
med Blade og Siv. Hun fandt Mannagræs ude paa 
Sletten, og hun lærte Lasse at stryge de dejlige, glas- 
klare Mannakom, som Bønderne paa Falster troede 
kun voxede paa deres 0, og da han saa' hendes 
Glæde, strejfede han vidt omkring efter dem og fik 
samlet saa mange, at det gav meget Arbejde at skalle 
dem. Anne var altid straalende fornøjet, naar hun fik 
nye Fødemidler og naar Jordkælderen, som Lasse havde 
gravet, var vel forsynet med mange gode Sager. 

I hele August Maaned havde det været en stadig 
og stærk Varme; der faldt ikke Regn i lang Tid, Dug- 
gen fordampede strax, og Mosekonen bryggede. Om 
Dagen stod Solen blank og brændende paa den evige 
hvidblaa Himmel. 

I^asse lod sig overmande af Varmen. Han gad ikke 
rigtig røre sig, men laa ved Hytten og morede sig 
med at røge tørrede Nældeblade i Stedet for Tobak 
af en Pibe, som han efter mange fingernemme For- 
søg havde faaet lavet sig, og han havde mest Lyst til 
at sysle med alt sligt stillesiddende Arbejde, der faldt 
ham saa let. Hytten var efterhaanden forsynet med 
mangfoldige Bekvemmeligheder, og de havde faaet 
den kær som et virkeligt Hjem. Nu da Efteraaret be- 

gyndte at melde sig, tog han sig sammen. Han fik 
Anne med, og de strejfede igen langt omkring paa 
Jagt eller Fiskeri ved Stranden. Folk saa' de kun en 
enkelt Gang, og da skjulte de sig eller flygtede, skøndt 
Anne altid glædede sig ved at se en Skikkelse, som 
hun troede at kende. Kirkeklokkerne ringede ikke 
mere, og de lyttede ikke mere efter dem. 

Det blev tidlig mørkt, og om Aftenen kom klamme 
og fugtige Taager drivende gennem Skoven, naar So- 
len gik ned. Det regnede ikke, men Væden satte 
sig som Draaber i deres Haar, i Klædernes Luv og 
dryppede fra Grene og Blade. Naar Maanen kom op, 
blev Taagen lettere og finere og den lagde sig lige- 
som mættet af Maanens Lys tæt over Jorden uden om 
Skoven, der svømmede i den som en i et Hav, og 
Træernes sorte Toppe ragede som Skibenes Master op 
mod den kolde Himmel. 

De hørte Trækfuglenes Skrig om Natten, de saa* dem 
samles paa Engene om Dagen. Alt forberedtes alle- 
rede til Flugt. 

Anne var behersket af en ubestemt Følelse af For- 
ventning og Angst. Hun længtes mere og mere hjem. 
Undertiden, i korte Øjeblikke, kunde hun atter blive 
betagen af en sælsom Frygt for Lasse, pludselig kunde 
hun faa en Følelse — der lige saa hurtig forsvandt — 
af, at han var en fremmed Mand. Hvem var han, den 
frejdige, glade Svend? — En forløben Soldat, der 
frygtede Djævelen mere end Gud ! — I et Nu, kortere 
end et Suk, som et Lyn, et Blink, et Slag, som en 

Svale, der skar gennem Luften og forsvandt — fløj 
den Tanke gennem hendes Sjæl, at hun kendte ham 
ikke — hvem var han? Hun stod ved Ar- 
nen — en tosset Humlebi brummede idelig omkring 
hende, helt beruset og fortumlet af Honningsaft og 
Blomsterduft, den tænkte intet Ondt, men var glad 
over den skinnende Sol og Jordens modne, sukkerhol- 
dige Dejlighed og brumlede om og stødte imod og 
summede løs, men dens Summen lød for Anne som 
en sagte Sang om Haven derhjemme. Bistaderne bag 
Stalden, Blomsterne tætved, Køkkenurteme, Hylde- 
buskene paa Gærdet, Solstraaleme, der strømmede i 
Guldstriber ind gennem Lugen, og hun brast i Graad 
og glemte alt andet end sin Længsel efter Hjemmet. 

Den forlod hende ikke mere, den sagde hende God- 
morgen, naar hun hilste den gryende Sol, den hviskede 
hende Godnat, naar hun lagde sig paa Lejet, den 
fulgte hende i Drømme, løb efter hende om Da- 
gen som en lille Hund, lo i hendes Elskers Kærtegn, 
var hendes Ven i Skovens Ensomhed, græd og klyn- 
kede i Blæstens Susen, i Regnens Dryppen, lød i 
Køernes kaldende Brølen, i Biernes Summen og lurede 
bag Taagens hemmelighedsfulde Tæppe. Den var 
der altid. 

En Dag gik de langt ned mod Syd langs Skovens 
Udkant for at se om Nødderne var modne og for at 
sanke Brombær og Hyben. De havde taget Nadveren 
med og slog sig ned ved en lille Høj, der hegnede 
Skoven med store overgroede Sten, der skjultes af 

Tjørn, Slaaen og Liguster. Ranker og Slynger af Roser, 
Brombær og Burrer filtrede og vevlede sig ind i hin- 
anden mellem Bregner og Mos, Lavarter og Stenurter. 
Men Glansen var allerede af alle grønne Planter. Hun 
plukkede sine Kurve fulde af de sorte, blanke Bær, og 
undertiden fyldte hun sine Hænder og lod ham i 'Leg 
æde af dem som en Hest. 

Timerne svandt for dem under Spøg og Latter, indtil 
de pludselig saa', at Tusmørket havde listet sig ind i 
Skoven bag ved dem. Det var, som den havde slugt 
al Solens Lys og fortæret Dagens milde Varme. Der 
stod en kold og gusten Aande ud fra den, en bitter 
og vammel Lugt, der kom fra de giftige Sumpe der- 
inde. Saa foer de pludselig sammen og syntes som 
saa tidt, at de hørte Skridt, der traadte haardt inde 
i Løvet. Kom der nogen? De lyttede. Men ingen 
kom og intet hørte de andet end deres eget Blod, 
der vældede stærkt og sundt og voldsomt, som vilde 
det sprænge deres unge Pulse og unge Hjærter. Saa 
hørte de en Hund glamme langt borte. Hun sprang op 
paa Stenene og saa' i Retning af Byen. »Det er Se- 
bastians Hund,« sagde hun, »aa, hvor jeg længes hjem. 
— Hvad er det, Lasse?« 

Lasse havde ogsaa rejst sig og stod og stirrede stift 
ned mod Sydvest. Et stort bredt Flammeskær hævede sig 
over Skoven nede i Retning af Byen, et smudsigrødt 
Skær, der snart løftede sig og snart sank efter som 
det lyste eller blev mørkere. Højt oppe under Himlen 



173 

hang en rund, lysende Sky, og Skæret blev rødere 
og lysere. 

Da raabte Anne: »Nu brænder de Byen! c 

Hun vred sine Hænder og knugede sig fortvivlet ind 
til ham. »Aa, mine arme fattige Forældre! Min lille 
Helle! Aa, Lasse, Lasse, nu kommer Guds Syndestraf 
over os! Kom, kom, hjælp dem, Lasse!« Og hun gav 
sig til at løbe. 

Men Lasse standsede hende. 

»Du maa blive her. Du kan ikke vinde med. Søg 
ind til Hytten. Bliv dér. Gem Dig, luk Dig inde! 
Vent blot, jeg skal hjælpe dem.« 

Saa løb han. Hun stod og saa' efter ham, da han 
løb over Mosen og til han forsvandt i Skovens Mørke. 
Saa hørte hun første Gang i lang Tid Klokkerne klemte 
hjemme i hendes By. Det var den første Nat, hun var 
alene i Skoven, men hun mærkede ikke Uhyggen der- 
ved, hun hørte ikke de underlige Lyde inde i Mørket, 
hørte ikke Uglens Hvin ved Søen og saa* ikke de Skyg- 
ger og Skikkelser, der listede om mellem Ellene, som 
Lasse saa'. 

Det var Bastians og Hans Hejes store Gaarde, der 
brændte, foruden nogle Smaahuse. Der vrimlede af 
Mennesker omkring Længerne, der laa lidt Syd for 
Vejen oppe ved Kirken. Bymændene, svenske og tyske 
Soldater, Koner og Drenge løb med Kar og Spande 
til og fra Gadekæret. Men i de Tider var det ikke 
muligt at slukke en rigtig Brand, Slukningsredskaber 

kendte man ikke, og alt var bygget af Ler og Straa, 
Bindings- og Bjælkeværk. De fattige Forsøg, man 
gjorde paa at slukke, havde ingen Art, man lod brænde, 
hvad brænde vilde. Ilden var en Djævel, ingen kunde 
knægte. 

Byens Folk raabte og skreg, de nærmest boende 
Bønder stod beredte me4 Kar og Spande eller laa paa 
Tagene for at vogte deres Eget, og de svenske Ryt- 
tere lo og morede sig og benyttede Lejligheden til at 
plyndre dér, hvor der endnu var noget at plyndre 
og som nu i Forvirringen kom tilsyne. Brandskæret 
og Mørket stod saa skarpt til hinanden, at Skikkelser 
og Skygger løb om og var ikke til at skelne fra hin- 
anden. Ude paa Marken stod en Flok gamle Koner. 
Nogle af dem læste over Ilden for at dæmpe den, andre 
græd og skreg, naar Flammerne slog i Vejret, men 
naar Vinden kastede Røgen ned over dem, gemte de 
Hovederne som skræmte Høns. Den sure Damp af 
glødende Træ, som Vandet forkullede, og den svedne 
Stank af den Smule Sæd, som Bønderne med yderste 
Besvær havde bjerget i den slemme Ufreds Tid, bed 
i Øjnene og kradsede i Halsen, men lod til at hidse 
Soldaterne, der mere søgte at øge Baalet end at slukke. 
Den grimme Kvartermester med det skamskændede 
Ansigt drev drukken omkring med en leende Rj^er 
under hver Arm og raabte idelig: »Hanen galer! 
Hanen galeric og da en Kone kom trækkende med 
en strittende Ged^ sparkede han Dyret ind i Flam- 
merne. 

Neden for Bakken havde nogle fine Herrer i grønne 
Kjortler med Sølvknapper og lange Støvler samlet sig 
og nød Skuespillet. Det var Kongens Jægere og Hunde- 
drenge. Men oppe ved Kirken stod et Par mørke 
Skikkelser foran den oplyste Mur. Den ene — var 
det Præsten? — bredte Armene ud og samlede dem 
atter, — manede han? 

Lasse laa paa Lur bag en Bunke gammelt Gærdsel 
og saa' alt dette. Han var først helt forvirret og for- 
tumlet efter det hastige Løb og ved Larmen og Synet 
af de mange Mennesker, vant som han var til den 
store Stilhed og Tavshed ude i Skoven. Han slugte 
alt med Øjnene, men lod saa sit Blik langsomt og 
søgende glide rundt fra det ene Sted til det andet. 
Han kendte mange af Rytterne og af Byens Folk. 
Endelig opdagede han lille Trine Hassel. Hun stod 
ude paa Vejen, belyst af Ilden. Drengen stod foran 
hende og stirrede paa Ilden, og hun havde begge sine 
Hænder paa hans Skuldre, som for at holde ham fast. 
Hun var bleven saa lille, syntes han. Ak, om Anne 
kunde have set dem! 

Ole Hassel saa' han forgæves efter. Naa, han var 
vel bleven hjemme ved Gaarden! Der var vel ikke 
sket en Ulykke! 

Han maatte se at komme hen til Annes Hjem og 
overbevise sig om, at Gaarden stod, og de alle var 
levende. 

Han vidste, at det var Døden for ham, hvis han 
blev opdaget, han vidste, at alle hans fordums Kam- 

merater vilde stime sammen om ham som Hunde om 
en Hare for at snappe ham, — ham, Desertøren. 

Langt bag om Byen listede han sig. Skridt for 
Skridt fra den ene mørke Krog til den anden sneg 
han sig nærmere og nærmere. Overalt saa' han øde 
og forladte Gaarde og afbrændte Huse. Han tænkte 
med Gru paa Annes Hjem, der var ham som en hel- 
lig Grund. Dér laa Gaarden. Han gik bag om den, 
thi paa Gaden turde han ikke vise sig. Staldens Tag 
var halvt revet af. Han gik ind. Den var tom. Var 
Køerne da ude, eller var de maaske slagtede? Og 
Hestene? 

Fra Stalden førte en Dør ind til Stuen. Længe stod 
han uden for den og lyttede. Ikke en Lyd. Han vid- 
ste, at lige inden for Døren var der en Skabsseng i 
Væggen, hvor Anne havde sit Leje og sine Klæder, 
og tæt derved stod Forældrenes Sengested, saa der 
dannedes et lille Rum, hvor Anne plejede at klæde 
sig af og paa. Stuens svage Lys naaede aldrig hen 
i denne lille Krog. 

Endelig løftede han forsigtig Haspen ud af Kram- 
pen, og Døren gik op. Der var halvmørkt derinde, 
men lyst for ham^ der kom fra Mørket. Døren ud til 
Gaden stod paa vid Gab og svajede paa Hængslerne, 
Vinden fejede ind og havde slukket Lampen paa Bor- 
det, saa den osede med en bred rød Tane, men henne 
ved Fadebursdøren hang en anden Lygte, der sendte 
et svagt Lys ud over Stuen. Der stod mange Krus 
og Kander, Stobe og Boller rundt om, der laa tomme 

Fade slængt hen, og ved Kælderlemmen laa den store 
Gammeløl-Tønde, men Tappen var ude. Bordet flød 
af Væde, og der stank som i et Ølhus. 

Gryden stod ved Siden af Amen, som om den lige 
var tagen af Krogen, og Stuen saa' ud, som den havde 
været fuld af Folk, der alle var styrtet afsted ved Raa- 
bet om, at Ilden var løs. Men nej, ved Enden af Bor- 
det sad Ole Hassel og sov. Han var fuld. Hovedet 
laa bagover mod Halmstolens høje Ryg, hans glatte 
Ansigt var oppustet og rødt, og det lange Haar viftede 
i Trækvinden hen over hans Øjne. 

Lasse var lydløst gledet ind ad Døren og stod i 
Rummet ved Sengestedet med Flinten i Haanden. 
Saa aabnede han sagte Døren til hendes Leje og greb 
et Par Gange hastig op i Hylderne, tog, hvad han fik 
fat paa og byltede det sammen. I det samme hørte 
han nogen i Stuen og vendte sig om. 

Lasse Månsson kendte ikke Frygt. Vel sandt, han 
var bange for Djævelen, som han tidt og mange Gange 
havde troet at se, men aldrig før i dette Øjeblik havde 
Frygten taget sit Tag i ham, grebet ham i Struben 
med sine Jæmkløer, knuget ham Aanden ud af Hal- 
sen, tvunget ham i Knæ, saa de slog mod hinanden, 
og saa det blev sort for hans Øjne. 

Var det Satan selv eller Johan Printz, der kom ind 
ad Døren og trak den til efter sig? Hvem af dem var 
det, der vækkede Ole Hassel med et Slag paa Skul- 
deren, og som kiggede i Krusene.? Hvem af dem var 
det, der gav sig til at tale med den gamle, halvfulde 

Landet i Vaade 12 



178 

Mand, lokkede og lirkede for ham og forlangte hans 
Datter, spurgte, hvor hun var gemt og skjult og hvor 
hun var sendt hen? Var det ikke Satan selv, der 
søgte at fortrylle og forgøre, som tog Penge frem, og 
lovede og tilbød, som frittede og fristede med en 
Stemme, der var lind som Olie og lækker som Hon- 
ning? 

Lasse Månsson saa' ikke Hestefoden, men han saa', 
at Skikkelsens venstre Arm var stumpet og uden 
Haand — saa vidste han, hvem han havde for sig. 
Men han vidste ogsaa, at det nu galdt om at redde 
Livet og at slippe bort, han vidste, at alle Korpo- 
ralens Drikkebrødre om et Øjeblik vilde storme ind i 
Stuen, han hørte dem allerede ude paa Vejen. Han 
tænkte paa hende, der sad ude i Skoven alene med 
sin Angst — hvis han nu aldrig kom tilbage til hende ? 
Langsomt hævede han Flinten og med fast Haand og- 
sikkert Øje tog han Sigte, — nu skulde han da ende- 
lig faa Ram paa det giftige Kryb da fløj det 

gennem hans Hoved, at nu snigmyrdede han og 

en Krøbling. I samme Nu vendte han sig rask og 
sendte sit Skud mod Lygtens søvnige Øje henne ved 
Arnen. 

Han hørte Larmen af Skuddet, Lygten, der ramlede 
ned, høje Skrig. Det blev mørkt som i en Grav, og 
i samme Øjeblik var han gennem Stalden ude i det 
Fri. Han hørte hujende Raab efter sig, medens han 
fløj afsted. Han kunde ikke lade være med at le højt 
og maatte tvinge sig for ikke selv at raabe med. Som 

et løssluppet Føl sprang han afsted med Bylten paa 
Nakken og Bøssen i Haanden. Han standsede ikke 
engang for at lade Bøssen paany. Fredsskoven var 
saa forhugget, at den næsten helt var borte, men han 
sprang over Stammer og Stubber og Spaaner og for- 
svandt. 

HELE den lange Nat maatte han berette Anne om 
det, der var sket derhjemme, og om det, han , 

havde set. Han var saa træt, at han strax kastede ! 

sig paa Lejet, hvor hun bragte ham Mad og Drikke. 
Saa fortalte han. Han søgte først at dække over det, 
han havde set og løj for at skaane hende: Moderen 
var rask, sagde han. Faderen sov sundt og godt. Stuen 
var lun og ren som sædvanlig. — Om der var fejet 
med Sand og Grønt paa Gulvet? Ja, der var fejet. 
Om der var dækket til Nadver? Om Helle? Om 
Hunden? Lidt efter lidt blev hun mere og mere mis- 
tænksom, Sandheden kiggede nøgen frem, og alt som 
Trætheden overmandede ham, fik hun hans Skaan- 
somhed og Medlidenhed draget tilside, og hun fik 
næsten alt at vide. | 

Hele Natten igennem laa hun søvnløs ved hans Side. 
Undertiden vaagnede han ved hendes Spørgsmaal, 
svarede halvt bevidst og faldt atter hen. Kun om 
Korporalen fik hun intet at vide. Men da hun næste 
Dag aabnede den Bylt, han havde med, lo hun højt 
og kyssede sit grønne Vadmels Skørt med den røde 

Bort og morede sig over de mange Ting, som han 
havde taget med, og hvoraf en Del ikke var hendes, 
men som dog altsammen kom til N)^e. Minderne var 
spundet og vævet og farvet ind i hvert eneste lille 
Stykke. 

Fra nu af var der Uro over dem begge, og de følte 
sig usikre overalt i Skoven. Han tænkte, at Johan 
Printz maaske vilde lede efter ham, gennemsøge Eg- 
nen, spore, snuse, jage til han havde fanget ham og 
faaet Anne i sin Magt. 

Fra nu af var deres Liv som alle andres i det stak- 
kels betrængte og ulykkelige Land. Naar de var uden 
for Hytten og Korsenes Kres, gik de som mellem dybe 
Afgrunde eller mellem ulmende Ild. Han fjeniede sig 
aldrig langt fra hende, de brændte ikke Ild paa Ar- 
nen, naar det var mørkt, og han skød kun, naar han 
var langt fra Hytten. 

Efteraaret kom. Der blev højere til Himlen og Luf- 
ten blev mere skarp og klar, men som oftest hang 
dog Skyerne tungt der oppe eller drev afsted for 
Vestenvinden eller en Storm fra Nord. De klumpede 
sig sammen, taamede sig op over hinanden og kom 
langsomt krybende hen under Himlen; som alle Even- 
tyrets mægtige Uhyrer, Drager og Slanger, drog de 
frem for at kvæle Jorden under sig. Langt nede i Ho- 
risonten berusede Solen sig hver Aften i et Purpur- 
Orgie og forgyldte Uhyrernes Kløer og skællede Haler 
eller glimtede fornøjet og skælmsk i en Kirkes Flaske- 

bundsruder og gød Ild i alle Mosernes sorte Pytter, 
saa de blinkede som kostelig Vin i dyrebart Krystal. 

Inde i Skoven lød Efteraarsstormen som Ekkoet fra 
utallige larmende og skrigende Mennesker, der hvi- 
nende og hylende kæmpede og brødes ude paa Slet- 
ten. Undertiden tog den hele Skoven i sin mægtige 
Haand og gennemrystede den i sin Vrede, eller Vind- 
stødene kom langt borte fra med et svindende Brøl 
og susede ind mellem Træernes Toppe som et langt, 
lettende Aandedrag, eller foer ind lavere nede mellem 
Underskoven over det stride Græs, og da lød det 
hulere og farligere eller mildere og tonende, som om 
de spillede paa Strænge. 

De sad Dage igennem ved Hytten og lyttede til 
Stormens mægtige Flugt. Og de saa' Skoven kaste 
sin stolte Jægerdragt og iføre sig rige, gyldne og bro- 
gede Farver som til en Fest. Birken hyllede sig i 
sit Slør af det fine, ganske bleggule Løv, der som 
Guldstøv dirrede om den hvide Stamme; Bøgens og 
Egens Blade blev broncerøde og spættede med Grønt, 
og Rønnens blændende Purpur-Klaser brændte mellem 
dens brandgule, sortplettede Pjalter; Askens Løv var 
som blegt og vissent Gobelin, og Lønnens Flige med 
de karminrøde Stilke dryssede allerede. 

Saa kom Regnen. Vinden jog den foran sig i stive 
Kast og stride Strømme, og den faldt tæt og tungt i 
mange Dage, ensformigt og evindeligt. Svampene 
grinede røde og brune inde hvor før Anemonerne stod, 
giftigrøde Skærme, okkergule Hanekamme, og Stink- 

s/ampe, der stank som Aadsler, saa det smagtes paa 
Tungen ligesom af Messing. 

Og da Solen atter kom frem, var Festen forbi. Det 
havde været en Dødsfest. Askens Blade faldt saa 
pludseligt som et Menneske kaster sin Klædning, Lind 
^ J og Hyld og Røn fulgte efter, saa svævede Bøgens og 

Ellens Blade ned, et efter et, men tæt og hurtigt. El- 
lens var endnu ganske grønne, den var skudt højt i 
Vejret i Sommer og vilde nu vise den Krone af tætte 
Grene, den bar paa sit Hoved. Men Egen tøvede og 
strakte sine knudrede og bugtede Arme, medens Hvid- 
birken allerede stod ganske nøgen og undselig i sin 
hvide Pragt og lod sine fine Grene falde ned om sig 
som et sort Slør, som Aslaugs Næt, nøgen og dog 

^ ikke afklædt, lidt efter lidt faldt da alle 

^ Blade, dryppede alle Bær, flygtede alle Fugle, og 

^ Ravne og Krager drog med hæse, klagende Skrig 

^ hen over de tomme, sorte Skove. 

' Lasse havde opfyldt en Sti, som førte ind i det 

store Morads, der laa langt inde i den gamle tætte, 
' lavstammede Skov. Mellem de høje Siv kunde de 

^ tørskoet naa ind til en lille fast Plads, der var skjult 

■ af en Urskov af Vandplanter og hvor gamle Vind- 

fælder stak deres slangeagtige Rødder og Rodtrevler 
op af det slimede, stillestaaende Vand. Her havde 
han mangen en Gang siddet paa Lur efter Ænder og 
Hejrer. Men der var ikke godt at tøve for længe. 
Der var kvalmt og lummert af giftige Dunster der- 

inde, og det var ondt for Lungerne at drikke den set- 
svangre, feberdrægtige Luft. 

Nu tyede de dog strax derind, naar de spoiede 
nogen Fare, og deres Frygt var altid vaagen og altid 
paa Vagt. Med god Grund. 

Den svenske Konge og Dronning var paa Nykjabing 
Slot. Her forhandlede Kongen med de fremmede Ge- 
sandter og fordøjede Skuffelserne over Kjøbenhavns 
mislykkede Belejring, idet han afventede Begiven- 
hedernes Gang med sikker Tro paa, at han vilde naa 
sit Maal : at erobre hele Danmarks Land. Alt imellem 
adspredte han sit Sind med at jage i sin Fjendes Skove. 

En solklar Formiddag blev Lasse og Anne skræm- 
met op af Raab og Larm, og de saa' en stor Mængde 
svenske Ryttere trave langsomt over Engene og gennem- 
søge Skovene. De sad hele Dagen inde i Sumpen og 
hørte Folkenes Raaben til hinanden paa Svensk og 
Tysk og deres Hestes Vrinsken, men de red udenom 
og forsvandt. 

Lasse forstod, at det ikke var ham, de søgte, thi de 
vilde vel næppe anvende saa mange Mænd for en ene- 
ste ussel Overløbers Skyld. Han gættede, at der skulde 
være Kongejagt, da han jo havde set Jagtbetjentene i 
Landsbyen. Han forstod, at Skovene blev eftersøgte 
inden Jagten, for at de ikke skulde gemme Snaphaner, 
Rømningsmænd, Misgærningsmænd og andre forløbne 
Skælmer, der kunde stræbe de høje Jagtherrer efter 
Livet. Lasse sad og fortalte Anne herom og fordrev 

hende Tiden med Fortællinger om den Tid, han levede 
mellem Snaphanerne, og om de mange Planer, disse 
havde lagt om at fange eller dræbe Svenskekongen. 

Efter at have travet Skovene igennem helt ud til 
Stranden, vendte Rytterne tilbage, og først da det 
blev mørkt kunde Lasse og Anne vove sig ud. 

De følte sig som jagede Dyr. 

Tidlig næste Morgen var de allerede paa Udkig, og 
halvgaaen Middag hørte de Hornklang ovre i Skoven, 
Øst for Sletten. Den lød kaldende og varslende; men 
af og til hørte de hele Musikstykker som af mange 
Instrumenter langt borte. Anne var betagen af alt 
dette, aldrig havde hun hørt noget saa skønt. 

Hornene kom nærmere og nærmere til den store 
Slette, snart kunde de skelne Hundenes Glammen, og 
da de saa' Støverne komme flyvende ud af Skoven 
derovre og styrte ned i Mosen, tog de hinanden i 
Haanden og løb ind i deres egen Skov til deres Skjule- 
sted i Moradset. 

Lasse frygtede kun Hundene, Menneskene vilde ikke 
kunne finde ham. Tavse satte de sig hos hinanden i 
bange Forventning om, hvad der vilde ske. Saa hørte 
de atter Musiken og Hundenes Gøen fjerne sig, saa 
vidt de forstod i nordlig Retning. Hele Dagen svæ- 
vede Musiken i Luften, snart langt borte, snart nær- 
mere ved, alt som Vinden bar til eller fra. 

Kong Carl Gustaf var ikke oplagt til Jagt. Han lod 
sin svære hvide Hingst skridte langsomt hen over Slet- 

ten, uagtet den utaalmodig rev i Stangen og vilde 
frem. Lige saa tyk og klodset han var, sad han dog 
let og urolig i Sadlen og vidste behændigt og med 
god Kunst at tøjle Dyret. Han saa' saa borgerlig ud 
i sin tarvelige Dragt og tog sig helt ubetydelig ud 
mod den unge Dronning med den høje Filthat over 
det kreppede Haar og den grønne, guldsnorede Fløjls 
Kjole, der var saa lang, at den strejfede de højeste 
Græsstraa. 

Kongen talte ikke, men saa' sig stadig urolig om 
med sine kolde, blaa Øjne. Bag ved Kongeparret red 
nogle af Dronningens Damer, de hollandske Sendebud 
og mange svenske Mænd, tapre Krigere, hvis Navne 
for altid var blevet berømte i denne Krigens Tid. Der 
red den overmodige, ustyrlige Clas Tott, alle Kvinders 
Yndling, elegant og hensynsløs som ingen anden, der 
red Rutger Ascheberg med den svære Guldkæde 
om Halsen, mager endnu efter sine Saar fra den mis- 
lykkede Storm paa Kjøbenhavn. Kongen havde gjort 
ham til Kommandant paa Møen, som, tildels ved For- 
ræderi, jo endelig var faldet i hans Hænder. Der 
red Kongens Kammerherre, Oberst Mørner, Lasses 
gamle Chef for Smaalændingerne ; der red den rolige 
og forstandige Generalad j utant Jørgen Mellin og mange, 
mange flere. 

Men der var ingen festlig Glæde over Jagten. Man 
mumlede i Kongens Følge om, at Kongen ikke be- 
fandt sig vel. Pletfeberen herskede stærkt i Hæren! 
Eller var det kun Humøret, som var sygt? Var det 

maaske bange Anelser, der pikkede ham i Ryggen, 
naar han idelig vendte og drejede sig i Sadlen? 

Endnu havde Hundene ikke jaget Storvildt op, men 
hele Følget var beredt til at sprænge efter, naar det 
viste sig. Alle spejdede ivrigt frem efter Hundene 
med stive Øjne og saa' ikke paa hinanden, naar de 
talte eller svarede. Støverne halsede. Hornene klang, 
og den store sammenkoblede Meute af graagule Myn- 
der halede afsted med Jægerdrengene, der holdt dem 
i Kæder og Remme, og som grædefærdige strittede 
imod og raabte, naar de hidsige Dyr vilde slæbe dem 
hen ad Mosen til, hvor de ventede, at Støverne vilde 
spore det Vildt, de skulde slippes 'løs imod. 

Langt bag ved dem kom en Rytter skridtende for- 
sigtig ud af Skoven, men da han saa' Jagtselskabet og 
kom ud paa Sletten, sprængte han efter det i Karriere. 
Det var en Kurér. Han meldte sig til en af de bage- 
ste Officerer i Følget og blev kaldt frem til Kongen, 
der parerede sin Hest. 

Kureren sprang af, og med Hatten i Haanden gav 
han Kongen nogle Breve. Saa maatte han fortælle, 
og det var ikke lidt, han havde at berette; thi han 
kom fra Fyen. Kongen hørte opmærksom til med 
sammenpressede Læber, idet han uafbrudt svippede 
sig over Laaret med sin gamle smudsige Handske. 
Følget holdt i nogen Afstand i en stor Kreds om 
Dronningen, der utaalmodigt ærgrede sig over Af- 
brydelsen. Men der blev ingen Jagt den Dag. Lidt 
efter red Kongen ad Stranden til og her, ved Skov- 

vogterens plyndrede Hus, forhandlede han hele Dagen 
med sine Mænd og Gesandterne, medens Følget stadig 
ventede og til Adspredelse lod Musiken spille for sig. 

Det var det, de to Flygtninge hørte i deres Skjul. 

Allerede Dagen før havde Anne følt sig ilde efter 
det lange Ophold i den usunde Sump, men om Mor- 
genen var hun atter frisk og rask. 

De sad hele Dagen tæt op ad hinanden mellem de 
høje Siv; de hviskede til hinanden, skøndt ingen kunde 
høre dem. Hun hvilede med Hovedet mod hans Skul- 
der, og naar hun talte, saa' hun op i hans mørke, op- 
mærksomme Øjne. Han havde Armen om hende, 
men han slap ikke sit stumpede, skarpt slebne Sværd, 
beredt til at støde Hundene ned, hvis de kom. 

Hun var ikke saa urolig som han. »Gud vil hjælpe 
os, Lasse,« blev hun ved at sige, »den, Gud vil be- 
vare, er uden Fare.« 

»Ja, ja,« sagde han, »de sporer os vel ikke, lader 
det til, men saa?« Han tav, thi han var raadvild i 
den senere Tid. Aldrig havde han troet, at Krigen 
skulde vare saa længe, og nu stod Vinteren for Døren 
igen. Hvad skulde han saa gøre? Selv kunde han 
vel nok bjerge sig mod Kulde og Fugtighed og hytte 
sig med knap Kost, men hun? Hele hans trøstige 
vSelvtillid og dumdristige Mod var ved at svigte ham. 

»Jeg bliver hos Dig, Lasse, hvor Du gaar, gaar jeg,« 
sagde hun tidt. 

De sad stille uden at tale meget og lyttede efter 
Musiken. Mange Timer sad de saaledes. Hun laa op 

ad ham med lukkede Øjne, og han troede, hun sov. 
Da blev hun pludselig tung i hans Arm, han saa', at 
hun blegnede og aandede tungt, men inden han kunde 
komme hende til Hjælp, sprang hun op og greb Flin- 
ten, der laa ved hendes Side. »Kom!« hviskede hun. 
»Tag den! Løb hen og skyd ham! Dræb ham, 
Lasse! — Skyd Kongen, Lasse, saa er Krigen jo forbi! 
Hører Du, skynd Dig, løb!« 

Saa segnede hun om, stønnede kun og var uden 
Bevidsthed. Da Tusmørket kom, tog han hende i sine 
Arme og bar hende ad den smalle Sti ud af den stin- 
kende Sump. 

Anne laa den hele Nat og rystede af Kulde eller 
brændte i Feberhede og trak Vejret tungt og kla- 
gende. Hun døer for mig, tænkte Lasse. Af og til 
vaagnede hun og drak en varm Drik, som hun under- 
tiden havde lavet af de tørrede Blomster, hun havde 
samlet om Sommeren. Saaledes laa hun uden Be- 
vidsthed et Par Dage og Nætter, og i den Tid sad 
han ved hendes Leje. Ofte troede han, at hun var 
død, saa bleg hun var, og saa stille hun laa, hendes 
Aandes Pust var ikke at fornemme. Nætterne var 
ham uendelig lange og grufulde. Skovens Mørke og 
Stilhed rugede over ham, og han hørte kun Vinden 
suse derude i de bladløse Træer. Han brændte en 
lille Ild paa Arnen, og naar hun længe ikke havde 
rørt sig, tændte han en Lysespaan ved den for at se, 
om hun ikke var død. Længe stod han da og saa' 



paa hende til den brændte ned til hans Fingre. Aa, 
hvor hvid og bleg var hun ikke! Hendes mægtige 
Haar, der laa om hende som en Silkeklædning, søgte 
han at samle og binde; da vaagnede hun, saa' op paa 
ham og smilede, begyndte en Bøn, men faldt strax 
hen, inden den var endt. Om Dagen kom Fuglene, 
som hun plejede at fodre, helt ind i Hytten og kaldte. 
Lasse selv sov ikke og spiste ikke, indtil han tilsidst 
segnede hen i en haard, dødlignende Søvn. 

Da han vaagnede, stod Anne oprejst og bøjede sig 
ned over ham. Hun var meget bleg, men hendes 
Ansigt lyste og hendes Øjne smilte. 

»Lasse, Lasse!« raabte hun. >Kom nu! Jeg har 
havt Kolden, ja det er Koldesygen! Kom nu!« 

»Hvad vil Du, Anne?« spurgte han, idet han sprang 
op. Talte hun sundt eller sygt? Hun var helt paa- 
klædt, hendes Haar var redt og endnu vaadt, hun 
havde de bedste Klæder paa, det grøime Skørt og 
Skindtrøjen, som hun havde syet af de Dyrehuder, 
han havde tilberedt, var trukken uden paa den røde 
Trøje. 

Hun gentog, at hun havde den slemme Koldesot. 
Hun havde havt den før, den var jo saa almindelig 
paa Falster, men dog mest om Foraaret. I Dag var 
det tredie Dag, ikke sandt? Nu var hun helt rask igen; 
men den kom igen, vidste hun, og meget værre. Nu 
maatte hun strax afsted til Kippinge Kilde. Det var 
det eneste Middel: at drikke saa meget af det hellige 
Vand, som hun kunde holde ud, saa kom Sveden og 

saa kom Sundheden, — mange, som ikke var gaaet 
til Kilden, havde den Sot taget Livet af. 

»Kom nu, Lasse! Vi maa gaa.€ 

»Der ligger Ryttere i Kippinge,« svarede Lasse. 

»Ja, kanske. Men dér ligger og min Helsen og 
Sundhed.« 

»Vi kommer aldrig derfra. De griber os, — det 
bliver værre end Sygen.« 

»Vi maa gaa nu. Det er over Middag. Vi kan 
være der ved Mørketid, jeg kender Vejen. Er Du 
bange?« 

»Ja.« 

Hun satte sig paa Sengen og skjulte sit Ansigt, der 
havde straalet af Iver og Travlhed, i sine Hænder. 

Han forestillede hende al den Fare, de udsatte sig 
for. Nu havde de saa længe undgaaet alle Fjender; 
at løbe til Kippinge vilde være at løbe lige i Gabet 
paa dem. R5^teme vilde fange ham, og hun — . Nej, 
det vilde være værre endnu end Sygen. Hun var jo 
ogsaa for svag til at gaa den lange Vej. Hvis hun 
atter blev syg, skulde han nok passe hende igen, og 
han blev ved at tale og at gentage det samme. 

Hun hørte længe paa ham, saa rejste hun sig og 
gik hen til ham, lagde sin Arm om hans Hals og sit 
Hoved mod hans Skulder. 

»Vi maa gaa,« sagde hun med bævende Læber, 
— »ellers døer jeg. Her ude døer jeg. Vinteren stun- 
der jo til.« 
• Lasse saa' paa hende, knyttede sine stærke Næver, 

og der gik et Ryk igennem ham, idet han bed Kæ- 
berne sammen, som om han sank noget, der var svært 
at faa Bugt med. Saa sprang han pludselig op, lo 
højt og frejdigt som i deres gladeste Tid og raabte: 

»Saa kom da, Annelille! Saa gaar vi til Din Kip- 
pinge Kilde og hvorhen i den vide Verden Du vil, 
for at Du kan hitte Din Helsen igen! c 

Der var nu ingen Ende paa hans Iver for at komme 
afsted. Han spiste med en mægtig Appetit efter den 
lange Faste og derefter saa' han sine Vaaben nøje 
efter. Han trak sine Rytterstøvler paa, som længe 
havde ligget hengemte, iførte sig sin lange Skindkofte 
og gav hende Besked om Maden, de skulde have med 
og Flasker og Krukker til Vandet. Han tog et Spyd, 
som han havde lavet sig af en Enebærstage og skar 
det til en Stav til hende. Alt imellem skottede han 
til hende, og der kom et bekymret Udtryk i hans An- 
sigt, der ikke svarede til hans muntre og frejdige Tale. 
Hun hørte kun hans glade Ord, og som om hun var 
helt karsk og rask igen, bragte hun alt i Stand i Hyt- 
ten. Der blev fejet og renset, ordnet og gemt hen. 

Da de var færdige til at gaa, stod de uvilkaarlig 
stille inden for Korsenes Kres og saa' paa det Sted, 
hvor de havde været saa lykkelige. 

Saa gik de. De søgte først op mod Nord ad Stran- 
den til, hvilket blev en ret stor Omvej, men dér var 
øde og ubeboet. Naar det blev mørkt, vilde de vende 
mod Syd og ved Nattetid komme til Kippinge. De 

havde en to, tre Mil at gaa, men Vejen tilbage var jo 
lige saa lang. 

Da de kom ud af Skoven sneg de sig i Begyndel- 
sen forsigtig afsted, stod ofte stille og spejdede frem- 
efter ad den Vej, de vilde. De mødte ingen. Landet 
var som dødt. Agrene laa udyrkede hen, ja, mange 
Steder var Sæden ikke høstet, men groede vildt i Vej- 
ret eller laa vissen og raadden med knækkede Straa. 
Der var intet Kvæg paa Markerne og ingen Hyrder. 
Svenskerne havde røvet Dyrene og forjaget Bønderne 
eller ogsaa havde disse opgivet Ævret og holdt sig 
ved Gaarde og Huse, som de ikke turde forlade. 

De to Vandrende blev da mere og mere trygge og 
gik trøstig frem efter Kippinges lille Kirkespir, som 
de snart saa' pege opefter i Tusmørket som en vin- 
kende Finger. 

Anne havde gaaet tappert til. Da hun kom ud af 
Skovens fugtige og indelukkede Aande drak hun med 
Vellyst den frie Marks friske Luft. Heindes Kinder fik 
Rødme, hendes Øjne Glans, og da Solen i den stille, 
klare Aften sank bag Skovene, skred hun endnu let 
og spænstig afsted ved sin Stav. Men da Mørket be- 
gyndte, støttede hun sig tungere til den og lagde hyp- 
pigere og hyppigere sin Haand paa Lasses Skulder. 

Mange Gange vilde han gøre Holdt og hvile, men 
hun vilde fremad, blot fremad, ikke standse. Deres 
Samtale døde hen lidt efter lidt. Spøgen flygtede. Al- 
voren kom, tilsidst var de helt tavse. Han vogtede 
paa hende, naar han turde tage Øjnene fra deres Spej- 

Landet i Vaade I3 

den. Ofte stod han stille og stirrede frem i Tus- 
mørket, han syntes stadig at se Skikkelser foran sig. 
Men hun gik med Blikket rettet fremad, stirrende, 
ligesom betagen af Længsel. 

Det var næsten helt mørkt, da de saa' Kirkens Tag 
dukke frem, og han turde nu ikke nærme sig Byen 
mere før det blev Nat. De satte sig da for at hvile 
og spise. 

Da sank hun helt sammen i Græsset, og idet hun 
klagede ganske smaat, lagde hun sig tilrette som for 
at sove. 

»Sov ikke. Annelille, sov ikke, hører Du!« hviskede 
han. Men hun sov allerede. Hun blev bleg og blaa- 
lig i Ansigtet, aandede tungt og rystede af Kulde. 
Hun mumlede undertiden uforstaaelige Ord gennem 
de klaprende Tænder, og han hørte hende kalde lige- 
som et lille Barn kalder. 

Da tog Lasse Månsson den mandeligste Beslutning, 
han endnu havde taget i sit Liv. Der gled ligesom 
en Maske for hans Ansigt, hans magre Træk blev 
skarpe og stive. Læberne smalle. Øjet haardt og koldt^ 
hans Aasyn var som hugget i Sten. 

Han dækkede hende til med alt, hvad han havde 
og satte sig rolig ved hendes Side med Bøssen over 
sine Knæ og ventede. Da det blev helt mørkt, rejste , 
han sig, trak den lange Kittel paa, kastede Flinten 
over Nakken og bøjede sig saa ned og tog den so- 
vende Kvinde op i sine Arme. 

Saa bar han hende bort. Han bar hende som man 

bærer et Barn, hendes Hoved laa ved hans Skulder, 
og han holdt med sin højre Arm under hendes Knæ, 
svag og kraftesløs laa hun i hans mægtige Favn. Han 
saa' ikke hvor han gik, thi han bøjede sig ned over 
hendes Ansigt og søgte at skelne det, da hun laa saa 
stille. Men han mærkede hendes Aandedrag mod sin 
Mund, og medens han gik, søgte han at trække Vej- 
ret i samme Takt som hun, — for ligesom at være ét 
med hende. Saa slog hun Øjnene op, og uden at blive 
forundret sagde hun kun: »Bærer Du mig til Kilden Pc 

>Ja,€ sagde Lasse Månsson, >jeg bærer Dig til 
Kilden.« 

Hun frøs ikke mere, men en brændende Hede flød 
let og velgørende gennem hendes Lemmer. Hun ved- 
blev at tale og sagde smilende: »Jeg kan ikke se 
Himlen for Dit store Haar;€ thi dette faldt ham frem 
over Skuldrene. Men saa lagde han Hovedet tilbage 
og gik videre, idet han saa' op i den store Stjerne- 
himmel, medens hun laa i hans Arme som et Barn i 
en Vugge. Men da han snublede over en Tue, lo hun 
kun, medens han skjalv af Angst for den Byrde, han 
bar. Atter faldt hun hen i en Dvale, og han gik vi- 
dere over Markerne i Mørket. 

»Du kære lille Gud, lad hende ikke dø! Gør med 
mig, hvad Du vil, men lad hende ikke dø! Du kære 
lille Gud.f 

Det var alt, hvad han vidste at bede, medens han 
gik. Han mærkede ikke Træthed eller Udmattelse, 
men kun en særegen Lykkefølelse ved at bære hende. 

i3» 

Først da han naaede længere frem, hvor Vejen førte 
opad og gennem en Skovstrækning, kom der en pi- 
nende Smerte i de store Muskler over hans Skuldre, 
men Pinen for hendes Skyld var ham en vellystfuld 
Pine, og han nød den med en Fryd, der forkortede 
ham Vejen og lettede ham Byrden, ligesom Lidelserne 
for Jesu Christi Skyld havde været Martyrerne en Ad- 
spredelse og Hjælp i de lange, lange Nætter. 

DET var langt hen paa Aftenen. Hjemme hos Ole 
Hassel brændte der Lys paa Bordet, og der hang 
et Par Lygter paa Væggen ved Dørene. Moer Trine 
klagede tidt over de mange Lys der gik til, men Jo^ 
han Printz holdt ikke af mørke Kroge i Stuen. Han 
var som Invalid bleven Vognmester, det vil sige Op- 
synsmand ved Tros og Træn, og havde i lang Tid 
havt Kvarter i Gaarden hos Ole Hassel, hvilket skaf- 
fede denne nogen Erstatning i Halm og Hø for de 
store Udskrivninger, Udsugninger, Brandskatter, Plyn- 
dringer og Plagerier, som Byens Folk led under. 

Historien om, at Fanden havde været løs i Gaarden 
den Aften, der var Ildebrand i Byen, var naturligvis 
faret rundt i hele Omegnen. Det var jo egenlig ikke 
saa mærkeligt, thi i disse onde Tider kunde man jo 
vente sig alt af den Slags. Johan Printz var dog for 
en Sikkerheds Skyld flyttet ind i Nabogaarden, men 
opholdt sig det meste af Dagen inde hos Ole Hassels, 
hvor Maden og Øllet var bedst. 

Ole Hassel og Moer Trine troede dog ikke rigtig 
paa, at det havde været den Onde selv, der med saa 

stort* Skrald og Skrig og Skraal havde revet Lygten 
ned hin Aften og var fløjet ud af det lille Hul i Væg- 
gen. De vidste jo, at Lasse Månsson var ude i Sko- 
ven, og de græmmede sig ved Tanken om, at Anne 
rimeligvis levede ude hos ham. Thi hvor skulde hun 
ellers være? Dog lige saa godt — og hellere hos 
ham, end her hos Svenskerne! Det havde Hr. Niels 
selv sagt en Dag til Moer Trine. Alle Forhold var 
sprængte, gammel Sæd og Skik var sluppen, alt var 
væltet omkuld og opgivet. 

Moer Trine sad nu ved Drengens Seng og halvsov 
med de smaa trætte Hænder i Skødet, udmattet af 
Dagens Slid med at opvarte Vognmesteren og hans 
Venner. Ole Hassel sad ved Bordet med Svenskerne, 
der havde drukket stærkt og spillet Kort, og nu var 
kommen i Samtale om det saa meget omtalte Besøg 
af Djævelen. 

Baade Johan Printz, Kvartermesteren med det grimme 
Fuglefjæs og den kønne Trompeter havde hver for sig 
givet Historier tilbedste om naar og hvor i Livet de 
havde truffet paa Djævelen. Ole Hassel sagde ingen- 
ting, men tænkte paa de mange Penge, — baade sine 
egne og Lasses — som i en Kobberkedel laa gravet 
ned ude paa Marken. 

Talen gled ængsteligt og frygtsomt hen paa andre 
onde Ting, baade om dem, der kunde ses og ikke 
ses, baade det skjulte og det aabenbare. Stemningen 
blev mere og mere trykket og uhyggelig. De holdt 
tilsidst op at tale, og hver for sig tænkte de paa alle- 

haande sælsomme og grufulde Ting, som de ikke 
turde komme frem med eller tale højt om. De øn- 
skede kun at bryde op og komme hjem. 

Da sagde Kvartermesteren: »Det, som ikke ses, er 
værst. Sot og Syge, Pest og Død. Djævelen og al 
hans Yngel kto manes og korses, men Sot kommer 
med Død uden at ses.« 

Den ældgamle Elias Hugger, som stod og lænede 
sig til Væggen, thi han turde ikke sætte sig, udbrød 
^pludselig : 

ijæ ha siet han, Pestilentsen, han sæl'!« 

»Hvad har Du?« spurgte Johan Printz. 

Gamlingen blev forskrækket ved sin egen Dristig- 
hed, men da alle saa' paa ham, begyndte han at for- 
tælle, idet han forlegen og beæret skuttede sig mod 
Væggen. Lidt efter lidt som han fik Munden paa 
Gang, glemte han sig saa meget, at han lod sig glide 
ned paa Enden af Kistebænken, hvor han sad og knu- 
gede de graa, gigtkrumme Fingre ind i hinanden. 

»Dæ va' i Jyllen, langt nere sønderpo, den Gang 
Torstensten va' i Lande'. Dæ' va' i Rendsborrig. Vi 
sa' aa Ho'evagt. Dæ va' Aftning. Dæ va' saa løj^) 
aa lummer, a' vi inte ku' vær' anner Stæ'er eng u'en- 
for melling Pillerne; aa Ulrik spelled' aa si bitte Mund- 
fløjte. Den plirøjede Ulrik sa' aa spelled' aa si' bitte 
Mundspil, den va' inte størr' eng som ha' ku' gemm'en 
i si' Næv', aa ha' spelled', saa ha' ku' fo vos al- 

^) stille. 

sammen te aa lee aa alle Fi'er te aa græ'e; aa saa 
glepped' aa blenked' ha' immer mæ' si' Øjn', Ulrik. 

Saa kom Maanen hel op^ aa vi sa' aa røj vores fatti' 
Tobak aa lytte' po hanses Mosek, aa Kopral Dobelsten, 
ha' sæl', ha' sa' aa fnasle^) Hu'en løs aa si' gammel 
Soor po Handen, aa Sve'en trille' a' vos i Lummer- 
he'en. 

Saa var'et a' en lang Mand i en si' Kapp' sto' skudt 
op u'e ve' vores Pikker, hvor ha'nte maatt' sto'. Trom* 
meslaaeren pejet po ha' over mi' Axel aa sa'e: Hva' 
æ' ha' for æ' Ræ'tutte?') 

Saa spytt' Korpral Dobelsten etter ha* aa sa'e: Fort! 
Fort! Du Teufelskumpen! Dæ' sa'e Korpralen: Fort! 
Fort! Du Teufelskumpen! sa'e ha'. 

Saa rette' hin Mand si' Ryg aa ragle'*)hel suttes*) 
li'e u'. Aa Ulrik spelled' aa spelled', aa vi kigge' 
etter ha'. Men i ve'*) a' ha' var gaaen hal' vejs te' 
Kresten Stillings Bo', vendt' ha' si' Ho'e om i Nakken 
aa grint'. — 

Saa bløv vi saa hvi'e i vores Aasyn li'esom de hvi'e 
Bannelér om vores Axel. Men ha' gik suttes ing 
melling Gy'er aa Gænger, — aa væk va' ha'. 

Hanses Ho'e va' li'ervis som e' Dø'ningho'e. 

Li'e etter smøje'^) Lotte fra Schåfergaa'ren forbi ve* 
vos. Hu' lo som hu' alti' lo. Saa raabt' hu': Man 
segt dat wi de Pestilentze in d'Stadt hebbe! 



*) pillede. ') Fugleskræmsel. ■) ravede. *) langsomt. *) i ved 
= alt som. ^ løb. 

Saa b'e* vi all' lie'som jordskudt/) aa Kopralen 
hvingled' aa skrej: Vi ha' set Dø'en! skrej ha'. 

Ja, skrej vi, dæ va' Dø'en, vi ha' seet!« 

Den gamle Karl blev afbrudt ved et kort haardt 
Slag paa Døren. 

Alles Øjne rettedes imod den. Moer Trine rettede 
sin Ryg og vendte sig. Johan Printz tog Stoben fra 
det dryppende Skæg, Drengen rejste sig paa Slag- 
bænken, og Ole Hassel tog med begge Hænder i 
Bordpladen; alle stirrede de stift paa Døren. 

Den aabnede sig ganske langsomt, og saa sprang de 
op, alle som én. Paa Tærskelen stod en høj Mand, 
mørk i Huden, men med en Farve som en Død; i sine 
Arme bar han en Kvinde, der var dødbleg som han, 
og som laa i hans Arme med lukkede Øjne. 

Han stod et Øjeblik, men i samme Nu han saa' 
Korporalen gribe til Bæltet, raabte han med en mæg- 
tig Røst: »Agt Jer! Vi har Pesten!« 

Der hørtes Brag af Stole og Bænke, der væltede. 
Drengen skreg henne i Bænken, Svenskerne og Kar- 
len raabte op, saa' sig forvildede omkring og styrtede 
efter Johan Printz ud af Stalddøren; gamle Elias, der 
faldt, krøb som en Hund paa alle fire. 

Men Lasse skred rolig hen over Gulvet og lagde 
sin Byrde i Forældrenes Seng. 

»Vær rolig. Mutterlille,« sagde han. »Hun har ikke 
den slemme Sot. Ikke jeg heller. Men Kolden har 

^) lamslaaet. 

hun. Tag nu vare paa hende, jeg mægter det ikke 
mere.« Han bøjede sine smertende Arme, strakte dem 
i Vejret, og medens de andre løb hen til Anne, luk- 
kede han Stalddøren og stængede for den. Saa gik 
han hen til Fremmersdøren, hvor han blev staaende 
med Flinten i Haanden. . 

Men da han saa' hende komme til sig selv, rejse 
sig fra Lejet, se sig omkring i Stuen, knuge sig ind 
i Moderens Favn og vugge sig i den som et Barn, 
der har fundet hjem, og give hende de ømmeste Navne, 
— da han saa* hende knæle ned og grædende række 
sine skælvende Hænder op imod Faderen, tage Helle 
ind til sig og trykke sit magre brune Ansigt mod 
hans varme Kind og hele Tiden sagte hviske : tilgiv mig! 
tilgiv mig! — da stod den stærke Karl helt fremmed 
og ensom. Der gik en Følelse gennem hans Hjærte, 
som han aldrig havde kendt, en sviende Fornemmelse 
af et sugende Savn. Hans Øjne brændte, og det lige- 
som hulkede i ham. Langsomt og upaaagtet nær- 
mede han sig Døren endnu mere og gik ud. 

I det samme blev der kastet Reb og Remme om 
hans Skuldre og Arme. Uden at Hænder rørte ham 
blev han reven om og en Line med en Løkke slynget 
om hans Ben. Han saa' intet, hørte intet, før en 
Stemme, som han kendte altfor vel, raabte: >I Taar- 
net med ham!€ Og han blev slæbt hen ad Jorden 
som et dødt Dyr, hele Byen igennem. 

Kirkens lille, uanselige Taam med sine lave, tak- 

kede Gavle laa mod Vest. En Trætrappe inde i Kir- 
ken til højre for Alteret førte op til Klokkerne. Da 
Lasse kom til sig selv^ laa han paa denne Trappe, 
hvor de havde slængt ham ind. I Angst for at røre 
ved den Pestbefængte havde de kun hastigt over- 
skaaret Rebene, der bandt ham, stænget Døren og sat 
Vagt uden for Kirken. . 

Lasse satte sig paa et af Trappens Trin og strakte 
uvilkaarlig Hænderne frem for at føle sig for paa Mu- 
ren og paa Sammenføjningerne mellem Stenene, saa 
satte han sig atter tilrette med Albuerne paa Knæerne 
og Hovedet i Hænderne. 

Han var fortumlet, forvirret og forslaaet, hans Klæ- 
der var sønderrevne, hans Vaaben tabte. 

Han søgte at samle sine Tanker. 

Anne? Var hun nu frelst? Laa hun nu varmt og 
godt i den - store Seng derhjemme ? Hvis de blot 
troede, hun havde Pesten, vilde Ole Hassels Gaard 
være omgivet af en Mur, som ingen turde overskride! 
Pesten! Han kendte jo sin egen og alle Menneskers 
Angst for den rædselsfulde Smittesot. Pesten! Han 
havde jo hørt det Ord lyde ud gennem den lukkede 
Dør, da han stod for den. 

Han tænkte paa Skoven derude, paa sin lille Hj^te, 
hvor der var saa friskt og saa stort. Her sad han som 
i et Rør, som en Orm i en Træstamme, det var helt 
svært at faa Vejret! Hans Hænder blødte, Tøjet var 
slidt af ham. 

Nu havde han da mistet alt. Først sin Hest, saa 

Kammeraterne, Pengene — sine Vaaben, sin Frihed, 
sin Elskede — han følte sig saa fattig som da han 
var en sølle Dreng hjemme ved Stranden. 

Annelille, hvorfor tog Du de Urter, som havde den 
sære Kraft og alle de hellige og kunstige Ting, som 
havde kostet mig saa dyre Penge, — hvorfor brændte 
Du de stærke, hemmelige Ting, Annelille? Nu er Do 
syg og jeg — . Ligesom langt, langt borte fra kom 
saa Tanken listende og bredte sig: nu skulde han 
selv dø! 

Han kendte jo Desertørernes Lod og Skæbne : Ret- 
terstedet. Spørgsmaalet blev kun: Reb eller Sværd. 

Han begyndte at tænke lidt over Døden, over Gud, 
Herren og hans hellige Engle, Jesu Christi pinefulde 
Død paa Korset, men ikke længe, lidt efter lidt gled 
Tanken bort igen og søgte atter og atter tilbage til 
hende. Hvem skulde hjælpe hende, naar han ikke 
mere var levende? Hans Tanker blev svævende om 
hende, han glemte alt andet, og han sad tilsidst med 
et sorgløst Smil og stirrede ind i Mørket, som om 
han derinde saa' de lyksaligste Syner, og selv efter 
at han var gledet hen i Søvnen, blev dette sorgløse 
Smil tilbage, som om det var glemt om hans Mund. 

Dagskæret fra Glamhullerne der oppe kom listende 
gennem den aabne Lem og ned ad den mørke Trappe 
ligesom for at se, hvad det var for en mørk Skik- 
kelse, der laa dernede. Da Lasse vaagnede, saa' han, 
at Dagen var nær. Han gøs af Kulde, da han krav- 
lede op ad den støvede Trappe til Klokkerne. Øverst 

oppe var der ingen Trappe, men kun en Stige, der 
førte op til Lemmen. 

Han gik strax hen til et af de lange, smalle Lyd- 
huller i Muren og drak begærlig den kolde, haarde 
Luft, idet han saa' ud over Egnen. Himlen var endnu 
mørk. Stjernerne var der endnu, men Maanen var borte. 
Langt ude over de flade Marker og dunkle Skove, 
helt lavt nede ved Jorden, var der en lang gul Flænge 
i blygraa Skyer, hvorfra et næppe mærkbart Skær 
fødtes, — det var Dagen, der kom. En glimmerhvid 
Glans lidt mere nordpaa maatte vel være Havet, alt 
andet tabte sig i Gryets klare Mørke. 

Han rakte Hovedet ud af Glamhullet og lyttede. 
Ikke en Lyd. Der laa Kirkegaarden nede, hvor han 
havde siddet hos hende, han syntes, at han kunde 
lugte Urternes bitre, visne Duft. Da hørte han En 
hoste paa den anden Side Kirken, og han syntes at 
høre mumlende Stemmer. Der er Vagt, tænkte han. 

Men inde i Klokkerummet skimtede han kun det 
støvede Gulv, de nøgne, støvede Mure, Støv, Støv, 
Støv, hvor han saa' og hvor han følte. Det laa over 
de to smaa Klokkers Munkebogstaver, og han fik Støv 
paa Fingrene, da han sagte pinkede paa dem med 
smaa Slag, der gav en fin, klingende, durende Klang 
— og han tænkte paa, at det var disse Klokker, de 
havde lyttet efter ude i Skoven, og som havde faaet 
Anne til at juble, naar de ringede og til at græde, 
naar de tav. 

Da hørte han en Lyd under sig. Døren blev lukket 

op dernede. Han vendte sig hurtigt, satte Ryggen 
mod Muren og greb uvilkaarlig efter sine Vaaben. 
Men han havde ingen Vaaben, og nu blev han betagen 
af en Rædsel, han aldrig før havde kendt. Han, som 
saa langt tilbage, han kunde huske, aldrig havde væ- 
ret vaabenløs, blev sig nu først bevidst, at skulde han 
kæmpe, maatte han overvinde sine Modstandere uden 
Hjælp af andet end sit Legeme, sine Lemmers og 
Hænders Styrke. Og han aabnede og lukkede uvil- 
kaarligt sine stærke Næver, strakte Fingrene og knj^- 
tede dem. 

Listende, slæbende Skridt søgte op ad Trappen, 
men da Skridtene kom til Stigen, standsede de, og 
der lød en undertrykt Stønnen og Hvisken. Saa krav- 
lede de videre op ad Stigen. Lasse stirrede hen mod 
Hullet. Kom de for at hente ham? Var det allerede 
nu, de vilde slæbe af med ham og undlive ham? 

Over Hullets Rand viste sig et talggult Ansigt, om- 
pjusket af et uredt, hvidt Haar. Et Par Arme kom 
op og et Par svage, skidne Hænder lagde en Byldt 
paa Gulvet. Lasse stak Hovedet frem bag Klokkerne 
og stirrede i Halvmørket, og de to Ansigter saa* en 
Stund tavse paa hinanden. 

Det var Præsten, Hr. Niels. Saa lo Lasse Månsson 
og maatte tænke paa den Gang, han blev bange for 
den lille Hest ude i Skoven. 

»Er Du befængt og besmittet?€ spurgte Hr. Niels. 

»Nej. Det blev sagt for at skræmme.« 

»Kom, og hjælp mig!« 

Han havde en halvlang Hvergams Kjortel paa, en 
Samarie, der stumpede ved Knæerne, og en smal, pibet 
Krave om Halsen. Da den lille sanimenskrumpne 
Mand med Besvær var kommen op af Hullet, gik han 
hen til en lille Luge, der førte ind til Loftet over 
Kirkens Hvælving. Den var lukket med en Jæmstang, 
i hvilken der hang en svær, rund Hængelaas, der lig- 
nede et afhugget Menneskehoved. Efter længe at 
have fumlet og famlet med Laasen, fik Præsten Lu- 
gen op, og Lasse saa' ind over Loftet, der var gen- 
nemflettet af svære Bjælker, Spær og Sparrer, som bar 
Taget og holdt Hvælvingen, der som en rund Aas 
eller som Ryggen af et stort Dyr strakte sig ind i 
Mørket. 

Præsten havde ført sit bedste Gods og sine Bøger 
ind i Kirken og tridset det herop, hvor det laa hen- 
gemt i Kroge og Hjørner, men Kobber og Tin havde 
han tillige med Kirkens Kar gravet ned paa mange 
forskellige Steder. Lige inden for Døren stod hans 
og hans Kones Ligkister, betrukne med Oxehuder, 
der endnu ikke var sortmalede, thi Tid og Støv og 
Skimmel vilde jo alligevel have fordærvet den sorte 
Farve. 

»Kom,« sagde Præsten og- satte sig paa den ene 
Kiste. Han gav sig ynkeligt, som om han havde stor 
Pine, og medens han udspurgte og forhørte Lasse om 
Anne, om hvor han og hun havde været, hvor de 
havde opholdt sig, hvorledes de havde levet, hvad de 
havde taget sig for, gned han sig uafbrudt med begge 

Hænder paa Maven inde under Samarien. Hans smaa 
skarpe øjne under de hvide Buske lyste i Halvmørket 
og borede og sugede sig ind i Lasse. Han kunde 
ikke andet, han maatte skrifte^ Øjnene borede Hul i 
ham, Øjnene sugede Svar ud af ham, og han for- 
talte alt. 

Da talte Hr. Niels ham haardelig og strængt til: 
»Jesus Christus har ladet sin Klokke lyde for Dine 
Øren, han har raabt til Dig: kommer til mig! kom- 
mer til mig! Men Du er løbet i Skov og Mose og 
har forsiddet hans Bud! Du har mænget Dig med 
hans Blods Fjende, Djævelen og hans Gæminger, tvi 
Dig! Du har faret frem som en ond Skalk mod et 
uskyldigt Barn, og Herren Din Gud har slaget hende 
med Syge og Sot og draget Dig til Galgestigen — 
mærk vel, hvad jeg siger Dig, Menneskebam, det 
gælder Dig og ikke mig!« 

Lasse mumlede, at Djævelen havde havt ham i sine 
Garn, da han forbrød sin Ed. 

»Djævelen har ingen Magt uden med Guds Vilje, c 
sagde Præsten. »Han er kun Guds Lænkehund! Den, 
som bruger Trolddoms Kunster, spotter Gud! Kan 
Du sætte haardt mod haardt mod Gud? Hvo, der 
kaster Buløxen mod Gud, faar Skarpen tilbage i sit 
Aasyn — kend det!« 

Længe brugte han hvasse og drøje Ord, formanede 
ham strængt og lærte ham, at han havde gjort vel i 
at bryde Eden til Landets Fjende for at tjene Landets 
Konge. 

Da saa' Lasse pludselig paa ham med et stort, vildt 
Blik og greb ham ved Armen. 

»Sig mig, Præst, hvad jeg skal gøre mere — og jeg 
gør det Sig mig, vil I faa Fred i Landet, naar Sven- 
skekongen døer? Faar Anne Fred? Og vil der komme 
gode Tider ?€ 

»Hvad mener Du?« 

»Saa giv mig Syndernes Forladelse og slip mig ud. 
Giv mig en Bøsse og vis mig Vej — saa skal der 
blive Fred i Landet .U 

Præsten saa' en Stund paa ham, før han forstod ham, 
saa haanlo han højt og spottede ham. 

»Han beskikker sig selv paa Dommersædet, den 
elendige Maddike! Ha, ha! Han vil lokke en Guds 
Mand til Stimands Færd! Han vil drage mig i sin 
Syndepøl og dyppe mig i Blod, den Taabe! Han vil 
vinde Guds velsignede Fred ved det Blod, som han 
har helliget og salvet! I Din Trældoms Frygt skyer 
Du end ikke Misgerninger, hvis Lyd besudler Luften 
og raaber fra Jorden til evige Tider!« 

Han talte sig helt rasende, og idet han rejste sig, 
var det ligesom han voxede og voxede og blev kæmpe- 
stor. Han trak de lange Fingre frem og hævede Ar- 
mene og han aabnede Munden som om han vilde 
opløfte et vældigt Raab og udslynge en mægtig For- 
bandelse og Straffedom. Men se: de haarde Øjnes 
Lyn slukkedes, den harmfulde Mund faldt til, og der 
lagde sig et stille, vemodigt og uendelig kærligt Smil 
over den Gamles gustne og forpinte Aasyn, idet han 

sænkede sine Arme og sagtelig lod dem dvæle paa 
Skuldrene af Lasse, der uvilkaarlig var knælet ned for 
ham. Aldrig havde Lasse Månsson set saa godt et 
Smil, saa kærligt, saa hjemligt et Blik. 

>Du véd ikke, hvad Du taler, Lasse Månsson, — 
ret nu var Du fejg som en Hund, og i hvad som Dig 
hænder: vær mandelig! Guds Naade er nok! Og er 
Du end midt i Døden, skal Du være frydefuld og sige 
til Død og Djævel : Død, hvor er Din Sejr? Helvede, hvor 
er Din Brod? Gud giver immer Sejr formedelst vor 
Herre Jesum Christum! Husk det i alskens Nød og 
Kamp, i Liv og Død! Ja, nu ret var Du en uærlig 
Stimand, Lasse Månsson, men jeg skal hjælpe Dig til 
Mod og Manddom igen. Hør nu vel til.« Han tav 
en Stund og begyndte saa igen med en endnu blidere 
Stemme : 

»Vide skal Du, at Annelille, mit hjærtelskede Barn- 
lille skal vorde i min Varetægt og deri være saa vel 
forvaret som det syndefulde Barn, hun er. Du og. 
Thi Du stærke og grove Svend er jo og ligervis som 
et ufornuftigt Barn at anse og betragte. Jesus Chri- 
stus sagde, vi skulde være som Børn, men vi er som 
arme, umælende Dyr! Ja, hvad er vi arme Menneske- 
børn mere? Vi fødes, vi patter, vi drives af Lyster, 
— ret aldrig lærer vi Vorherre Jesum at kende og for- 
staa, før Kroppen er visnet og Blodet er kølnet og 
Livets Lyst er dødet. — Hør nu vel til!« 

Han fortalte Lasse, at den svenske Officer, som 
havde Kvarter i Præstegaarden, vilde sende Brev og 

Bud denne Morgen til Nykøbing og begære, at Rak- 
kerens Folk fra denne By skulde afhente Lasse, da 
han var pestbefængt og desuden Desertør. Før næste 
Dag kunde dette ikke ske, og Præsten paalagde ham 
nu rolig at blive, hvor han var, og naar det blev 
mørkt, skulde han undløbe. 

For første Gang, medens Præsten talte, saa' Lasse 
op. Undløbe! Han sagde intet, men kastede hurtig 
Øjnene om til alle Sider for at se, søge og finde Ste- 
det, for ligesom at foregribe Præstens Forklaring. Men 
han saa' kun, at Solen nu fyldte Rummet med røde 
Straaler, at Skyggerne blev skarpere, og at Himlen 
lyste derude. 

Præsten pegede paa Byldten, som han havde med 
sig. Den indeholdt Klæder og Mad og Kirkens nye 
Klokkereb. Saa viste han ham de løse Sten i Taget 
i Krogen ved Taarnet, han behøvede næsten intet at 
sige eller forklare. Lasse forstod ham. 

Saa tog Præsten en lille Pung frem med tvende 
Breve. Det ene skulde han give til Gaabense Færge- 
mand, der saa vilde laane ham en liden Sejljolle, som 
var Præstens Ejendom, men som Færgemanden havde 
Brugen af. Der stod i Brevet, at Lasse skulde til 
Vordingborg i Hr. Niels' Ærinde, det var tilstrækkelig 
Pasbord. Havde han først Jollen, skulde han sejle til 
Fyen og søge den danske Armé, som stod dér paa 
Øen. Dér skulde han lede Jacob Geweke op, som var 
Oberstlieutenant ved Feltherrens Dragoner og Hr. Niels' 

særlig gode Ven fra Skaane for 15 Aar siden, og give 
ham det andet Brev i Pungen. 

»Dér lader jeg ham vide,« sagde Præsten, »at Kon- 
gen af Sverrig fortøver her paa Nykøbing, samt at 
Svecus udi Fyens Land ej kan forvente Succurs og 
Hjælp denne Side Advent. Derfor siger jeg: sla' saa 
fort han sla' kan. Item beder jeg ham give Dig Hest 
og Gevær, og kautionerer, at Du vil blive Svecus en 
haard Hals, om Du fanger Sværd i Haand.« 

»Det lover jeg, Hr. Niels!« 

Præsten lagde Haanden paa hans Hoved og saa' op 
i Taget. »Saa raaber jeg fattige Menneske til Dig, 
Gud Fader i Himlen, og befaler i Din Varetægt denne 
ærlige arme Sjæl, som Du har skabt og frelst med 
Din Søns, Jesu Christi Pine og Død! Amen.« 

Da Profossen fra Nykjøbing og hans Folk n^ste 
Dag kom for at hente Fangen iTaarnet, var han for- 
svundet. Der hang et langt nyt Reb ned fra Taget 
og svajede frem og tilbage i Morgenvinden. Præsten 
var syg og havde ikke været ude af Huset i flere 
Dage. 

KORT efter fløj Rygtet om den svenske Hærs Ne- 
derlag ved Nyborg den 14. November ud over 
Verden. 

Kongesønnen Ulrik Frederik Gyldenløve bragte paa 
sin Faders Navnedag Budskabet om Sejren til Kjøben- 
havn, hvor man netop triumferede over et heldigt Ud- 
fald fra Fæstningen. 

Det var lange Tider siden, at Sverrigs stolte Hær 
havde tabt et Hovedslag som det ved Nyborg. Nu 
lød der Jubel overalt i Hovedstadens Gader, der var 
Takkefester i alle Kirker, alle Klokker ringede, Mu- 
siken klang fra Rundetaam ud over den sejrsberuste 
By, Kanoner og Musketter knaldede fra Voldene, og 
gennem Krudtets hvide Skyer og Dampe skimtede 
man allerede den længe ønskede Fred vinke og hilse. 

Men alle de smaa Kirkeklokker rundt om i Sjæl- 
lands og Øernes Landsbykirker ringede endnu ikke 
Sejren ind. Svensken var der endnu, og i sin Harme 
knugede han Haanden endnu haardere sammen om sit 
B5^te. Men Folket ventede taalmodigt; Haabet om 

Forløsning fra det haardeAag var trængt ind overalt, 
selv i den ringeste Hytte. 

Ja, selv til Ole Hassels Gaard var de gode Nyheder 
kommen, skøndt den var skyet af alle Mennesker og tre 
hvide Kors paa Stuedør og Stalddør betegnede, at den 
var smittet og pestbefængt. Kun den lægekyndige 
Hr. Niels saa' man hver Dag gaa omkring i Gaarden 
og Stalden og brænde Enebær og gøre Røg og 
Kvalm af vellugtende Urter. Skøndt Vejret var koldt 
og barsk, stod Lugen til Skorstenen aaben Nat og 
Dag, thi den sære Præst var tosset nok til at tro, at 
den friske Luft var det bedste Lægemiddel. 

En Nat syntes Anne, at nogen kaldte hende ved 
Navn. Feberhed rejste hun sig i Sengen og lyttede, 
atter hørte hun sit Navn nævne. Hun stod op og saa' 
ud, men der var ingen. Da hørte hun tydelig sit 
Navn blive raabt højt, men længere borte, — hun 
kendte hans Stemme, men ikke dens Klang, den lød 
som om han raabte i Vaande og Nød, som et Skrig. 
Hun tog noget Tøj om sig og gik ud. 



Det var blikstille, og Maanen sendte sine Straaler 
ind i de nøgne Skove. Træerne stod urokkelige, og 
deres sorte Skygger krydsede hinanden hen over Skov- 
bunden. Intet rørte sig, alt var som livløst stivnet i 
det glasklare, hvide Lys, intet Pip af en Fugl, ingen 
Puslen eller Smutten af et Dyr. 

Der var blæst meget vissent Løv hen over Hytten, 

det laa knæhøjt i den smalle Kløft og havde bunket 
sig over Taget. Maanen bredte sit rolige Skær hen 
over det Menneske, som laa udstrakt i Løvet, og den 
lyste i Skovens Hvælving saaledes som Kerter og Fak- 
ler brænder om en Sarkofag i Kirken. Lasse Månsson 
laa som en Død paa sin Hyttes Tag. Han havde 
svære Saar i Hoved og Bryst, men Bindene laa løse 
og flængede, og Blodet var vældet ud. 

Hans lange slanke Legeme laa udstrakt i sin fulde 
Længde, Armene var bredt ud til Siderne som om han 
var korsfæstet til Jorden, det saa' ud, som om han 
bevidstløs var segnet om, hvor han laa. Undertiden 
slog han Øjnene op, mumlede uhørligt og vædede sine 
Læber med Tungen. 

Han søgte at samle sine Tanker, men alt forekom 
ham saa underligt og uvirkeligt, og de løb sur i 
hans Hoved. Det var Pinen i hans Hoved, der for- 
styrrede og forvirrede alting for ham. Det bankede 
og bankede i det, og Smerten tvang ham til at stønne, 
eller var det ikke dér, det bankede, — var det en 
Spætte i et Træ? Var det mon ikke en Spætte? Han 
havde set den saa tidt — samme Dag — med det 
røde Bryst og den stive Hale, som den stemte mod 
Stammen, naar den huggede løs ligesom Ligbærerne 
i Dorpat dengang 

Han saa' for sig meget af det, han havde set i sit 
Liv og som han ikke vilde se; han klemte Øjnene 
til for at være fri, men han saa' det samme med luk- 

kede Øjne; saa aabnede han dem igen og laa og 
stirrede paa alle de mange Ansigter ude i Runmiet. 

Var det ham selv, der laa her? Og hvor var Anne? 
Det var ligesom alt det, der var sket, ikke var sket. 
Det var som Historierne og Viserne, Anne havde sun- 
get og berettet, nu blev rigtig levende, og medens 
han søgte at samle dem, bygge dem op og føje dem 
sammen, forvirrede det ham, at han syntes, at det 
altsammen var hændt ham selv, og at han da havde 
grønne Klæder paa som Bladene og ikke Vams og 
Kofte af Skind, og Anne havde lange lysegrønne Klæ- 
der paa som naar Solen skinner gennem Løvet, — der 
var saa lyst og lunt og sødt og blødt, og hun knæ- 
lede hos ham, — varm og dejlig bøjede hun hans 
Hoved tilbage og rakte ham sin Mund med de friske 
Tænder og lod sin lille Tungespids lege paa hans 
Læber 

Pinen i Hjæmen kom ikke mere i Stød og Banken, 
men var en vedblivende, uophørlig Smerte, som om en 
Sime var dragen gennem hans Hoved fra Tinding til 
Tinding — — 

Saa var han ude paa vilde Farter, sprængte afsted 
over Heder og Stepper, paa Spejdertog, forfulgte Fjen- 
den over Stok og Sten og Vandløb og Moser, raabte 
til sin Hest, skreg til Kammeraterne, — paa lange 
Marcher i lange støvede Kolonner ad uendelige Veje, 
skridtende, travende, syngende — was soli ich mit 
dem Ringelein, was soli ich damit thun 

Saa kom Kampens Tummel og Bivuakens Stilhed 

— og Ridebanen. Han kælede for Dyret: ho, ho! 
saa saa! Han redte dens Manke, han klappede dens 
Hals, men springe vilde den ikke, han lokkede og 
overtalte, han fristede og bad, saa lagde han Schenk- 
lerne til. Svøben hvinede i Luften, — Opla! Og han 
fløj over Graven med sin Hest som en Fugl paa sin 
Vinge — — 

Han tumlede om paa Søen i en lille Baad, op og 
ned, ud og ind, Baaden tog Vand og Sejlet Flænger 
og Revner til den strandede paa Landet, dér, hvor 
han pryglede Fiskeren, der snød ham. Han bed Tæn- 
derne sammen, da Geweke læste Brevet og mistænkte 
ham som Spion, og han rasede, da de gav ham det 
lille røde Bondemær, ham, Claes Thotts Rideknægt! 
Saa fik han en dansk Rytterkøllert, og han doblede 
om Aftenen og blev mægtig drukken, uvant med Øl- 
let som han jo var, og sov i Seng sammen med en 
Præst. — Saa kom Slaget! I første Anfald ragede 
han en svensk Officer af en blaaskimlet Hest, saa fik han 
da en Hest. Saa tumlede de frem og tilbage og blev 
kastede og atter samlede — atter gik det frem over 
Moser og Tørvegrave, — Kometten faldt, saa greb 
han Standarten 

Han laa og tænkte og tænkte, men kunde ikke hu- 
ske mere, han r5aikede Panden og grublede og gran- 
skede, — intet mere han laa paa Valen og — 

var det Obersten selv der kom? — knælede han ved 
ham? 

— — »Halløj!« raabte han. Men det pludselige 

Raab forøgede kun den uhyre Stilhed. »Halløj! — 
Halløj! Halløj!« — Træerne stod døve og stumme og 
sorte og stirrede paa ham. 

Saa faldt han sammen. Forladthedens og Ensom- 
hedens Tomhed sugede de sidste Kræfter ud af ham 
og gjorde ham svag og angst. 

»Anne!« raabte han, »An — ne!« 

Det raslede i Løvet inde i Krattet, og Smaakviste 
brast. Saa blev det atter tyst. Maanens Straaler skar 
ind mellem Træerne som skarpslebne Spyd, der allé 
pegede ind paa samme Sted. Atter knirkede det 
smaat og knagede det let i Kvaset, smaa forsigtige 
Lyd, der tonede højt i Dødens store Stilhed. Det var 
Skridt af En, der kom; saa blev det tyst, saa lød de 
igen, søgende, vaklende Skridt kom ud af Mørket og 
ind i det kolde, ubarmhjærtige, sølvkølige Lys og 
fulgte Vejen, det viste. 

Med et Skrig kastede hun sig ned over ham, løf- 
tede hans tunge Hoved, strøg det lange vaade Haar 
fra hans Ansigt; det var hendes Elskede, kold og død. 

Maanen sløredes af lette Skyer, der blev tættere og 
tættere, saa den forsvandt; en skarp Østenvind jog 
gennem Skoven og drev Sneflokkene foran sig som 
uhyre Hjorde af forvildede Lam, der søgte Skjul alle- 
vegne. Flokkene føg og føg i Dage og Uger, i Blæst 
og Storm, de sank udmattede til Jorden, svøbte sig 
om Træstammerne, bunkede sig i Driver og Volde, 

jevnede alle Huller, rundede alle Kanter, svulmede 
som et uhyre Dække, som en Dyne i en Vugge, som 
et Lagen over et Lig. 

Vinteren gik, Foraaret kom, Fjenden drog bort. 
Landet laa hærget, Gaarde stod øde, der var ikke 
pløjet eller saaet. Men saa tog alle danske Mænd og 
Kvinder fat, der blev slidt og stræbt, ordnet og ar- 
bejdet, det gjaldt om at udslette Krigens Spor, Fjen- 
dens Færd. De Skræmte kom hjem. Børn blev fødte 
og døbte, Ungdommen trolovet og gift, de Gamle 
døde og blev begravede. Kirkeklokkerne ringede for dem 
alle, og Præsterne førte alting ind i Bøgerne i god Orden. 

Det andet Foraar efter det her fortalte skrev Præ- 
sten i den lille Bys Dødebog: 

1 66 1. Misericordia Do mini. 

Udi samme graf blef effter Ridefogden Jens 

Haussens skrifftlig bewilling nedsat paaKirkegaarden 
nogle tøre Menneskebeen i een liden Kiste, huil- 
cke blefve fundne paa denne Tid udi Resle Skou. 
Og meenes at være een Quinde och eet Mands- 
persons Been, huilcke sig udi Skouen meenes sig 
at have bierget af Frygt for Fienden udi den 
strænge Vintertid i samme Skou, muglig fraasen 
ihjel och Legomet siden aff Hunde, Ræfve och 
Suiin fortæret. Efftersom nogle palter blef fundne 
hos benene og lod sig ansee samme palter at 
være aff Anne Ole Hassels Klæder udaff Sognet, 

fonneenes Quinden at være hender, huilcken var 
udi Suigdom af sit Hus fodøben in Decembris 
a.<» 1659. De andre rudimenta befindis ukjendte 
at være. Gud giffve dennem en gledelig opstan- 
delse ! 

